text:
ጋዜጣዊ መግለጺ ግዜያዊ ኣካል ርኽክብ ዋዕላ ናይሮቢ
ብውጽኢት ምምኻራዊ ዋዕላ ናይሮቢ ዝቖመ ግዜያዊ ኣካል ርኽክብ፡ ካብ 1-3 ሚያዝያ 2016 ኣብ ኣዲስ ኣበባ ኣኼባኣኡ ኣካይዱ። ኣብ ምጅማር ኣኼባ፡ ኣቦ መንበርን ሓለፍቲ ጉጅለታት ዕማምን፡ ናይ ዝሓለፈ ሰለስተ ኣዋርሕ ናይ ዕዮ ጸብጻብ ኣቕሪቦም። እቲ ኣኼባ ድማ፡ ናይ ትግባረ ዕማማት ወድዓዊ ገምጋም ብምክያድ፡ ዝሓለፈ መድረኽ፡ ብሳላ’ቲ ካብ ተሳተፍቲ ውድባት ዋዕላ ናይሮቢ ዝረኸቦ ደገፍን፡ ናይ ሰፊሕ ህዝቢ ኤርትራ ተቐባልነትን፡ ብመላኡ ኣወንታውን፡ ኣፍራይን ምንባሩ፡ ኣስሚሩሉ። ኣብ ገምጋም ናይቲ ድሕሪ ዋዕላ ናይሮቢ ዝሰዓበ መድረኽ፡ ካብ ገለ ሸነኻት፡ ኣብ ተረድኦ ዋዕላ ናይሮቢን ዕማማቱን ዘይምርዳእ ወይ ምድንጋር ተፈጢሩ ምንባሩ ተመልኪቱ። እዚ ምድንጋር’ዚ ምናልባት መስርሕ ዋዕላ ናይሮቢን ምስንዳእ ካልኣይ ጉባኤ ሃገራዊ ባይቶን ናይ ግዜ ምትእትታው ብምንባሩ ይኸውን ብምባል ድማ ንምብራህ ዝኣክል፥
- ዝተፈላለያ ፖሊቲካዊ ውድባት ዝተሳተፍኦ ዋዕላ ናይሮቢ፡ ንህልዊ ኩነታት ኤርትራን ንመጻእን ዝጠመተ፡ ሓባራዊ ፖሊቲካዊ ራእይ ንምስራጽ ዝዓለመ ምይይጥ ንምክያድ ዝተገብረ ምምኻራዊ ርኽክብ ምንባሩ፣
- ዕማም ግዜያዊ ኣካል ርኽክብ ድማ በቲ ዝተዋህቦ ሓላፍነት መሰረት፡ ነቶም ኣብ ዋዕላ ናይሮቢ ዝወዓሉን ዘይወዓሉን ፖሊቲካዊ ውድባት፡ ናብ ኩሉ ሓቆፍ ምምኻራዊ ዋዕላ ንምምጻእ ደኣምበር፡ መተካእታ ሃገራዊ ባይቶ፡ ኪዳን፡ ወይ ካልእ ምሕዝነታዊ ውደባታት ንምስንዳእ ከም ዘይኰነ፡ በዚ መሰረት’ ውን ዕማማቱ ምስ ዕማማት ምስንዳእ ጉባኤ ሃገራዊ ባይቶ ከም ዘይጋጮ ኣረጋጊጹ።
ግዜያዊ ኣካል ርኽክብ፡ ካብ ዘቐመጦ ገምጋም ብምብጋስ ካብ ዕለት ኣኼባኡ ክሳብ’ቲ ኣብ ካልኣይ ክፍላ ወርሒ ነሓሰ 2016 ክጋባእ ተወጢኑ ዘሎ ካልኣይ ኩሉ ሓቆፍ ምምኻራዊ ዋዕላ ናይ ዘሎ ግዜ መደባት ዕዮ ኣጽዲቑ። ነዚ ብዝምልከት ድማ እቲ ምምኻራዊ ዋዕላ ከመያየጠሎም ዘለዎ ኣጀንዳታት መሰረት ብምግባር፡ ንድፊ ሰነዳት ናይ ምድላው መደብ ሰሪዑ ኣሎ። ንሳቶም ከኣ ናይ ሃገራውያን ውድባት ተቓውሞ ንድፊ ሓባራዊ ራእይ፡ ምልካዊ ስርዓት ንምውዳቕ ዘኽእል ኣገባብ ቃልሲ ምንጻርን፡ ናይ መጻኢ መድረኽ ምስግጋር ንድፊ ሓባራዊ ርእይቶ ምቕራብን እዮም። ነዞም ንድፍታት ንምድላው ከም መወከሲ ዝጥቀመሎም ድማ፡ ሰነዳት ኤርትራዊ ሃገራዊ ባይቶ ንዲሞክራስያዊ ለውጥን፡ ኤርትራዊ ዲሞክራስያዊ ኪዳንን፡ ሰልፊ ዲሞክራሲ ህዝቢ ኤርትራን ካልኦት ሰነዳት ሓይልታት ተቓውሞን ክኾኑ እዮም። ከምኡ’ውን ጠንቂ ሽግራት ሓይልታት ተቓውሞ ኤርትራ ንምልላይን፡ ነዚ ዓቢ ዕማም’ዚ ንምስልሳልን፡ ብኣፍልጦን፡ ተመክሮን ናይ ዘለዎም ፈሊጣውያን ኤርትራውያን ዝቖመት ፍልይቲ ሽማግለ መዚዙ፣ ዕማማታ ንምስልሳል ዝሕግዙ ሰነዳት ክኣ ክቕርብ ግዜያዊ ኣካል ርኽክብ ወሲኑ።
ኣኼባታት ግዜያዊ ኣካል ርኽክብ፡ ምስ ዝተፈላለዩ ውድባት ኤርትራ ዝተኻየደ ኣገደስቲ ርክባት ዘሰነዮ እውን ነይሩ። እቲ ርክባት ንኹሎም ውድባት ብዛዕባ ንጥፈታቱን ብመሰረ’ቲ ካብ ዋዕላ ናይሮቢ ዝተሰከሞ ሓላፍነት ዘካየዶም ዕማማትን ንምብራህ፡ ናይ መጻኢ መደባት ንምሕባርን ተሓባባርነቶም ንምሕታትን ነበረ። ኣብ ዋዕላ ናይሮቢ እተሳተፉ ውድባት፡ ድሕሪ ኣገደስቲ ምይይጥ፡ ግዜያዊ ኣካል ዕማማቱ ንምስልሳል ዘኽእሎ ምትሕብባር ከም ዘበርክቱ ኣረጋጊጾም።
መሪሕነት መድረኽን ኣባላት ግዝያዊ ኣካል ርኽክብን ምስ’ቶም ብዝተፈላለየ ምኽንያት ኣብ ዋዕላ ናይሮቢ ዘይተሳተፉ 6 ውድባትን ከምኡ’ውን ዲሞክራስያዊ ውድብ ዓፋር ቀይሕ ባሕርን ኣገዳሲ ርክባት ብምክያድ ሃናጺ ልዝብ ገይሮም። እዞም ዝተጠቕሱ ሓይልታት ንክተሓባበሩ ድሉዋት ምዃኖምን ናብ’ቲ ትጽቢት ተነቢሩሉ ዘሎ ኩሉ ሓቆፍ ምምኻራዊ ዋዕላ ከም ዝሳተፉን ኣረጋጊጾም።
ግዜያዊ ኣካል ርኽክብ ኣብ ምዝዛም ኣኼባታቱ፡ ንኹሎም’ቶም፡ ዕማማቱ ኣብ ምስልሳል ዘተባብዑን ብሓሳብ ኰነ ብግብሪ ዝተሓባበሩን፡ ምስጋናኡ እናቕረበ፡ ብፍላይ ነቶም ነዚ ኣኼባ’ዚ ብዓወት ንኽዛዘም ዘበርከቱ ዕዙዝ ምስጋናኡ ኣመዝጊቡ።
ግዜያዊ ኣካል ርኽክብ ምምኻራዊ ዋዕላ ናይሮቢ
4 ሚያዝያ 2016
Short URL: http://english.farajat.net/?p=10274


c: text/html

text:
ኣቦመንበር ሰልፊ ዲሞክራሲ ህዝቢ ኤርትራ (ሰዲህኤ) ኣቶ መንግስተኣብ ኣስመሮም ኣብ ዓመታዊ ኣኼባ ናብ ዘለዉ መራሕቲ ኣፍሪቃ ኣብ ዝጸሓፎ መጸዋዕታ፡ ኤርትራ ምስዚ ዶባ ምስ ሱዳን ምዕጻዉ ጠቕሊላ ካብ ዓለም ከይትዕጾ ኣጠንቂቑ`። እቲ ዝኸፈአ ሳዕቤን ቅድሚ ምምጻኡ ስጉምቲ እንተዘይተወሲዱ፡ እዚ ኩነታ ናብ ናይ ህዝቢ ሓያል ጥምየት ከየመርሕ ከም ዘፍርሕ’ውን ስግኣቱ ገሊጹ።
እቲ ብ27 ጥሪ 2018 ናብ ኣቦመንበር ኮሚሽን ሕብረት ኣፍሪቃ ኣቶ ሙሳ ፋኪ ማሃማት ዝተላእከ መዘክር ሰዲህኤ፡ ነቶም ካብ 28 ጥሪ ጀሚሮም ንክልተ መዓልታት ዝእከቡ መራሕቲ ኣፍሪቃ፡ ናይ ኤርትራ ባዕለ እገዳ ካብ ቀንዲ መዛረቢ ኣጀንዳታቱ ሓደ ክኸውን ጸዊዑ። ኣተሓሒዙ ድማ እቲ ጉዳይ ቀዳምነት ክወሃቦ ዝድለለየሉ ምኽንያት ብሰንኪ ጨቋኒ ምምሕዳር ስርዓት ኣስመራ፡ ኣብታ ሃገር ናይ ዘለዉ ሚልዮናት ሰባት ናይ ሞትን ሕየት ጉዳይ ስለ ዝኾነ እዩ ኢሉ።
ብዘይካዚ መልእኽቲ ሰዲህኤ፡ ተሳተፍቲ መበል 30 ዋዕላ ሕብረት ኣፍሪቃ ብዛዕባቶም ኣብ እስራኤል ኣብ ኣጸጋሚ ኩነታት ዘለዉ መብዛሕትኦም ኤርትራውያን ዝኾኑ 40 ሺሕ ኣፍሪቃውያን ስደተኛታት ዝሕግዝሉ ኩነታት ብተገዳስነት ክመያየጡ ኣትሪሩ ተማሕጺኑ።
ምስዚ ከኣ እቲ መዘክር፡ እዚ ኣፍሪቃዊ ኣኼባ ኣብ ቀይሕ ባሕርን ቀርኒ ኣፍሪቃን ዝረአ ዘሎ ወጥሪ ንምህዳእ ኩሉ ዝከኣሎ ንክገብር ጸዊዑ። ኣብዚ ኣኼባ መራሕቲ ኣፍሪቃ፡ ዋና ጸሓፊ ሕቡራት ሃገራት ኣንቶንዮ ጉተረዝን መራሒ ፍልስጥኤም ማሕቡድ ዓባስን’ውን ይሳተፉ ኣለዉ።

robotstxt: allowed

filter: keep


text:
ቅዳሴ ቤቱ ናይ ሰማዕት ቅዱስ ጊዮርጊስ ተኸቢሩ!
ዓመታዊ ክብረ በዓል ሰማዕት ቅዱስ ጊዮርጊስ 7 ኅዳር 2010 ዓ.ም. ብስሙ ኣብ ዝጽውዓ ኣብያተ ክርስቲያን ተኸቢሩ።
ብፍላይ ድማ ኣብ ደብረ ሰላም ቅዱስ ጊዮርጊስ ቤተ ክርስቲያን ኣልፎርማያ፣ ኣበምኔት ገዳማትን፣ ሊቃውንቲ መምህራንን ውሉደ ክህነትን፡ ተመሃሮ ትምህርቲ ሰንበት መንእሰያትን ሕፃናትን ምእመናንን ምእመናትን ኣብ ዝተረኽብሉ ብመንፈሳዊ ድሙቕ ሥነ ሥርዓት ተኸቢሩ።
ካብ ዋዜማ 6 ኅዳር ጀሚሮም ሊቃውንት መዘመራን ነቲ በዓሉ ዝምልከት ስብሓታትን ቅኔታትን ብዝግባእ ሥነ ሥርዓት ቆይሞም።
ካብኡ’ውን ናብ ኃሙስ 7 ኅዳር ዘውግሕ ለይቲ ካብ ሰዓት 8፡00 ድ.ቀ. ጀሚሮም፡ ብርሃናተ ቤተ ክርስቲያን ሊቃውንትን መዘምራንን ውሉደ ክህነትን ነቲ በዓል ዝምልከት ስብሐተ ማኅሌትን ንባባት ቅዱሳት መጻሕፍትን ክሳዕ ሰዓት 6፡30 ቅ.ቀ. ከብጽሑ ኃዲሮም።
ብኣበምኔት ገዳማት ዝተመርሐ ጸሎተ ቅዳሴ ክሳዕ ሰዓት 9፡00 ቅ.ቀ. ምስ ተሠርዐ፡ ብማኅሌት መዘምራን፡ ብመዝሙር መንእሰያት፡ ብምህለላ ኣቦታትን ኣደታትን እናተዓጀበ፡ ዑደተ ታቦት ምስ ተገብረ፡ ሠለስተ ካብ ሊቃውንት ነቲ በዓል ዝሰማማዕ ጣዕመ ዜማ ዘለዎ ወረብ ብምስማዕ እናኣስረገጹ ብሕብረት ኣሸብሺቦም። ቀጺሎም መንእሰያት ተማሃሮ ትምህርት ሰንበት ብወገኖም ‘መሓርቲ ምሕረት ክረኽቡ እዮም፡ ንግሥተ ሰማያት ወምድር፡ ከመ ደመና ክረምት ጥሉል ሃይማኖትከ ውስተ ኵሉ ምድር ተሰምዓ ዜናከ ወውስተ ፀሓይ ሤመ ጽላሎትከ።” እናበሉ ዘሚሮም።
ብድኅሪ’ዚ ትምህርተ ወንጌል ብመምህር ኪዳነ ማርያም ነጋሲ ነቲ በዓልን ህልው ኵነታትን ዝምልከት ተዋሂቡ።
ኣመኃዳሪ ደብረ ሰላም ቅዱስ ጊዮርጊስ ቤተ ክርስቲያን ኣልፎርማያ ‘ቃለ ምስጋናን’ ምስ ኣቕረቡ፡ እቲ በዓል ብጸሎትን ምህለላን ተፈጺሙ።


text:
“- - - ዝህልወና ኣማራፂ ሓደ እቲ ግድብ ዘይምስራሕ እንትኸውን እቲ ካልኣይ ድማ ዓቕምና ክንዲ ዝፈቐዶ ብናይ ባዕልና ወፃኢ ምሽፋን እዩ፡፡ ካብዞም ክልተ ከበድቲ ኣማራፅታት ህዝቢ ኢትዮጵያ ምላሹ እንታይ
ከም ዝኸውን ግልፂ እዩ፡፡ ክንድ ድላዩ ዋላ ድኻ እንተኾነ ብዝተለመደ ወነ ድኽነት ንምጥፋእ ዝኾነ ይኹን መስዋእቲ ንምኽፋል ድልዋት ኢና፡፡ ስለዚ እዚ ግድብ ክስራሕ ኣለዎ ከም ዝብል ንፃት እውን ኣይጠራጠርን፡፡”
/ተጋዳላይ መለስ ኣብ ምንባር እምነ ኩርናዕ ህንፀት ዓብዪ ግድብ ህዳሰ ካብ ዝተዛረቦዝተወሰደ/
ካብ ድልየት ህዝቢ ወፃኢ ዝስራሕ ፕሮጀክት የለን
ኣይተ ሲሳይ ስሜ
ብመሰረቱ እዚ ፕሮጀክት ንምስራሕ እንትሕሰብ ምሉእ ወፃኢኡ ብህዝብታት ኢትዮጵያ ንክሽፈን ኣብ ግምት ብምእታው እዩ።ኣብቲ ፈለማ እዋን “ኢትዮጵያውያን ነዚ ዓብዪ ፕሮጀክት ዘስርሕ ዓቕሚ የብሎምን፤ ዓቕሚ ምስ ሰኣኑ ጠጠው ከብልዎ እዮም፤ ስለዚ ሓንቲ ሃገር ከይትሕግዝ፡፡” ዝብል ጉራን ፈኸራን ገለ ገለ ሃገራት ይንዛሕ ነይሩ።እቲ ወነን ሕራነን ዝተላበሰ ህዝቢ ግና ሓድነቱ ኣጠናኺሩ “ከም ዝጀመርናዮ ክንዛዝሞ ኢና!” ኢሉ ነቲ ኣይክእልዎን ዝተብሃለ ከም ዝከኣል ብተግባር ኣርእዩ።ሐዚ ድማ “ከም ዘፋረቕናዮ ክንዛዝሞ ኢና!” ብምባል ሕራንኡ ኣጠናኺሩ ይቕፅል ኣሎ።እዚ ግድብ ህንፀቱ ካብ ዝጅምር ንሰከንድ እውን ስርሑ ጠጠው ኣየበለን።ምሽጥር እዚ ዓወት ድማ ካብ መጀመርትኡ ህዝቢ ዝኣመነሉን ብመንፈስ ዝተቐበሎን ስለ ዝኾነ ብገንዘቡን ጉልበቱን ዝገብሮ ዘሎ ደገፍ ዝዓዘዘ ብምዃኑ የረጋግፅ፡፡
እዚ ቆራፅነትን ሓድነትን ህዝብታት ሃገርና ክንደየናይ ብደረጃ ዓለም ከም ዘመስከረ ንምግላፅ እምበር ድሕሪ ውድቀት ስርዓት ደርግ ኣብ ሃገርና ኮነ ክልልና ዝርገሐ መሰረተ ልምዓት ንምምላእ ዝስርሑ ዘለዉ ፕሮጀክትታት ብዙሓት እዮም።እቶም በብ ከባቢኡ ዝሳለጡ ዘለዉ ዝርገሐ መሰረተ ልምዓታት መብራህቲ፣ ፅርግያ፣ መስተ ማይ፣ ስልክን ካልኦትን ብተግባር ዝርኣዩ ዘለዉ ህያው መሰኻኽር እዮም።ወረዳ ፀለምቲ በዚ ተረባሕቲ ካብ ዝኾና ወረዳታት ትግራይ ሓንቲ እያ።እምበኣር ዛዕባና እውን ኣፈፃፅማ ፕሮጀክትታት እታ ወረዳ ዝድህስስ እዩ፡፡
ኣብ ወረዳ ፀለምቲ ዝርገሐ መሰረተ ልምዓት ንምምላእ ብዙሓት ፕሮጀክትታት ከም ዝተሰርሑ፣ ሕዚ እውን ብርክት ዝበሉ ፕሮጀክትታት ይሳለጡ ከም ዘለው ኣብቲ ቦታ ተረኺብና ተዓዚብና። ኣብቶም ፕሮጀክትታት ዘሎ ኣፈፃፅማ ተሓታትነት፣ ግልፅነትን ኣብ ዝህቢ ተቐባልነት ክህልዎምን ድማ ፈለማ ኣብታ ወረዳ ክስርሑ ዝድለዩ ፕሮጀክትታት ብዝርዝር ይንፀሩ። ኣበይ፣ መዓዝን ብኸመይን ከም ዝስርሑ እውን መፅናዕቲ ይካየድ። ፍልፍሎም ሕብረተሰብ ምዃኑን ኣብ ድልየቱ ዝተመስረቱ ምዃኖምን ምስ ህዝቢ ይዝተየሎም።እንታይ ዓይነት ፕሮጀክት ከም ዝስራሕ፣ ኣበይ ከም ዝስራሕ፣ ንሕድ ሕድ ፕሮጀክት ዘድሊ በጀት መተግበሪ ትልሚ ተዳልዩ ናብ ቤት ምኽሪ ቀሪቡ ይፀድቕ።ቤት ምኽሪ ምስ ኣፅደቖ ድማ ህዝቢ ክፈልጦ ይግበር፡፡
ኣብ ወረዳ ፀለምቲ ትሳለጡ ካብ ዘለው ፕሮጀክትታት ብኽፋል
ብምቕፃል ዝርዝር ዝስርሑ ፕሮጀክትታት፣ ኣበይን መዓዝን ከም ዝስርሑ ዘካተተ ምልክታ ጨረታ ይጋዋሕ። እቲ ምልክታ ኩሎም ኮንትራክተራት ምእንታን ክሳተፍሉ ብሬድዮ ድምፂ ወያነ ይቃላሕ። ከምኡ እውን ኣብ ዝተፈላለያ ከተማታት ክልልናን ኣብ መማእኸሊ ከተማ እታ ወረዳን ይልጠፍ። ድሕሪ እዚ ኩሎም ተጫረትቲ ሰነድ ጨረታ ወሲዶም ክመልኡ ይግበር።እቲ ጨረታ ዝኽፈተሉ መዓልቲ፣ ዕለትን ሰዓትን ምስ ኣኸለ ኩሎም ተጫረትቲ ኣብ ዝተረኸብሉ ይኽፈት። ሕድ ሕድ ተጫራታይ ንሕድ ሕድ ፕሮጀክት ዝመልኦ ዋጋ ብዝርዝር ይንበብ።እቶም ተጫሪቶም ዝሰዓሩ እንታይ ዓይነት ፕሮጀክት ንምስራሕ ከም ዝሰዓሩ ይንገሮም። ዘይሰዓሩ ድማ ሕቶ ወይ ጥርዓን እንተሃልይዎም ንከቕርቡ ዕድል ይወሃቦም። ኮይኑ ግና እቲ ጨረታ ንኹሉ ዘሳተፈን ኣብ ውድድር ዝተመስረተን ብምንባሩ ዝቐረበ ጥርዓን ከም ዘይነበረ ተተካኢ መተሓባበሪ ከይዲ ስራሕ ልምዓታዊ ትልሚ ቤት ፅሕፈት ትልምን ፋይናንስን ወረዳ ፀለምቲ ኣይተ ሲሳይ ስሜ ይገልፁ፡፡
ብድሕሪ እዚ እቶም ተጫሪቶም ዝሰዓሩ ተጫረትቲ ኣብ ውሽጢ ሓሙሽተ መዓልትታት ውዕል ንክኣስሩ ደብዳበ ይፀሓፈሎም።ብመሰረት እዚ ኩሎም ኮንትራክተራት ብእዋኖም ውዕሊ ኣሲሮም እዮም።እቲ ውዕል ሰዓራይ ምዃኑ ዝገልፅ ደብዳበ፣ እንታይ ዓይነት ፕሮጀክት ከም ዝሰዓሩ፣ ብኽንደይ ብር ንምስራሕ ከም ዝሰዓሩ፣ ኣበይ ከባቢ ከም ዝስራሕ፣ ቅድሚ ምጅማር እቶም ፕሮጀክትታት፣ ኣብ ከይዲ ህንፀት ብወገን ኮንትራክትራት፣ ቤት ፅሕፈት ትልምን ፋይናንስን ክማልኡ ዝግበኦም እታወታት ዝሓዘ እዩ።ከምኡ እውን ስራሕ ዝጅመረሉ፣ ከይዲ ኣከፋፍላ ገንዘብ፣ ርኽክብ ዝፍፀመሉን ካልኦት ኣገደስቲ ነገራትን ዘካተተ እዩ።ብዝኣሰርዎ ውዕል መሰረት ድማ ኩሎም ኮንትራክተራት ስርሖም ጀሚሮም እዮም፡፡
እዚ ከም ዘሎ ኮይኑ ስራሕቲ እቶም ፕሮጀክትታት ብፅርየትን ብእዋኖምን ንክሳለጡ ዝከታተላ ኮሚቴታት ተጣይሸን እየን።እተን ኮሚቴታት ቴክኒካልን ስትሪንግን ዝብሃላ ኮይነን ኮንትራክተራት፣ ሕብረተሰብን ሓለፍቲ ኣብያተ ፅሕፈትን ኣካቲተን ዝሓዛ እየን።ስለዚ እውን ቴክኒካል ኮሚቴ እቶም ፕሮጀክትታት ኣብ ዝስርሑሉ ቦታ ብምኻድ መዓልታዊ ክትትል ትገብር።በብ ሰሙኑ እናተኣከበት ድማ ትግምግም።በብ ወርሑ እውን ፀብፃብ ናብ ስትሪንግ ኮሚቴ ተቕርብ። ነቶም ኮንትራክተራት ድማ ብቕዳሕ ተቕርብ፡፡
ካብዚ ሓሊፉ ሰራሕተኛታት ቤት ፅሕፈት ትልምን ፋይናንስን ስራሕቲ እቶም ፕሮጀክትታት ዝከታተልሉ ምድብ ኣለዎም። በቲ ዝተመደብዎን ዝወፀሎም ግዘ ሰሌዳን ድማ እቶም ፕሮጀክትታት ናብ ዝስርሑሉ ቦታ እናኸዱ ስራሕቲ እቶም ፕሮጀክትታት ይድግፉን ይከታተሉን።ኣብ ህንፀት እቶም ፕሮጀክትታት ዘሎ እወንታን ኣሉታን ድማ ነቶም ኮንትራክተራት ይሕብሩሎም።ከም ቤት ፅሕፈት እውን ኣብ ሰሙን ሓደ ግዘ እናተኣከቡ ይግምግምዎ። ብመሰረቱ ኣብታ ቤት ፅሕፈት ዝርከቡ 34 ሰራሕተኛታት ምኢቲ ምኢታዊ ኣባላት ውድብ እዮም።እዚ ብምዃኑ ድማ ኩሎም መሪሕ ኮይኖም እዮም መደባቶም ዘዕውቱ። ኣብቶም ፕሮጀክትታት ዝስርሑሉ ቦታ በብ እዋኑ እናኸዱ ብዝገብርዎ ደገፍን ክትትልን ድማ ብመሪሕነት ዋህዮ ከም መሰራረዒ ረቛሒ ይጥቀምሉ።ነዚ ኣብ ግምት ብምእታው ስርርዕ ትሽዓተ ኣዋርሕ እንትንርኢ ሽዱሽተ ኣብ ቅድሚት፣ 28 ድማ ኣብ ማእኸል ከም ዝተሰርዑ ምክትል ሓላፊ ቤት ፅሕፈት ትልምን ፋይናንስን ወረዳ ፀለምቲ ኣይተ ፀጋይ ዘርኡ የረድኡ፡፡
ሓደ ፕሮጀክት ህንፀቱ ምሉእ ብምሉእ ምስ ተዛዘመ ብሰብ ሞያ ተፈቲሹ ደብዳበ ምስ ተፀሓፈሉ እዩ ርኽክብ ዝፍፀም።ከከም ዓይነት እቲ ፕሮጀክት እውን ንድሕንነት እቲ ስራሕ ተባሂሉ ንዘይተወሰ ግዜ ዝፀንሕ ዕርቡን ከትሕዙ ይግበር።እዋኑ ምስ ኣኸለ ድማ ጥንካረን ፅርየትን እቲ ፕሮጀክት ተራእዩ እቲ ዝተትሓዘ ገንዘብ ንበዓል ዋና/ፕሮጀክት ዝሰርሐ ኮንትራክተር/ ይምለሰሉ።ብድምር ኣብ 2006 ዓ/ም ህንፃታት ኣብያተ ትምህርቲ፣ ጥዕና፣ ሓባር ዒላ፣ ቸክዳምን ካልኦትን ዝርከብዎም 35 ፕሮጀክትታት ብሸውዓተ ሚልዮንን 800 ሽሕን ብር ንምስራሕ ትልሚ ተታሒዙ 100 ምኢታዊ ተፈፂሙ እዩ።ኣብ 2007 ዓ.ም እንተኾነ እውን ብሸሞንተ ሚልዮን፣ 953 ሽሕን 280 ብር 17 ፕሮጀክትታት ንምስራሕ ተተሊሙ ክሳብ ሐዚ ሰለስተ ሚልዮንን፣ 569 ሽሕን 162 ብር ዝወድኡ ሸሞንተ ፕሮጀክትታት ምሉእ ብምሉእ ህንፀቶም ተዛዚሞም ኣለዉ።እቶም ዝተረፉ ድማ በቲ ዝተትሓዘሎም ግዘ ሰሌዳ ብፅርየትን ብእዋኖምን ንምፍፃም ፃዕሪ እናተገበረ ይርከብ፡፡
ብካልእ መዳይ ተኳናታሪ ስራሕ ዝብሃል ኣብ ስራሕቲ ህንፀት ፕሮጀክትታት ሕጋዊ ፍቓድ ዘለዎ ሰብ እዩ።ኣይተ ማዓሾ መብራህቶም ካብቶም ኣብ ወረዳ ፀለምቲ ሕጋዊ ፍቓድ ኣውፂኦም ኣብ ስራሕቲ ኮንስትራክሽን ብኮንትራክተር እናሰርሑ ዝርከቡ ሓደ እዮም።በዚ ድማ ኣብ ዝሓለፉ ዓመታት ኣብታ ወረዳ ንዝተሰርሑ ፕሮጀክትታት ብግልፂ ጨረታ ተወዳዲሮም ብምስዓር ህንፃታት መኽዝን፣ ጥዕና ኬላታትን ኣብያተ ትምህርትን ሰሪሖም ብእዋኖም ኣረኪቦም እዮም።ኣብ 2007 ዓ/ም እንተኾነ እውን ኣብታ ወረዳ ንዝስርሑ ፕሮጀክትታት ብዝወፀ ምልክታ ጨረታ መሰረት ናይ እንስሳት ክልኒክ ህንፃ ንምስራሕ ተጫሪቶም ብምስዓር እናሰርሑ ይርከቡ። በቲ ዝኣሰርዎ ውዕሊ ብፅርየት ሰሪሖም ርኽክብ ንምፍፃም ቀትርን ለይትን እናሰርሑ ከም ዝርከቡ ድማ ይዛረቡ፡፡
ካልእ ኣብታ ወረዳ ሕጋዊ ፍቓድ ወሲዱ ኣብ ስራሕቲ ኮንስትራክሽን ዝተዋፈረ መንእሰይ ሓድጉ ዮሃንስ እዩ። ኣብ 2006 ዓ.ም ህንፃታት ጣብያ ፖሊስ፣ ካናላትን ኣብያተ ትምህርትን ሰሪሑ እዩ። ሕዚ እውን ብ260 ሽሕ ብር ህንፃታት ኣብያተ ትምህርቲ ንምስራሕ ተጫሪቱ ብምስዓር ብእዋኑ ውዕል ኣሲሩ ስራሕ ጀሚሩ ኣብ ምስላጥ ይርከብ።ስለዝኾነ ድማ እቲ ዝነበረ ጨረታ ግልፂ፣ ፍትሓውን ኣብ ውድድር ዝተመስረተን ስለ ዝነበረ ጥርዓን ዝብሃል ከም ዘይቐረበ የረድእ። ምስተን ስራሕቲ እቶም ፕሮጀክትታት ንምክትታል ዝተጣየሻ ኮሚቴታትን ምስ ቤት ፅሕፈት ትልምን ፋይናንስን መዓልታዊ ርክብ ስለ ዘለዎ ብዘይ ምንም ፀገም ስርሑ እናሳለጠ ከም ዝርከብ እቲ መንእሰይ ወሲኹ ይገልፅ፡፡
እዚ ከም ዘሎ ኮይኑ ኣብ ዝተፈላለዩ ከባብታት ዝስርሑ ፕሮጀክትታት ፅርየት ክህልዎምን ብእዋኖም ክፍፀሙን ነባራይ ሕብረተሰብ ዘይትካእ ግደ ኣለዎ።ምኽንያቱ በቶም ዝስርሑ ፕሮጀክትታት ብቐጥታ ይኹን ብተዘዋዋሪ ተረባሒ ባዕሉ እቲ ሕብረተሰብ ስለ ዝኾነ ብጥብቂ ክከታተሎምን ክሕልዎምን ግቡኡ እዩ።ነበርቲ ወረዳ ፀለምቲ ዝኾኑ ኣይተ ማሪሁን መንግስቱን መንእሰይ ጌታቸው ኣዳነን ይስርሑ ብዘለዉ ፕሮጀክትታት ተረባሕቲ ከም ዝኾኑ ይዛረቡ።ሕቶ ህዝቢ ዝመለሱ ፕሮጀክትታት ብምስርሖም ህዝቢ ሕጉስ ብምዃኑ ኣብ ከይዲ ህንፀት ይኹን ድሕሪ ህንፀት እቶም ፕሮጀክትታት ክትትልን ሓለዋን ሕብረተሰብ ዝዓዘዘ ምዃኑ እቶም ነበርቲ የረድኡ፡፡
ዋና ኣማሓዳሪ ወረዳ ፀለምቲ ኣይተ ብርሃኑ በሽር ብወገኖም እቶም ዝስርሑ ፕሮጀክትታት ፍልፍሎም ድልየትን ሕቶን ህዝቢ ከም ዝኾነ ይገልፁ።ሓደ ፕሮጀክት ቅድሚ ምስርሑ “ኣበይ ከም ዝስራሕ፣ ንምንታይ ይስራሕ ከም ዘሎ፣ ክንደይ በጀት የድልዮ፣ እዚ ፕሮጀክት ብምስርሑ ክንደይ ዝኣክል ክፋል ሕብረተሰብ ተረባሒ ይኸውን?” ተባሂሉ ብዝርዝር ይፅናዕን ምይይጥ ይግበረሉን።ብድሕሪኡ ኩሎም ፕሮጀክትታት በቲ ዝተዳለወሎም መተግበሪ ትልሚ መሰረት ህንፀቶም ይጅመር።ኣብ ከይዲ ህንፀት ይኹን ድሕሪ ህንፀት ግቡእ ክትትልን ሓለዋን እውን ይግበር።በዚ ድማ ገሊኦም ፕሮጀክትታት ብዝተትሓዘሎም ግዘ ሰሌዳ ተዛዚሞም ናብ ተጠቃማይ ሕብረተሰብ ክሰጋገሩ ክኢሎም እዮም።እቶም ካልኦት እውን ብዘይ ምንም ፀገም ኣብ ምስላጥ ይርከቡ፡፡
ብመሰረቱ ሓደ ፕሮጀክት ዝስራሕ መሰረተ ልምዓት ብምምላእ ፀገም ሕብረተሰብ ንምፍታሕ እዩ።ስሉጥን ቀፃልነት ዘለዎን ልምዓት ብምርግጋፅ መላእ ሕብረተሰብ ካብ ድኽነት ንምውፃእ ዝግበር ከይዲ ህንፀት እዩ።እዚ ክዕወት ዝኽእል ድማ መፈልፈሊ እቲ ፕሮጀክት ህዝቢ ክኸውን ኣለዎ።ምኽንያቱ ፕሮጀክትታት ብምስርሖም ተረባሒ ዝኸውን ህዝቢ ስለ ዝኾነ።ብስሩ እውን ማዕበል ህዝቢ ዝዓሰለሎም ኣሰራርሓታት ኩሉ ግዘ ውፅኢቶም ብዓወት ከም ዝኽምበቱ ብዙሓት ተመኩሮታት ኣለዉና።ስለዚ መንፈስን ድልየትን ህዝቢ መሰረት ብምግባር ኣብ ወረዳ ፀለምቲ ዘሎ ኣፈፃፅማ ፕሮጀክትታት ቀፃልነት ክህልዎ ይግባእ።


text:
በስመ አብ ወወልድ ወመንፈስ ቅዱስ አሐዱ አምላክ!
ቅዱሳን መላእክት
ቅድሚ ምፍጣር ዓለም ብሓድነቱን ሠለስትነቱን ወትሩ ምስጉን ዝኾነ፡ ንመንግሥቱ’ውን ፍጻመ ዘይብሉ እግዚአብሔር ህልውናኡን ረቂቕነቱ ከሃሊነቱን ክፍለጥ፡ ብፍሉይ ድማ ዘለዓለማዊ ንዝኾነ መንግሥቱን ክብሩን ወረስቲ ዝኾኑ ሰብን መላእኽትን ፈጠረ። (ግብ. ሓዋ. 14፡17፤ሮሜ 1፡20)
እምበኣር እዞም ካብ ዕለተ ሰንበት (እሑድ) ክሳዕ መወዳእታ ዕለተ ዓርብ ዝተፈጥሩ ፍጥረታት ቍጽሮም ብጀካ ፈጣሪኦም ኣምላኽ፡ ካልእ ክፈልጦም ኮነ ክቘጽሮም ዘይክእል እኳ እንተኾነ በብመደቦም ብቝጽሪ 22 እዮም። (ዘፍ. ምዕ 1 - ምዕ 2 ፣ ኩፋ. 3፡9) ሓደ ካብዞም ፍጥረታት ድማ መላእኽት እዮም።
መላእኽት ማለት ድማ ልኡኻት፡ ተለኣኣኽቲ፡ ኣገልገልቲ ማለት እዩ።
መላእክተ ብርሃንን መላእክተ ጽልመትን ተባሂሎም ኣብ ክልተ ይምደቡ። መላእኽተ እግዚአብሔር ካብ ካልኦት መላእኽቲ ብኣጸዋውዓ እንፈልዮም ቅዱስ/ ቅዱሳን ብዝብል ቅጽል (ቃል) እዩ። እምበኣር ቅዱሳን መላእክት ክንብል ከለና ዝኸበሩ ዝተመስገኑ ካብ ርኽሰት ዝተፈልዩ ማለት እዩ።
ካልኦት ፍጥረታት ንአንክሮ ንተዘክሮ ንመግበ ነፍስን ሥጋን ክፍጠሩ ከለው ቅዱሳን መላእክት ግና ብዕለተ እሑድ (ኣብ መጀመሪያ መዓልቲ) ንስሙ ፍሉይ ምስጋና ክህቡ እዚ ማለት ምስጋና መግቦኦምን መስተኦምን ኮይኑ ብዘይ ምቍራጽ ንእኡ ከመስግኑ ፈጠሮም።(ኢሳ 6፡8) እዚ ዓቢ ናይ ምስጋና ጸጋ’ዚ ንደቂ ሰባት’ውን ዝተዋህበ እዩ። ቍጽሪ ቅዱሳን መላእክት እልፍ አእላፋት ወትእልፊተ አእላፋት (ናይ ብዙኅ ብዙኅ) እዮም።
ቅዱሳን መላእክት ብሓደ መዓልቲ ዕለተ እሑድ ዝተፈጥሩ እዮም። በብእዋን ዝፈርዩን ዝበዝኁን ኣይኮኑን። ብተፈጥሮኦም ረቀቕቲ፡ ነባብያን(ዝዛረቡ)፡ ለባውያን (ፈላጣት፡መስተውዓልቲ)፡ ሕያዋን፡ ኃያላን፡ ንተልእኮ ቅልጡፋት፡ ድካም ዘይብሎም፡ ሕማም ኮነ ሞት ዘይሰማምዖም እዮም። ከም ሥጋ ለበስ ፍጡራት ኣይበልዑ ኣይሰትዩ፡ ዘየእትው ዘይተኣታተው ፆታ ዘይብሎም እዮም። በዚ ድማ ካብቶም ለበስቲ ሥጋ ዝኾኑ ካልኦት ፍጡራን ብዝተፈልየ ንጹሓንን ቅዱሳንን እዮም። (ማቴ 22፡30፣ ሉቃ 24፡ 39)
ቅዱሳን መላእኽት ንኣገልግሎት ቅልጡፋት፡ ካብ እግዚአብሔር ምሕረት በረኸት ይቕሬታ ናብ ሰባት ዘውርዱ፡ ናይ ደቂ ሰባት ድማ ምስጋና ጸሎት ልማኖ ምጽዋት ናብ እግዚአብሔር ዘብጽሑ ኣገልገልቲ እግዚአብሔር እዮም። ከም ብዝኆም ኣገልግሎቶም ኣዝዩ ብዙኅ እዩ።
ንምሳሌ፦
• ንደቂ ሰባት ዝሕልው እዮም። (መዝ 34፡7፣ መዝ 91፡11፣ ማቴ 18፡10)
• ንቅዱሳን ካብ መከራ ዘድኅኑ እዮም። (ዘፍ. 48፡16፣ ዳን. 3፡25)
• ንቅዱሳን ዘጸናንዑ እዮም። (ግብ. ሓዋ. 1፡10 )
• ጸሎት ቅዱሳን ናብ ልዑል እግዚአብሔር ዘዕርጉ እዮም።(ጦቢት 12፡15፣ ራእ. ዮሓ. 8፡3)
• ካብ ኵሉ ክፉእ ዘድኅኑ እዮም። (ዘፍ. 48፡16)
• ናብ እግዚአብሔር ዘማልዱ እዮም። (ዘካ. 1፡12)
ሕዝበ ክርስቲያን ክብሪ ንዝግብኦ ክብሪ ክንህብ ቃለ እግዚአብሔር ብዝእዝዘና መሠረት በቲ ካብ እግዚአብሔር ዝተዋህቦም ናይ ኣማላድነትን ተራዳእነትን ጸጋ፣ ንቅዱሳን መላእክት ናይ ጸጋ ናይ ክብሪ ስግደት ክንሰግደሎም ከምዝግብኣና ቅዱሳት መጻሕፍቲ የረዱኡና።
ንኣብነት፦
• ዘፍ. 19፡1 - ጻድቕ ኣቦና ሎጥ ነቶም ክልተ ቅዱሳን መላእክት ከም ዝሰገደ
• ዘኁ. 22፡31 - በለዓም ንመልኣከ እግዚአብሔር ከምዝሰገደ
• ኢያ. 5፡14 - ኣቦና ኢያሱ ነቲ መልኣኽ እግዚአብሔር ከምዝሰገደ
• 1ይ ዜና 21፡16 - ኣቦና ቅዱስ ዳዊት ከምዝሰገደ
• ራእ. ዮሐ. 19፡10 - ቅዱስ ዮሓንስ ነቲ መልኣኽ ከምዝሰገደ
ተራዳእነትን ሓለዋን ቅዱሳን መላእኽት ኣይፈለየና!
ስብሐት ለእግዚኣብሔር
ወለወላዲቱ ድንግል
ወለመስቀሉ ክቡር፡ ኣሜን።


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 55 guests and no members online
- Details
- Written by ድ.ሰ.ደ.ኤ.
- Published: 29 May 2015
ካብ ህዝብታት ኤርትራ ኣስታት 85% ብሕርሻን ጉስነት’ዩ ዝነባበር። ኩሎም ብሄራትን ብሄረ-ሰባት ህዝብታት ኤርትራ፡ ቁጠባዊ ምንጮም ቀጥታ ምስ እንስሳ ዘቤት ዝተኣሳሰረ’ዩ። ኣብ ገለ ንስጋን ጸባን፡ ኣብ ገለ ከኣ ንስጋ፡ ንጽበን ሕርሻን ድማ ይግልገሉለን። ብፍላይ እቶም ብተነጻጻሪ ተቐራሪቦም ዝነብሩ፡ ምሉእ ቁጠባዊ ህይወቶም ኣብ ሕርሻ ጥራሕ ዝምርኮስ፡ ኣብ ከበሳታት ዝነብሩ ህዝብታት ዛጊት ክሳብ’ዚ ዘለናዮ መበል 21 ክ/ዘመን ንብዕራይ ከም ቀንዲ ካብ ናውቲ ማእቶት ክግልገልሉ ይረኣዩ። እንተኾነ ሓረስቶት ሃገርና ንሓደ ዝራብዕ ብኣካል ስለ ዝገዘፈ ብቐጥታ ናብ ማሕረስ ኣይወስድዎን። ጉብዝና ተሰሚዕዎ መሬት እናጻሕተረ ፍንጥርያዕ ስለ ዘብዝሕ፡ ኣጓብዝ ተኣኪቦም ክብደት ዘለዎ ብተምሳል ኣርዑተ ነዊት ዝተሰርሐ ኦም ኣብ ክሳዱ ኣሲሮም ንነዊሕ ግዜ ክጎትት ይገብርዎ። በዚ ድማ እቲ ኣይተሓዝን ዝብል ዝነበረ፡ መሬት እናጻሕተረን እናነቀወን ንባእሲ ዝዕድም ዝነበረ ረስኒ ደረጃ ብደረጃ ይዝሕልን ይዕገስን። ኣብ ማሕረስ ሓረስታይ ብዝኣዘዞ ብስነ-ስርዓት ከገልግል ቅሩብ ይኸውን። እዚ “ምጽራይ” ይበሃል። ካልእ ማልእ ከይጥምት፡ ምሉእ ንምሉእ ነቲ ዝተደመደበሉ ማሕረስ ብብቕዓት መታን ከገልግል ይቕጥቀጥ’ሞ፡ ብኩለንተንኡ ዕጉስ ተስታይ ከኣ ይኸውን።
ወዲ-ሰብ ንገዛእ ርእሱ’ውን ንኣካለ መጠን ስለ ዝበጽሐ ብዝላ ኣብ ቁም-ነገር ኣይበጽሕን። ጓል ይኹን ወዲ ካብ ወለዶምን ዝነብርሉ ከባብን ተማሂሮም፡ ኣወንታዊ ባህልን ስነ-ምግባርን ተኸቲሎም’ዮም ዝዓብዩን ደረጃ ብደረጃ ሓላፍነት ዝስከሙን። ኩሉ ነገር መንገዲ ኣለዎ። ሕጊ ኣለዎ። መልክዕ ኣለዎ። ወዲ-ሰብ ነበይኑ ኣይነብርን’ዩ። እንተ በቲ እንተ በቲ ካብ ካልኦት ግደሊ፡ ካልኦት ድማ ካብኡ ክደልዩ ናይ ግድን’ዩ። ስለዚ ብከመይ ብሰላም ብስኒት፡ ብሓባር ትነብር ትነባበር ልጓም ኮይኑ ዝሕዝ ሕግን ስርዓት ክህሉ የድሊ። ኣብ ዝኾነ ሓባራዊ ህይወት ሓታትን ተሓተትን ክህሉ ኣለዎ። ተሓታትነት ዘይብሉ ከም ዝመስለካ ብሃውሪ ዝኽየደሉ፡ ወይ ብትምክሕቲ ዝሓበጠ ሓይሊ ኣበይ ከይበጽሑ እናበለ ዝዕንድረሉ ባይታ ክህሉ የብሉን።
ኣብ መዳይ ፖለቲካ፡ ሰባት ወይ ማሕበራዊ ክፍልታት ብሓደ ካብ ዝግለጽሉ፡ ዝነብርሉን ዝነባበርሉን፣ ሃገር ልዑላውነት፣ ሕጊ፣ …ወዘተ’ዩ። ነቶም ኣብ’ታ ሃገር ዝነብሩ ሰባት እታ ሃገር ሃገሮም’ያ። እቲ ልዑላውነት ልዑላውነቶም’ዩ። እቲ ሓደ ብናይ ታሪኽ ኣጋጣሚ ነገራዊ ልዕና ስለዝሓዘ ብመን ከማይ ልጓም ኣልቦ ከም ቃሕታኡ ዝኸደሉ፡ እቲ ካልእ ከኣ ዝተባህሎ ሰማዒ ፈጻሚ ጥራሕ ከይከውን ንኹሉ ብማዕርነትን ብፍትሕን ዝገዝእ ኣሳሪ ሕጊ ክህሉ ይግባእ። እዚ ከም’ዚ ዝበለ ማእከላይ ዳኛ ኮይኑ ዘገልግል ሕጊ፡ ኣብ ኤርትራ የለን። ብናይ ፖለቲካዊ ኣረኣእያን ሕጋዊ ትካላዊ ኣሰራርሓን ልዕልነት ዘይኮነ፡ ነገራዊ ዋንነት ብምቁጽጻር ልዕልነት ዘረጋገጹ ህግደፋውያን ደስ እንክብሎም ኣስማት ሰባት ዘጸልሙላ፡ ዝኣስሩላ፡ ዘሕቅቑላ፡ ዶብ ሰጊሮም ኲናት ዝጽሕትሩላ፡ ኩሉ ዘይሕጋዊ ተግባራት ዘካይዱላ ዘለው ሃገር’ያ ሃገረ ኤርትራ ሎሚ።
እዚ ንኤርትራ ዝመርሕ ዘሎ ጉጅለ መንግስትን ስርዓት ተባሂሉ ይጸዋዕ’ምበር፡ ናይ መንግስታትን ስርዓታትን ፖለቲካዊ ሚዛናት ኣይማልእን። እዚኣቶም ናይ ገዛእ ርእሶም ፖለቲካዊ መንነት ዘይብሎም ብደም ንጹሃት ዝሰኸሩ፡ ልዕልና ግዝኣተ ሕጊ ሃለወ ኣይሃለወ ትርጉም ዘይህቦም፡ ብግዝያዊ ረብሓ ዝተኣሳሰሩ እኽብካብ ወዲኒታት’ዮም። ትርጉም ህዝባዊ ክብሪ፡ ሃገራዊ ክብሪ ዘይርደኦም፡ ዘይጸረዩ ናይ ፖለቲካ ዝራባዓት’ዮም። ዜጋታት ብዘይምኽንያት ብምእሳሮም፡ ነቲ ናትና ዝብልዎ ህዝቢ ብምምላኾም፡ ፍሰሃ ወሰላም ዝስመዖም፡ ብተደጋጋሚ ብስም ህዝብን ሃገርን ክጣልዑ ዘይስከፉ ተለኣኣኽቲ’ዮም።
እዞም ውሑዳት ግን ኩሉ ሃገራዊ መትንታት ዝተቖጻጸሩ፡ ዘይጸረዩ ናይ ፖለቲካ ዝራባዓት፡ ምስ ጎረባብትናን ኣብ ዞባናን እንታይ እናገበሩ መጺኦምን ይገብሩ ኣለውን ብሩህ ክንሱ፡ በቲ ዘዕበዮም ቀዲምካ ሃሪምካ፡ ቀዲምካ ብኸ፡ ዝመንዛዕካ መንዚዕካ ኢደይ ንጹህ’ዩ ኣይትቀደም ዝብል ናይ ፖለቲካዊ ምንዝርና ኣካይዳኦም፡ ኣብ ኩነታት የመን ኢድ ኣይጸንሐናን ዝብል መግለጺ ኣስሚዖም። ዓለማዊ ኩነታት ስሒቡ፡ ናይ ከባቢ ሃገራት ኣተኣሳሲሩ ናብ ዲቕ ዝበለ ኲናት ኣትዩ ዝርከብ ፖለቲካዊ ኩነታት የመን፡ ቀንዲ ሸቶ ሓይልታት ኪዳን ነቦ ሑቲን ደላላይ ኣቦ ሑቲን ምዃኑ ዝተገንዘቡ ህግደፋውያን፡ በቲ ኣብ መንጎ ኣሕዋት የመናውያን ዝተፈጥረ ግጭት ኣዝዮም ከም ጭነቑ፣ኩነታት የመን ናብ ንቡር ክምለስ ከም ዝምነዩ፡ ግዝኣታውን ህዝባውን ሓድነት የመን ከም ዝድግፉ፡ ከም መርኣያ ና’ዚ ከኣ ንቅዋማውን ሕጋውን መንግስቲ የመን ኣፍልጦ ከም ዝህቡን ከይሓፈሩ ከሊጾም። ኣብ ውሽጢ’ዚ ኣስታት 24 ዓመታት ንስለ ቀጻልነት ስልጣን ናይ’ዞም ዘይጸረዩ ናይ ፖለቲካ ዝራባዓት ክበሃል፡ ልዑላዊ ግዝኣት ኤርትራ ብኣራግጽ ባዕዲ ተደፊሩ’ዩ። ኣብ ተለኣኣክነት ርዒሞም ግበር ዝተባህልዎ ክገብሩ ልዑላውነት ጎረባብቲ ሃገራት ደፊሮም፡ ህይወትን ነዋትን ኤርትራውያን ንከንቱ ኣጥፊኦም። መሬት፡ ባሕርን ኣየርን ኤርትራ ሰላማዊ ናይ ልምዓት፡ ንግድን ወፍርን ምንቅስቓሳት ተሓሪምዎ ካብን ናብን መንሰጋግሪ ዘይሕጋዊ ኣጽዋር ውግእን ካልእ ኮይኑ ጸኒሑን ኣሎን።
ንሕጋዊ መንግስቲ ሱዳን ክቕይርን ንተቓወምቲ ሱዳን ከዕጥቕን እንከሎ፡ ንረብሓ ህዝብታት ኤርትራ ኣይነበረን። ናብ ሶማላውያን ዕጡቓት ኣጽዋር ኲናትን ካልእን ከሰጋገር እንከሎ ንረብሓ ህዝብታት ኤርትራ ማእከሉ ዝገበረ ኣይነበረን። ልዑላውነት ሃገረ ኤርትራ ንዘይቕበሉ ውድባት ኢትዮጵያ ክሕብሕብ እንከሎ፡ን ክብርን ረብሓን ህዝብታት ኤርትራ ዝጎድእ ደኣምበር ዝሕሉ ኣይኮነን። ናይ ኢራን ኮነ ናይ እስራኤል ወተሃደራዊ መደበራት ኣብ ኤርትራ ከም ዘሎ ተደጋጊሙ ክግለጽ ዝጸንሐ’ዩ። ኣመሪካን ተሓባበርታን ንመንግስቲ ሳዳም ሑሴን ንምቕያር ኣብ ዝተኸፈተ ኲናት፡ ልዑላዊ መሬት ኤርትራ ዒራቕ ንምህራም ተጠቕምሉ ኢልናዮም ኣብየሙና ዝበለ መንግስቲ እዚ ጉጅለ ምዃኑ ቀረባ ተዘክሮ’ዩ። ኣብ ጉዳይ የመን ድማ ልኡኽ ኢራን ኮይኑ ክሰርሕ ምጽናሑን ምህላውን ሕቡእ ኣይኮነን።
ስለዚ እዞም ኣብ ዘየእትዎም ክኣትው ዘይስከፉ፡ ምስተቐርቀሩ ድማ ትፋኦም ሊሒሶም ከንሳሕቡ ዘየሕፍሮም ዘይጸረዩ ናይ ፖለቲካ ዝራባዓት፡ ኣብ’ቲ ብ31 መጋቢት 2015 በመንገዲ ሚኒስትሪ ጉዳያት ወጻኢኦም ኣቢሎም ዝዘርግሕዎ በዓል 11 ነጥቢ መግለጺ፡ ኣብ ኤርትራ ናይ ኢራን’ዶ ናይ ሑቲ’ዶ ናይ እስራኤል’ዶ ወተሃደራዊ መደበራት ኣሎ ዝብል ነዛ ልዑላዊት ሃገር ጠቐነ ካብ ምዃን ሓሊፉ ጸርፊ’ዩ። ኣብ’ዚ ቀረባ እዋናት ብሰበ-ስልጣን የመን ኣንጻር ኤርትራ ዝተወደበ ወፍሪ ጸለመ ይካየድ ኣሎ። እዚ ብሓይልታት ስለያ ናይ ገለ ሸነኻት ዝምራሕ፡ ምስሊ ኤርትራ ኣብ ዓለማዊ መድረኻት ንምድዋን ዝዓለመ’ዩ። ኤርትራ ግን መሬታ፡ ባሕራ ደሴታታ፡ ኣብ ከም’ዚ ዝበለ ነገራት ኣይተውዕልን። ኣይተካርን ኣይትሸይጥን። ኤርትራ ኣብ ከፋፋሊ ምሕዝነታት ወይ ብሎካት ኣይትኣምንን። ኣብ’ዚ ቀረባ ሚኒስትሪ ጉዳያት ወጻኢ ኤርትራ፡ ንጸሓፊ ቆንስላዊ ጉዳያት የመን ኣብ’ዛ ሃገር ጸዊዑ ብዛዕባ’ዚ ብሰበ-ስልጣን የመን ዝበሃል ዘሎ ከብርሃሉ ሓቲትዎ ኔሩ። እቲ የመናዊ በዓል ስልጣን ኤርትራ ዝኣበሰቶ የብላን። ዘሕትት የብላን ኢሉ ንገዛእ ርእሱ ድማ ተገሪሙ። ብዝኾነ ነዚ ከረጋግጽ ይደሊ’የ ዝብል ኣካል ማእከላይ ምብራቕ ዝኾነ ጋዜጠኛ ኣብ ዝቕረቦ ኢምባሲ ኤርትራ ኮይኑ ቪዛ ምሕታት ጥራሕ’ዩ ክብል ደርጓዕጓዕ ዝበዝሖ ናይ ነብሰ ምክልኻል መግለጺ ሂቡ። እዚ መግለጺ ጭንቀት ዝወለዶ፡ ሓይሊ ሚዛን ተመልኪቱ፡ በቲ ዝተለምደ ናይ ፖለቲካዊ ምንዝርና መርገጹ፡ ነቲ ከግልግሎ ዝጸንሐ ገዲፉ” ናብ’ቲ ዝሃርሞ ዝነበረ ተጸጊዑ ነብሱ ከድሕን ዝዓለመን ፈጺሙ ካብ ሓቂ ዝረሓቐን’ዩ፡፡ ብዘይጸረዩ ናይ ፖለቲካ ዝራባዓት ዝመሓደር ህዝቢ ብኩለንተንኡ ክጽገም ከኣ ግድን’ዩ። ስለዚ ካብ’ዚ ከም’ዚ ዝበለ ንዓና ከም ህዝቢ፡ ንሃገርና ከም ልዑላዊት ሃገር ዘዋርድ መንግስታዊ ጉጅለ ንምግልጋል ንሕበር ቃልስና ነሐይል
ድ,ሰ,ደ,ኤ, 06-04-2015
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
‘The Princeton Years of the Ethiopian Patriarch Abuna Paulos’ ናይ ኢትዮጵያ ፓትሪያሪክ ኣቡነ ጳውሎስ ናይ ፒሪንስተን ዓማውቲ ብዝብል ኣርእስቲ ኣብዚ ኣብ ዩናይትድ ስቴትስ ክፍለ ግዝኣት ኒውጀርሲ ዝርከብ ፍሉጥ ዩኒቨስቲ ፕሪንስተን ናይ ኢትዮጵያ ፓትሪያሪክ ንዝነበሩ ብፁእ ኣቡነ ጳውሎስ ዝዝክር ኣብ ዝሓለፉ ሰሙናት ናይ ሰለስተ ማዕልታት ናይ ዝኽሪ ሰሚናር ኣካይዱ’ሎ።
ኣብቲ ስነርስዓት ናይ ኣቡነ ጳውሎስ ብዝርክት ዝበሉ ስእልታት፣ኣብ 1988 ኣ/ፈ ንናይ ዶክትሬት ድግሮም ዝፅሓፉዎ ፅሑፍ፣ባዕሎም ነቲ ዩኒቨርስቲ ብህያብ ዘበርከቱሎም ታሪኽን ያታን ኦሮቶዶክሳዊት ቤተ ክርስቲያን ኢትዮጵያ ዝገልፁ መፃሕፍቲ፣ኣብ 1992 ኣ/ፈ ናብ ኢትዮጵያ ምምላሶም ዝዝንቱ ኣብ ጋዜጣ New York Times ዝወፀ ፅሑፍን ካልኦትን ንምሪኢት ቀሪቦ ነይሮም።
ኣቡነ ጳውሎስ ናይ PhD ጽሑፎም ክሰርሑ ከለው ዘማኸሩዎም Dr. Karlfried Froehlich፣ኣማሓዳሪ ኣብ ሲያትል ዝርከብ ቤተ ክርስቲያን ደብረሰላም ቅዱስ ሚካኤል፣ኣብ ሎሳንጀለስ ዝርከብ ቤተ ክርስቲያን ቅዱስ ሚካኤል ኣቡነ ኣረጋዊ ኣገልጋሊ ኣባ ሙሴ በርሀን ንእሽቶ ሓዎም ንኣቡነ ጳውሎሱ ዲያቆን ተወልደ ገብረዮሃንስ ካብ ቦስተን ኣብቲ ስነስርዓት ኣብዝተፈላለየ ኣርእስቲ መደረ ኣስምዒዕም ኣለው።
ብሽም ኣቡነ ጳውሎስ ናይ ስኮላርሽፕ ትምህርቲ ንምሃብ ምንቅስቓስ ከምዝተጀመረ ተፈሊጡ’ሎ።


text:
ዋና መምረፂ
ሓገዝቲ ሰነዳት
ሕትመታት
ብመሳርሒ መመዝገቢ መሸጣ ክጥቀሙ ዝግደዱ ከፈልቲ ግብሪ እንመን እዮም ?
ብመሰረት ደንቢ መመርሕን ኣጠቓቕማ መሳርሒ መመዝገቢ መሸጣ ደንቢ ቑፅሪ 139/1999 ዓንቀፅ 3ን መምርሒ ቑፅሪ 46/1999 ዓንቀፅ 4ን ድንጋገታት መሰረት በዓል መዚ መሳርሒ መመዝገቢ መሸጣ ናይ ምጥቃም ግቡእ ዘለዎም ከፈልቲ ግብሪ በቢ ምድቦም መሳርሒ ምጥቃም ዝጅምርሉ ግዘ ሰሌዳ ብናይ ህዝቢ ዘውፅኦ ምልክታ /ጊዜ ሰሌዳ/ መሰረት ዓዲጎም ክጥቀሙ ፃውዒት ኣብ ዝቐረበሉ እዋን ክጥቀሙ ይድንግግ፡፡
በዚ መሰረትበዓል መዚ ክልልና ካብ መፈለምታ ወርሒ ነሓሰ 2003 ዓ/ም ጀሚሩ ኣብ ከተማ መቐለ /VAT/ተመዝገብቲ ኣብ ዝኾኑ ከፈልቲ ግብሪ በቲ መሳርሒ ክጥቀሙ ፃውዒት ኣቕሪቡ ዝጀመረ እንትኸውን ካብ ወርሒ ግንቦት 2004 ዓ/ም ጀሚሩ ድማ ኮላይ ኣብ ከተማ መቐለ ሓዊሱ ብሮድ ባንድ ኣብዘለወን ኩለን ዓበይቲ ከተማታት ሒሳብ መዝገብ ክሕዙ/ ቅብሊት ክጥቀሙ ዝግደዱ/ ከፈልቲ ግብሪ በዚ መሳርሒ መመዝገቢ መሸጣ ክጥቀሙ ዝግደዱ ከፈልቲ ግብሪ ምዃኖም ክፈልጡ ብመረኸቢ ሓፋሽ ክጋዋሕ ተገይሩ እዩ፡፡
በዚ መሰረት ክልል በዓል መዚ ልምዓት እቶት ምስ ጨንፈር ሰሜን ፊደራል እቶትን ጉምሩክን ብምዃን ከምዝስዕብ ግዘ ሰሌዳ ኣውፂኡ ንተግበራውነቱ ይንቐሳቓስ ኣሎ ፦
ካብ ሓምለ 2003 ዓ/ም ጀሚሩ ኣብ መቐለ ዝርከቡ ተመዝገብቲ ተወሳኺ እሴት ታክስ ዝኾኑ
- ካብግንቦት 2004 ዓ/ምጀሚሩድማኣብኩለንዓበይቲከተማታትንኮላይ ኣብወረዳቓፍታሑመራዝርከቡኩሎምሒሳብመዝገብክሕዙዝግብኦምከፈልቲግብሪ
- ካብ ሓምለ 2004 ዓ/ም ጀሚሩ ድማ ኣፍተን ዝተረፋ ከተማታትን ወረዳታትን ትግራይ ዝርከቡ ኩሎም ሒሳብ መዝገብ ክሕዙ ዝግብኦም ከፈልቲ ግብሪ በዚ መሳርሒ ተጠቒሞም መሸጠኦም ከካይዱ ዝግደዱ ኣካላት ምዃኖም ብትልሙ ኣቐሚጡ ምንቅስቓስ ጀሚሩ ኣሎ።
ንጊዚኡ መሳርሒ መመዝገቢ መሸጣ ክጥቐሙ ዘይግደዱ ከፈልቲ ግበሪ
ናይ መንግሰቲ ኣብያቲ ዕዮ፣ባንኪታት፣ ትካላት ኢንሹራንስ፣ ናይ ህዝብን ፅዕነትን መጓዓዝያ ግለጋሎት ወሃብቲ ትካላት
- ናይ ነዳዲ መዐደልታት፣
- ናይ ኢንሹራንስ መሸጣ ወኪላት፣
- ናይ ውለቐ ሰብ መካረይቲ፣
- ካብ መከላኸሊ ብረታ ብረት ኢንጀነሪንግ ኮርፕሬሽን ንጊዚኡ ሰራሕ ዘይብሎም ተባሂሎም ዝርዝሮም ዝተመሓላለፈ ኣብ ኮንስትራክሽን ስራሕ ዝተሰማረዩ ከፈልቲ ግበሪ፣
- ኣብ ደቀቅትን ኣንኣሸተይን ኢንተርፕራይዝ ተወዲቦም ዝርከቡ ትካላት
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 72 guests and no members online


text:
ኣሜሪካ ኣብ እየሩሳሌም ኤምባሲ ብምኽፋታ ብዙሓት ፍልስጤማውያን ሞይቶም
ሰብመዚ ፍልስጤም፡ ወተሃደራት እስራኤል ብውሑዱ 43 ፍልስጤማውያን ከምዝቐተሉን 2,200 ከምዘቖሰሉን ሓቢሮም።
እዚ ኣብ 2014 ካብ ዝነበረ ኲናት ጋዛ እቲ ዝኸፍአ መዓልቲ ዓመፅ ከምዝኾነ ይግለፅ።
እቲ ዓመፅ ዝተልዓለ ኣሜሪካ ኤምባሲኣ ኣብ እስራኤል ምስከፈተት'ዩ።
ንሶም ከምዝብልዎ፡ እስራኤል ንምሉእ ከተማ እየሩሳሌም ከተመሓድር ኣሜሪካ ብቕሉዕ እናደገፈት'ያ። ፍልስጤማውያን ድማ ምብራቓዊ ክፋል እታ ከተማ ናቶም ከምዝኾነ ይገልፁ።
ፕረዚደንት ኣሜሪካ ዶናልድ ትራምፕ ብቪድዮ ኣብ ዘሕለፍዎ መልእኽቲ፡ እስራኤል ርእሰ ከተማይ ንዝበለታ ከተማ ኣፍልጦ ከይተውሃበ ምፅንሑ ብምዝኽኻር፡ ሕዚ ግን ኣፍልጦ ምሃብ ኣገዳሲ ከምዝኾነ ተዛሪቦም።
ተቓውሞኦም ዝገልፁ ፍልስጤማውያ፡ እምንን ዝረኸብዎ ነገራትን ክድብርዩ ከለው፡ ሰራዊት እስራኤል ድማ 'ስናይፐር' (ተሓቢኦም ዝትኩሱ) እናተጠቐመ'ዩ።
ብሃማስ ዝምራሕ ሚንስትሪ ጥዕና ከምዘፍለጦ፡ ካብቶም ሎሚ ሰኑይ ዝተቐተሉ ሰባት ህፃናት ይርከብዎም።
ብወገን እስራኤል ዝተውሃበ መግለፂ፡ እቲ ዓመፅ ንዶብ እታ ሃገር ጥሒስካ ብምእታው ኣብ'ቲ ከባቢ ንዝነብሩ እስራኤላውያን ምህሳይ ዝዓለመ ከምዝኾነ የመልክት።
ሰራዊት እስራኤል፡ 40,000 ፍልስጤማውያን ኣብ'ቲ ዓመፅ ከምዝተዋፈሩ ሓቢሩ።
ኣብ ጥቓ ራፋ ኣብ ዝርከብ ሓፁር፡ ተቐፃፃሊ ነታጒ ንምቕባር ዝፈተኑ ሰለስተ ሰባት ከምዝቐተለ'ውን ወሲኹ ኣፍሊጡ።


text:
አብቲ ዝሓለፈ ትምህርትና እግዚአብሔር አቦ ምኻኑ ርኢና ነርና፡ ሎሚ ከአ ከም መቀጸልታ እግዚአብሔር ኩሉ ዝኽእል ምካኑ ክነስተትን ንዕደም።
እግዚኣብሔር እምበአር ከሃሌ ኩሉ ማለት ኩሉ ዝኽእል ማለት ኢዩ። እንካብ ኩሉ ንመሎኮት ዚወሃብ ቅጽላት ነቲ ልዑል አምላኽ ዝወሃብ መግለጺ ኣብ ጸሎት ሃይማኖት ተጠቒሱ ዘሎ፤ እቲ ናይ ኣምላኽ ከኣሌ ኩሉነት እዩ። “እግዚአብሔር ዓቢይ ምኻኑ፥ አብ ልዕሊ ኹሎም አምላኽቲ ኸአ ጎይታ ምካኑ እፈልጥ እየ። ንሱ አብ ሰማይን ምድርን፥ አብ ባሕርን መዓሙቕን ዝደለዮ ዘበለ ዚገብር እዩ። መዝ.133:5-6
ነዚ ናይ ኣምላኽ ክእለት ምእማን፤ ኣብ ሕወትና ፍሉይ ጽልዋ ዘለዎ እዩ። ክእለቱ ንኹሉ ዘጠቓልል እዩ፤ ምኽንያቱ ከኣ እቲ ንኹሉ ነገር ይኹን እንዳበለ ዝፈጠረ እግዚኣብሔር፤ ንኹሉ ዝመርሕን ንኹሉ ዝፍጽምን ንሱ ባዕሉ እዩ። አምላኽ ብመጀመርታ ሰማይን ምድርን ፈጠረ። መንፈስ አምላኽ ድማ አብ ልዕሊ ማያት ይዝንቢ ነበረ። ሽዑ አምላኽ “ብርሃን ይኹን በለ። ብርሃን ድማ ኾነ። ዘፍ. አብ ዘፍ.ምዕራፍ ሓደ ዘሎ ክነንብብንኽእል። እግዚኣብሔር ኣቦና ብምኻኑ፤ ምሥጢራዊ እውን ስለዝኾነ ብእምነት ጥራሕ እዩ ኪረኣን ኪልለን ዚከኣል። “እምበአር እምነት ካብ ምስማዕ እያ፥ እቲ ዝስማዕውን ቃል ክርስቶስ ኢዩ” ሮሜ.10:17 ወዲ ሰብ ናብ እምነት ንኽትመርሖ፡ ነቲ ልዑል አምላኹ ንኽፈልጦ፤ እሞ ኣብቲ ምስጢረ ድኅነት ኣምላኽ ንኽሳተፍ – እቲ መሳርሒ ስብከተ ወንጌል ኢዩ።
እዚ ስበከት እዚ ከአ ቃል ክርስቶስ ኢዩ። ከምቲ ጳውሎስ ዝብለና፡ እቲ ዝስማዕውን ቃል ክርስቶስ ኢዩ”:: ትርጉም እምነት እምበኣር ኣብ ህልውና እግዚኣብሔር ምንባርን፡ ነቲ ምስጢራውን ኅቡ እን ዝኾነ ህልውናኡ፡ አብ ቤተክርስቲያንን አብ ሕይወት እዚ ዓለምን፡ ከም ዝዝርጋሕን ከምዝሰርጽን ምግባር ኢዩ። ነቲ እግዚአብሔር ብኢየሱስ ወዱ ገይሩ ዚገለጸልና ሓቂ ፈቲካ ምቅባሉን ብአኡ ሕይወትካ ምምራሕን ማለት ኢዩ። በዚ ኢዩ ኸኣ ዕብየት እግዚኣብሄር ኣብ ሕይወትና ዝግለጽ። ዝደልዮ ኹሉ ዚገብር ኣምላኽ ክእለት እግዚኣብሔር ንኹሉ ዘጠቓልል ምኻኑ ኣብ ቅዱሳት መጻሕፍቲ ተደጋጊሙ ይግለጽ። ናይ ያዕቆብ ኃያል፤ “ጎይታ ሠራዊት” “ኃያልን በዓል ክእለትን” ብዚብል ይጽዋዕ።
እግዚኣብሔር ኣምላኽ ከኣሌ-ኩሉ ኢዩ። እቲ ናቱ ኣባትነትን ሓይሉን ከኣል-ኩሉ ነንሕድሕዱ ዚበራራህ ኢዩ። ንሱ ኢቲ ናቱ ኣብ ምኽኑ፣ ኩሉ ዝኽእል ኣምላኽ ምኻኑ በቲ ንሱ ኣብቲ መዓልታዊ ሕይወትና ዘርእዮ ሓሊዮት ኢዩ ዝግለጽ።
ንሱ ኣባና ዘለዎ ሓልዮት መወዳእታ የብሉን። እቲ አባታዊ ክእለቱ ብመንገዲ እቲ አባና ዘዘርእዮ ሓልዮትን ፍቕርን ይግለጽ « አቦ ክኾነኩም እየ። ንስኻትኩምውን አወዳትን አዋልድን ክትኮኑኒ ኢኹም ይብል እቲ ኹሉ ዚኽእል እግዚአብሔር።” 2ቆር.6:18 በቲ መወዳእታ ዘይብሉ ምሕረቱ ንወዲ ሰብ ኃጥአት ብምሕዳግ እቲ ዝለዓለ ከኣሌ-ኩሉ ምኻኑ የርኢ። ስለዚ አብዚ ምድራዊ ጉዑዞና ንሕና ኢና ደቂ እቲ ልዑል አምላኽና ክንከዊን ክንውስን ዘለና። ንሱ ድሮ “አቦ ክኾነኩም እየ” ብምባል ፍቕሩን አባትነቱ ሓይሉን ገሊጹልና ኢዩ። ንሕና ብወገና ከም አቦ ክንቅበሎ፡ ከም ደቂ አምላኽ ክንሰርሕ ክንመላለስን ይግበአና። እዚ ምስ እንገብር እግዚአብሔር ብወገኑ አብ ኩሉ ጉዑዞና አቦ ክኾነና ኢዩ: ጽላሉ አይክፍለየናን ኢዩ: ኩሉ ግዜ አብ ጎድንና እንዳ ተጋዕዘ ካብ ኩሉ ፈተና ሸይጣን ክሕልወና፡ናብቲ ሓቅን ቅኑዑን መገዲ ክመርሓና ኢዩ። ልዕሊ ኹሉ ግና ከፍቅረና ኢዩ። አብቲ እንወድቀሉ ግዜውን እንተኾነ መሓሪ አቦ፤ መድኅን ዝለዝኾነ ምሕረቱ ክህበና ኢዩ። ጥራይ ንሕና አብቲ ምሕረቱን ሓይሉን ክእለቱን አሚና ንቕረቦ እምበር።
“ኦ እግዚአብሔር ኹሉ እትኽእል እግዚአብሔር አምላኽ እስራኤል! አዚና ስለ ዝጎሃና ዝተሓለልናን፥ ናባኻ ንእዊ አሎና። ኦ ጎይታ! ስምዓና፥ በዲልናካ ኢና እሞ ምሓረና”። ባሮክ.3:1-2
ኢዮብ ነዚ ከኣሌ-ኩሉነት ናይ እግዚኣብሔር ኣብ እንክገልጽ፥ “ኩሉ ከም እትኽእልን፤ ነቲ ዝመደብካዮ ኻብ ምግባር ዚኽልክለካ ኸም ዘይልቦን ሕጂ ፈለጥኩ” ይብል። ኢዮ 42:2
እግዚኣብሔር “ኣብ ሰማይን ኣብ ምድርን ከኣል ኩሉ ኮይኑ ዝተረኽበ: ፈጣሪኡ ገባሪኡ ስለ ዝኾነ እዩ። ንኹሉ ስርሓቱ ከም ፍቓዱ ገቢሩ ንዘዋድድ እግዚኣብሔር ዚሰኣኖ ነገር ክህሉ አይክ እልን። ኣብ መዝ.115:3 ኣንተረኣናውን፥ ኣምላኽናስ ኣብ ሰማያት ኣሎ፥ ንሱ ዝደለዮ ኹሉ ዚገብር ኣምላኽ እዩ። ይብል። ንሱ ጎይታ ዓለም እዩ። ብትእዛዛቱ ንኹሉ ይሠርዕ፤ ኩሉ ነገር ከኣ ኣብ ትሕቲኡ፤ ነኣኡ ተኣዚዙን ይኸይድ። ንልብታት ዝገዝእ፤ ንኹነታት ምስ ፍቓዱ ዘሰማምዕ ኣምላኽ፤ ንሱ ናይ ታርኽ ጎይታ እዩ። ነቲ ዓቢይ ኃይልኻ: ኣብ ዝኾነ ግዜ ከተርእዮ ትኽእል ኢኻ፤ ኣብ ቅድሚኡ ደው ኪብል ዚኽእል ድማ ሓደካ የልቦን።
እግዚኣብሔር ከም ሓደ ሓያልን ብርቱዕን ተገሊጹ ዝርከብ። እዚ ዓቢ ንጉስ እዚ መን እዩ፤ ንሱ እቲ ብርቱዕ ኃያልን እግዚኣብሔር፥ እቲ ኣብ ውግእ ዚስዕር እግዚኣብሔር እዩ። እቲ ዓቢይ ንጉሥ ኪኣቱ እዩሞ፥ ኣቱም ደጌታት ጋህ በሉ፥ ኣቱም ናይ ጥንቲ ደጌታት ተኸፈቱ። እዚ ዓቢይ ንጉሥ እዚ መን እዩ፤ እግዚኣብሔር ጎይታ ሠራዊት፥ እቲ ዓቢይ ንጉሥ እዩ። መዝ. 24:8-10
ንእግዚኣብሔር ዝሰኣኖ የልቦን። ሉቃ 1:37። ኢቲ ናቱ ሓይሊ ንኹሉ እዩ። ምሥጢራዊ እዩ። ኣብቲ ካብ ፍቕሪ ተላዒሉ ንወድሰብ ካብ ዘየሎ ዝፈጠሮን እንታይነቱ ተገሊጹ ይርከብ። ልዕሊ ኩሉ ግና ኣብቲ ስጋ ዝለበሰሉን ኣብ ትንሥሳኤ ወዱን – ኣብቲ ንነብሲ ወከፍ ሰብ ናይ ውልድነት መሰል ብምሃቡን ምሕረት ብምሃቡን እንታይነት ናይ እግዚኣብሔርን ክእለቱን ንርኢ። እቲ ናቱ ኣባትነትን ሓይልን ብኸመይ ተገሊጹ ንረኽቦ እንተበልና — ኣብቲ ሓሊዮቱን ፍቕሩን እዩ። “እንታይ ክንሰቲ ኢና፤ እንታይ ክንክደን ኢና: ኢልኩም ኣይትጨንቑ። ነዚ ኹሉስ ኣሕዛብውን ይደልይው ኢዮም እሞ፥ ንኣኻትኩም እዚ ኹሉ ከም ዘድሊየኩም፥ ናይ ሰማይ ኣቦኹም ይፈልጥ” እዩ እንዳበለውን ባዕሉ ጎይታን ኢየሱስ ክርስቶስ ይምስክር። ማቴ 6:32
እግዚኣብሔር ከኣሌ ኩሉ-ኣቦ እዩ። ንኣድላይነትና ብኸመይ ከምዝሓሊየልና ኣብ ዘርእየሉ ኩሉ፤ እግዚኣብሔር ኣባታዊ ከኣሊ-ኩልነቱ ይገልጽ። በቲ ንሱ ዝሃበና ናይ ውልድነት መሰል “ኣነ ኣቦ ክኾኖኩም እየ፤ ንስኻትኩም ድማ ውሉድን ኣውልድን ክትኮኑኒ ኢኹም፤ ይብል እቲ ከኣሊ ኩሉ” 2ቆሮ 6:18. ማቴ 6:32 ከምኡውን በቲ መወዳእታ ዘይብሉ ምሕረቱ ክእለቱ ይገልጽ፤ ምኽንያቱ ኸኣ ነዚ ክእለቱ ወይ ከኣሌኩሉነቱ ብዝለዓለ መንገዲ ዚገልጾ፤ ኣብቲ ናይ ኅጢኣት መወዳእታን መወዳድርትን ዘይብሉ ምሕረቱ ብምግባር ንወዲሰብ ብምምሓር ክእለቱን ከኣሌ-ኩልነቱን ይገልጽ።
ንወዲ ሰብ ነቲ ዝተዋህቦ ጸጋ ምስ ጸጥፍእ እግዚኣብሔር ብዓይኒ ምሕረቱ እንደገና ጸጋ የልብሶ። በዚ ኸኣ ከኣሌ ኩሉ ምኻኑ ይገልጽ። ብኻሊእ ኣምላኽ — ብናይ ክርስቶስ ትንሣኤን ክብርን ገቢሩ ኸኣ: እግዚኣብሔር-ኣቦ ነኣና ነቶም እነኣምን፤ ኪስፈር ዘይከኣል ዕቤት ክእለቱ ኣርእዩና። “ኣባና ኣብቶም እነ ኣምነ ከኣ፡ እቲ ኺግመት ዘይከኣል ዕቤት ሃይሉ እንታይ ከም ዝኾነ ምእንቲ ኽትፈልጡ እጽሊ ኣሎኹ። እዚ ኣባና ዚሥርሕ ዘሎ ሓይሉ ኸኣ፡ እቲ ንኽርስቶስ ካብ ምውታት ዘተንሥአሉን አብ ሰማያት አብ የማኑ ዘቐመጠሉን ኃይሉ እዩ” ። ኤፌ.1:19-22
ናይ ኣምላኽ ከሃሌኩሉ ሥልጣኑ: ምሥጢራዊ መንገድታት ክንርድኦ እንኽእል ብእምነት ጥራሕ እዩ። እዚ እምነትእዚ ድማ: ንኃይሊ ክርስቶስ ናብኡ ምእንቲ ክንስዕብ: በቲ ድኻሙ ዚምኻሕ እምነት እዩ። ንሱ ኸኣ ኅይለይ ኣብ ድኻም እዩ ዚግለጽ እሞ፥ ጸጋይ ይኣኽለካ በለኒ። ስለዚ ኃይሊ ክርስቶስ ኣብ ልዕለይ ምእንቲ ኺሓድር፥ ብብዙሕ ታሕጋስ ብድካመይ ክምካሕ እየ። እምበኣርከስ ምስ ዝደክም፥ ሽዑ እየ ዝብርትዕ እሞ ምእንቲ ክርስቶስ ኢለ ብድኻም፥ ብጸርፊ፥ ብሓሳር፥ ብስደት፥ ብጸበባ እሕጎስ ኣሎኹ።2ቆሮ 12:9 መጠን ንሕና ድኹማት ምኻን ዝኣመና መጠኑ ክብሪ ኣምላኽ፡ ሓይሊ ኣምላኽ፡ ኣባና ይ ዓዝዝ። ከምቲ ስራክ ኣብ 3:18 ዝጸሓፎ “እግዚኣብሔር ጸጋኡ ምእንቲ ክህበካ፡ ብዝዓበካዮ መጠን፡ ትሑት ኹን” ኣብ ትሕትና ፍሪሃ እግዚኣብሔር ኣሎ። ኣብኡ ፍቕሪ ኣሎ። ከምኡ ድማ ንስኻትኩም ዝተኣዘዝክምዎ ኹሉ ምስ ገበርኩም፡“ንሕና ዘይንጠቅም ባሮት ኢና፡ እቲ ኽንገብሮ ዚግበኣና ኢና ዝገበርና በሉ”። ሉቃ.17:10
እግዚኣብሔር ንነፍስና ንምድሓን ንገዛእ ልዕልናኡ ሸለል ከምዝበለ፡ በዚ ኸኣ ዕብየቱን ሓይሉን ዝገለጸ፡ ንሕናውን ኣብ ቅድሚ ኣምላኽ ብትሕትናና ወይ ትሕት ብምባል ኣብ ቅድሚ ኣምላኽና ልዕል ክንብል ኢና። ድንግል ማርያም ከኣ ከምዚ ናይ ዝበለ እምነት ዝለዓለ ኣብነትን ኣርኣያን እያ፤ ከመይሲ ንሳ፡ “ንእግዚኣብሔር ዝሰኣኖ ከምዘየለ ዝኣመነት፤ ከምኡውን እቲ ኩሉ ዚኽእል ዓበይቲ ነገራት ገቢሩለይ እዩ፤ ስሙ ቕዱስ እዩ” ብምባል ንኣምላኽ ዘዕበየት ብጽዕቲ ኣደ እያ። ሉቃ.1:37፤47
ዝኸበርኩም አኅዋት አኅትን እዚ ወርሒ ግምቦት ንማሪያም ዝተወፈየ ወርሒ ከምኻኑ – ናይ ማሪያም አብነት ነዚ ሎሚ እነስተንትኖ ዘለና ትምህርተ ቤተክርስቲያን ንኽንርዳእ ሃጋዚ ኢዩ። “እቲ ኩሉ ዚኽእል ዓበይቲ ነገራት ገቢሩለይ እዩ እሞ፤ ስሙ ቕዱስ እዩ” እናበለት አብ ሕይወታ “እግዜብሔር እቲ ከኣሌ – ኩሉ ምኻኑ ብእምነታ ዝገለጸትን ዝመስከረትን አደና ቅድስቲ ድንግል ማሪያም አብነታ ተኸቲልና ብአማልድነታ ሕጂውን ዕብየት እግዚአብሔር አብ ነፍሲ ወከፍና ንኽግለጽ ወትሩ ክንጽሊ ይግበአና። ንሳ ገብርኤል መልአኽ ናብአ መጺኡ ወዲ ከም እትወልድ ምስ አበሰራ ከይተጠራጠረት ንሓይልን ክእለትን እግዚአብሔር አመነት። “ከምቲ ዝበልካኒ ይኹነለይ” ብምባል ንፍቃድ እግዚአብሔር ተቐበለቶ።
ቅዱስ ኢረንዩስ: ተኣዛዚት ብምኻና ንርእሳን ንመላዕ ዓሌት-ሰብን ምኽንያት ድሕነት ኮነት። ቅ. አጎስጢኖስ፡“እግዚአብሔር ብባሕሪኡ ኩሉ ይኽእል፡ ድንግል ማሪያም ከዓ ብጸጋ ኩሉ ትኽእል እያ፥ ጸጋአ ድማ ወዳ እዩ፡ ወዳ ድማ ናታ እዩ፡” ይብል። ንማሪያም እዚ ኹሉ ቅድስና ክትለብስ ዝኸኣለት ኣብቲ መለኮታዊ ጸዋዕታ ኣምላኽ – ሓይሊ ኣምላኽ ስለዝኣመንት እዩ: እቲ ካልኣይ ድማ ትሕትናኣ ኢዩ፡ ነቲ ካብ እግዚኣብሄር ዝመጻ ጸዋዕታ ብትሑት መንፈስ ፍቃድካ ይኹን ስለዝበለት ኢዩ:: ስለዚ እምበኣር እግዚኣብሔር ኣቦ — መሓሪ ኣቦ እቲ ኣብ መዓልታዊ ሕይወትና ዘደንቕ ነገራት ዝገበረ: ሎሚ ምስ ማሪያም ኮይና ንእግዚኣብሔር ዝሰኣኖ የሎን እንዳበና ኣብ ጥበቡን ሓይሉን ፍቕሩን ምህረቱን ክንኣምን ሎሚ ንዕደም።
እግዚኣብሔር ይሓግዘና! ኣሜን
Abba Hagos Tesfagabir


text:
ሚስጥራዊ ዲያሪ ደቂ ኣንስትዮ ቺቦክ - ሳልሳይ ክፋል
ብዙሓት ናይ ፅዕነት መኻይን ናብቲ ከባቢ ክሳብ ዝበፅሓ፡ ሓደ ሓደ ደቂ ኣንስትዮ ኣብ ወተሃደራዊ መኪና ተፃዒነን፡ ዝበዝሓ ድማ ብወተሃደራት ተዓጂበን ይጓዓዛ ነይረን። ገሊአን ደቂ ኣንስትዮ ካብቲ ዝተፅዓናሉ መኪና ዘሊለን እንተምልጣ፡ ሓንቲ ጓል ኣንስተይቲ ነቲ ሹፈር ነጊራቶ። በዚ ድማ እቲ ሹፈር እተን ዝተረፋ ክዘላ እንተፈቲነን ተኵሱ ከምዝቐትለን ኣጠንቒቕወን። ..... ድሕሪኡ'ኸ እንታይ ኮነ? ሳልሳይ ክፋል ዛንታ ደቂ ኣንስትዮ ቺቦክ፡ እነሆ።
3) ኣረሜናዊ ፀዋታ
እቶም ዕጡቓት ቦኮሓራም፡ ኣብ ልዕሊ እተን ዝጨወይወን ደቂ ኣንስትዮ ጭካነ ዝተመልኦ ፀዋታ ክፃወቱ ጀሚሮም። ስድርአን ብቦኮሓራም ከምዝተጨወዩ ኣምሲሎም ይነግርወን።
ኣብ ሓደ እዋን፡ክርስትያን ዝኾና ደቂ ኣንስትዮ ካብተን ሙስሊም ብምፍላይ፡ ሃይማኖተን ናብ እስልምና እንተድኣ ዘይቀይረን ብቤንዚን ከምዘቃፅልወን የፈራርሑወን።
ሚስጥራዊ ዳያሪ ደቀንስትዮ ቺቦክ- ቀዳማይ ክፋል
"ብድሕሪኡ ናባና መጺኦም፡ ' እዘን ሙስሊም ዝኾና ናይ ፀሎት ግዜ እዩ። ድሕሪ ምፅላየን ድማ ብሓደ ወገን ይኹና፡ እተን ክርስትያን ዝኾና ድማ ንበይነን ብሓደ ወገን ግበርወን። "
" ድሕሪኡ ኣብ ውሽጢ መኪና ጀሪካን ሪኢና። ቤንዚን ዝሓዘ እዩ መሲሉና። ድሕሪኡ፡ ' ናብ እስልምና እትቕይራ እንመንን ክንደይን ኢኽን' ኢሎምና። በዚ ድማ መብዛሕትና ፈሪሕና ናብ ውሽጢ እንትንኣቱ፡ ገሊና ድማ ኣብ ዘለናዮ ተገቲርና ተሪፍና።..... ' እህ፡ ኩለኽን ክትሞታ ደሊኽን ኣለኽን ማለት እዩ። ብኸምኡ ዲኽን ክትምስልማ ዘይደለኽን? ሕዚ ክነቃፅለክን ኢና....' ቀፂሎም እቲ ቤንዚን ዝሓዘ እዩ ዝበልናዮ ጀሪካን፡ ሂቦምና። ቤንዚን ኣይኮነን ሒዙ። ኣይከምዝሓሰብናዮን። ማይ እዩ ነይሩ።" ካብኡ'ኸ?....... ክቕፅል'ዩ።


text:
ሕቡራት ሃገራት ኣብ ልዕሊ ኤርትራ ዘንበሮ እገዳ ንምልዓል ዘኽእሉ ጭቡጥ ለውጥታት ኣይተርኣዩን ክትብል ኢትዮጵያ ንቀወምቲ ኣባላት ቤት ምኽሪ ፀጥታ ሕቡራት ሃገራት ኣፍሊጣ።
ኣብ ቀርኒ ኣፍሪቃ ዑደት ይፍፅሙ ዘለው ኣርባዕተ ኣምባሳደራት ቀወምቲ ቤት ምኽሪ ፀጥታ ሕቡራት ሃገራት ኣብ ኣዲስ ኣበባ ዝተቐበላ ናይ ኢትዮጵያ ሚንስትር ጉዳያት ወፃኢ ሚንስትር ድኤታ ወ/ሮ ሂሩት ዘመነ ‘’መንግስቲ ኤርትራ ቅድም ክብል ዝሓዞ ባህሪ ክይለወጠ ነቲ እገዳ ምፍኳስ ኣብቲ ከባቢ ተፅዕኖ ክህልዎ እዩ’’ ምባለን ወሃቢ ቃል እቲ ሚንስትሪ ንሬድዮ ድምፂ ኣሜሪካ ኣረጋጊፆም።
መንግስቲ ኤርትራ ቅድሚ ትሽዓተ ዓመታት ዝተነብረ እገዳ ሕጋዊ ይኹን ምኽንያታዊ መረጋግፂ የብሉን ክብል ክልዓል ብተደጋጋሚ ሓቲቱ’ሎ።
ሚንስትር ወፃኢ ጉዳያት ኤርትራ ኣቶ ዑስማን ሳሊሕ ንመበል 72 ሓፈሻዊ ጉባኤ ሕቡራት መንግስታት ኣብዘስምዕዎ መደረ እቲ እገዳ ‘’ሚዛናውነትን ፍትሓውነትን ዝጎደሎ ስለዝኾነ’’ ክልዓል ከምዘለዎን እቲ እገዳ ምቕፃሉ ፋይዳ ዘይብሉ ውሳነ እዩ ምባሎም ይዝከር።
ሕቡራት ሃገራት ኣብ ልዕሊ ሶማልን ኤርትራን ዘንበሮ እገዳታት ኣፅዋር፣በቲ ኮሚቴ ኣብ ልዕሊ ዝተረቑሑ ውልቀሰባት ናይ ጉዕዞ እገዳን ምድስካል ንብረትን ዝሓወሰ እዩ።


text:
8 ነሓሰ 2016
ዓቢ ሰላማዊ ሰልፊ ኣብ ከተማ ኒው-ዮርክ!!!!!!!!!!!
እዚ ኣብ ኒው-ዮርክ ዝግበር ሰላማዊ ሰልፊ “ህዝቢ ብህዝቢ” ዝዓላማኡ እትመርሕ ትሽዓተ ዝኣባላታ ንሰሜን ኣሜሪካ እትውክል፡ ኣሰናዳዊ ሽማግለ ተመሪጻ ኣላ። ዓላማኣ ጸገምን፡ ሽግርን፡ መከራን፡ ሃገርና፡ እትገልጽ፡ ግህሰት ሰብኣዊ መሰላት ኣብ ልዕሊ ህዝብና ንዝወርድ፡ ዘሎብሰበ ስልጣን ኤርትራ! ነቲ ብመርማሪት ኮምሽን፡ ዝቐረበ ጸብጻብ፡ ደገፋ፡ ንመራሕቲ ዓለም፡ ኣብ ዝተኣከብሉ፡ ግዜ፡ ብዓውታ፡ ንኸነስምዕ፡ እትመርሕ፡ ሽማግለ እያ።
ኣብ ሰሜን ኣሜርካ ዝነብር ህዝብና በብከተማታቱ፡ ተወኪሉ ነዚ ሰልፊ ከማዕርጎን፡ ብሉጽ ክገብሮን ህጹጽ ጻዋዒት ይጽዋዕ ኣሎ። ወኪል ዘይሰደዳ ከተማታት፡ ሓደ ወኪል ናብ ናይ ከተማታት ባይቶ፡ ክሰዳ ብኽብሪ ይሕተታ ኣለዋ።
ሰላማዊ ሰልፊ ዝግበረሉ መዓልቲ ኣብ ዝቐልጠፈ ግዜ ከነፍልጥ ማዃና ንሕብር።
ፍትሒ ይንገስ! ምልኪ ይፍረስ!!!!
ኣሰናዳዊት ሽማግለ ሰላማዊ ሰልፊ ናይ ሰሜን ኣመሪካ!!
ክፍሊ ህዝባዊ ርክብን ሓበረታን
ንኣቶ ሃይለ ገብረትንሳኤ ብስልኪ 317-921-0000 ተወከሱ


text:
ራያ ቢራ ሽሻይ ዝሕለቦ ዓውዲ ምኳኑ ብዙሕ መርትዖታት ኣሎ። ካብ መንጉኡ ብቐሊሉ ፤
*ኣብ ትግራይ 1.8 ቢልየን ቅርሺ ፈሲስዎ ዝተሰርሓ ዛጊድ ብሕታውን ጎብለልን ፋብሪካ ቢራ ምኳኑ።
*ካብ ሰማይ ጠቀስ ኣኽራናት( ከረን ቦኽራ) ዝፍልፍል ዓይኒ ማይ ዝፅሞቕ ብሕታዊ ቢራ ምኳኑ። እቲ ማይ ካብ ከተማ ማይጨው 7 ኪሎ ሜትሮ ንኣንፈት ሰሜን ጣብያ ላዕላይ መኻን ዝብሃል ቦታ ይመፅእ)።
*ንምህርቲ ዝጥቀመሎም ቴክኖሎጂ ኩሎም ካብ 2014 ዓፈ ንደሓር ዘለዉ፤ ናይ ቀፃሊ ወለዶ ቴክኖሎጂ እዮም። ጥር እትብል ፈሳሲት ትኹን ደረቕ ጓሓፍ ከባቢ ንኽትብክል ዘይትሞልቆ፤ የግዳስ፤ እቲ ከይዲ ምፅሟቕ ምስተዛዘመ ዝወፅእ (ብኸባቢያዊ ኣፀዋውዓ ሓተላ ) ብዝተኸሎ ዘመናዊ ማሽን ኣፃርዩ ንመስኖ ዝውዕል ፅሩይ ማይ ዘቕብል ዓይኒ ማይ ሽሻይ እዩ ራያ ቢራ። ኣብ ዕዳጋ ኣቕሪቡ 20 ሚልየን ከውፀኣሉ ዝነበረ ግለት ( ፅማቕ) ናብቲ ገባር ብናይ ባዕሉ መኻይኑ ፅዒኑ ብነፃ የቕርብ( ንሱ ዝበልዐ ጣዕዋ ቀልጢፉ ይምንጉድ፤ ላሕሚ ፀባ ሽዱድ ትብል)።
እዚ ድማ ራያ ቢራ ተራ ፉብሪካ ጥራሕ ዘይኮነስ፤ ንህልውናን ዘላቂ ልምዓትን ህዝቢ ትግራይ ማእገርን ስትራቴጂያዊ መሓዛን ምኳኑ ዘረጋገፀ እዩ። ንልዕሊ 1500 ዜጋታትና ዕድል ስራሕ ዝፈጠረ ኣብ ልእሲ ምኳኑ፤ ዝሕል ኢሉ ዝነበረ ምንቅስቓስ ኣገልግሎት ከተማ ማይጨው ኣስታት 800 ሰራሕተኛ አእትዩ ዋዒ ዝመለሰሉ እዩ። ጎበዛት ተመሃሮ ብቐፃሊ ከምህር፤ ማሕበራዊ ምትሕግጋዝ ከኻዕብት ትሉም ብዝኾነ ኣሰራርሓ ከምዝረባረብ እውን እዩ። ራያ ቢራ ፤ ዝእምቱ ዝስድሩ ብተግባሮም ዝምስክሩ ደቂ ህዝቢ ዝመርሕዎ ማዕኸን ሽሻያት ምኳኑ ዝምስክሩ መርትዖታት እምበኣር ብውሑዱ እዚኦም እዮም።
*እስቲ ራያ ቢራ ማለት ንድሕሪትን ንቕድሚትን ዘለዎ ቁጠባዊ ምትእስሳር ወይ ስራሕ ንርኣይ፦
ራያ ቢራ 70% ናይቲ ቢራ ዋጋ ዝሕዝ እቲ ቡቅሊ እዩ። ንቡቕሊ ዝጥቀሞ ድማ ስገም እዩ፤ ዝጥቀሞ ስገም ካብ 80-90 ሽሕ ኩንታል ይበፅሕ። እዚ ኩሉ እክሊ ካበይ እዩ ዝመፅእ? ካብቲ ህዝቢ እቲ ከባቢ እዩ ክመፅእ ዘለዎ፤ ስለዚ ዓብዪ ዕዳገ ንሕብረተሰብ እቲ ካቢ ይፈጥር ኣሎ።
ራያ ቢራ ናይ ኢንዳስትሪ በሪ ከይኑ እውን ከገልግል ይኽእል ። ኣብ ትግራይ 90% ንጥርሙዝ እታወት ዝከውን ንጥረ ነገር ኣብ ምብራቃዊ ዞባ ከባቢ ከም ዘሎ እዩ ዝንገር። ራያ ቢራ ድማ ዝደልዮም ጠራሙዝ ካብ ደገ እዩ ኣታዊ ዝገብር ዘሎ እሞ አዙይ ዘፍርዩ ዕዳገ ፈጠርሎም ኣሎ ማለት እዩ። ኣብዚእቲ ሳጥን ናይ ቢራ ፋብሪካ ይሓትት። ኣብ ነብሲ ወከፍ ሳጥን ወይ ካሳ ዝፅሓፉ ፅሑፋት እውን ናይ ባዕሎም ጠለባት ዕዳጋን ሰብ ሞያን ኣሎ።
ግብሪ ብምኽፋል ንቲ ኢኮኖሚ የንቀሳቕስ። ራያ ቢራ ዘይግመት ግብሪ እዩ ዝኸፍል፤ኣብ ዝሓለፈ ዓመት ልዕሊ 250 ሚልዮን ከፊሉ። በቢ መዓልቱ ድማ ከባቢ 1 ሚልዮን እናኸፈለ ኣሎ ኣብዚ እዋን።
ተረፈ ምህርቲ ንካልኦት ዘፈር ስራሕ ክውዕል ይገብር።
ጌሾ ዓብዪ እታወት እቲ ፋብሪካ ብምዃኑ ኣብ ጌሾ ንዝተዋፈሩ ወገናት ዓብዪ ዘተኣማምን ዕዳጋ እዩ።
*ራያ ቢራ ፍሉይ ዝገብረኒ ዝብሎ ነገር ከ እንታይ እዩ? እንተይልና ድማ ፦
ቀዳማይ ነገር “ሬት እዩ። እቲ ቢራ ባዕሉ ብጣዕሚ “ኳሊቲ” ፅሬትእ ዘለዎ እዩ። ካልኣይ ዕላምኡ ሕብረተሰብ ምጥቃም ዝብል እዩ። ቢራ ራያ ኣብ ብጣዕሚ ከትርፈሉ ዝክእል ቦታ ኣይኮነንተጣይሹ ግን ህዝቦም ዝፈትው ዓዶም ከልምዑ ዝደልዩ ወገናት ስለዘጣየሽዎ ኣብቲ ዘለዎ ክኾን ኪኢሉ።
ካሊእ ብጣዕሚ ፍሉይ ዝገብሮ 58% ኢትዮጵያውያን ሼር ሆልደርስ ዝውነን ኢትዮጵያዊ ቢራ ምዃኑ እዩ።
ኣብ ማሕበራዊ ጉዳያት ዝገብሮ ንጡፍን ዘይተሓለለን ተሳትፎ ካብቶም ካልኦት ዝተፈለየ እዩ። ናይ ማስታወቅያ ስርዓቱ እውን ኣብ ዘላቒ ረብሓ ህዝቢ ዘረጋግፁ ነገራት እዩ ዘትኩር።እዚ ምስቲ ዝተጣየሸሉ ዕላማ እውን ዝተኣሳሰር እዩ። እቲ ፋብሪካ ፍሉይ ዝገብሮ እናተብሃለ ካብ ዝልዓል እቲ ሓደ ይትረፍ እዚ ፋብሪካ ካልእ ክመርሑ ዝክእሉ ሰብ ፍቅሪ ሃገር፤ ፅቡቕ ስነ ምግባር ዘለዎም፤ ብፅፈት ስርሖም ዝተለለዩ ሰባት ኣለውዎ።
ውራይና ካብ መጀመርታ ጀሚሩ ብዛዕባ ራያ ቢራ እናፀሓፈ መፂኡ እዩ። ሐዚ ድማ ዘለዎ ብርኪን ግስጋሰን ንመንበብቲ ንምሕባር ኣብ ምንታይ ደረጃ ይርካብ ኢልና ንዋና መካያዲ ስራሕ ራያ ቢራ ኣቶ ተወልደ ኣስፋው ሓቲትናዮ፤ ኣቶ ተወልደ “ ራያ ቢራ ስሩዕ ስርሑ ዝጀመረሉ መጋቢት 2007 ዓም እዩ። እቲ ናይ መጀመርታ ኣርባዕተ ወርሒ ናይ ሙኮራ ግዜ ገይርካ ዝውሰድ እዩ። ሽዑ ምህረቱ ንከፋልጥ፣ ናብቲ ኢድስትሪ ዝኣተወ ምኻኑ ንኸርኢ፣ ዝሰርሖ ስራሕቲ ኣሎ ብዋንኡ ግን ናይ ፈተነ ግዜ ተባሂሉ ክውሰድ ዝኽእል አዩ። እቲ ትክክለኛ ናይ ምህርቲ ግዜ ኢላና ክንወስዶ ንኽእል ካብ 2008 ዓምተ ምህረት መጀመርታ ናብዚ ዘሎ እዩ።
ስለዚ ሓደ ሙሉእ በጀት ዓመት ወዲእና ካልኣይ በጀት ዓመት እውን ኣቃሪብና ኣለና ማለት እዩ። እቲ ናይ ራያ ቢራ ናይ ምፍራይ ዓቅሙ 600 ሽሕ ሄክቶ ሊትር እዩ። ጀማሪ ፋብሪካ ብባህሪኡ 50፣ 60 % እናሰርሐ አዩ ን 3፣ 4 ዓመት ዝዘልቕ። ደሓር አዩ እቲ 100% ናይ ምፍራይ ዓቕሙ ክጥቀም ትፅቢት ዝግበረሉ፤ ብዙይ መንፀር ራያ ቢራ ዘለዎ ኩነታት ክንርኢ ከለና ኣብቲ ናይ መጀመርታ ዓመት 41% ናይ ምፍራይ ዓቅሙ እዩ ተጠቒሙ፤ እዙይ ትሑት እዩ ዋላ ብቲ ጀማሪ ክኾኖ ዝግባእ እውን። ምኽንያታት ግን ነይርዎ እዩ፤ ኣብቲ መጀመርታ ኣብቲ ፅሬት ምዝባዕ ነይሩ እዙይ ንምስትኽኻል ፃዕሪ ተገይሩ ሓዱሽ ናይ ፅሬት ኣቑሑ ኣትዮም ክፍታሕ ተገይሩ እዩ። ምስዚ ዝተኣሳሰረ ናይ መስርሒ ገንዘብ ሕፅረት እውን ነይርዎ፤ ብፍላይ እቲ ኣብ ፅሬት ኣጋጢሙ ዝነበረ ጉድለት ንቲ ደንበኛና ህዝቢ ድሕር ክብልን ቀልጢፉ ከይምለስን ገይርዎ ፀኒሑ እዩ። እዙይ ክሳብ ዝቕየር ዋጋ ኣኽፊሉና እዩ፤ እዚ ክንቅይር ብዙሕ ፅዒርና ኢና። ኣብልዐሊ እዙይ እውን እቶም መወዳደርትና ብዙሕ ግዜ ኣብ ስራሕ ዝፀንሑ ምስ ምኻኖም እቲ ውድድር ጠንካራ ይኸውን።
ሽዑ አቲ ብራ ኣብቲ ክበፅሖ ዝግባእ ደረጃ ፅሬት በፂሑ ኣሎ፤ ክንዲ እቲ ክሽየጦ ዝግባእ ግን ኣይሽየጥን ዘሎ ኢለና ገምጊምና፤ ሰብ ንቲ ዝተገበረ ለውጢ ክርድኦ ኣለና ብኽልተ መንገዲ ፣ ሓደ ብዙሕ ሰብ ናብቲ ፋብሪካ ምምፃእ ካልኣይ ናብ ባዕሉ ናብቲ ህዝቢ እናኸድካ ምርዳእን ማስታውቅያ ምስራሕን ኢልና ፅቡቕ ለወጢ ክነምፅእ ኪኢልና ኢና።
ኣብዚ እዋን ዳርጋ ናብ 99% ሚኢታዊ ናይ ምፍራይ ዓቕምና ዝበፃሕናሉ፣ ብማእኸላይ 90% እነፍርየሉ ኩነታት ኣሎ ማለት እዩ። እቲ ድሌት እናዓበየ ይኸይድ ዘሎ ምዃኑ ስለ ዝተረዳእና ድማ እቲ 600 ሽሕ ዘሎ ዓቅሚ ብዕፅፊ ክነዕብዮ (ናብ 1.2 ሚልዮን) ወሲና ብኽልተ ብርኪ ከፊልና እናኸድና ኢና፤ እዙይ እውን መጀመርታ ኣብዚ በጀት ዓመት ናብ 800 ሽሕ ከባቢ ክነብፅሖ ኢና፤ ኣብቲ ቀፃላይ በጀት ዓመት ዝውዳእ ድማ ዝውዳእ ድማ ናብ 1.2 ሚልዮን ሄክቶ ሊትር ክነብፅሖ ኢና ማለት እዩ። እዙይ ኣብ ውሽጢ ክልተ ሰለስተ ዓመት ብዕፅፊ ምዕባይ ማለት ስለ ዝኾነ ኣብ ናይ ዓድና ናይ ኢንድስትሪ ባህሊ ዓብዪ ነገር እዩ እሞ ኣብ ፅቡቕ ኩነታት ኢና ዘለና እየ ክብል ዝደሊ። እቲ ሐዚ ዘሎ ናይ ምፍራይን ምሻጥን ዓቕሚና እቲ ክንበፅሖ ዝግበአና እዩ ምብል ይከኣል እዩ።
ብስሩ ግን ኣብዚ ህዝቢ ክፈልጦ ዘለዎ፤ ራያ ቢራ ንምንታይ እዩ ኣብ ማይጨው ተጣይሹ? ንምንታይ ኣብቲ ማእኸል ዕዳጋ ዘኾነ ኣዲስ ኣበባ ከባቢ ዘይተጣየሸ ዝብል ክረኣ ኣለዎ። ሓደ በዓል ሃፍቲ ወይ ከም ናይ ራያ ቢራ ዝበሉ ሼር ሆልደራት ኣብ ግምት ከእትወውም ዝግባእ ነገራት ኣለው ከም ቅርበት ዕዳጋ፣ መሰረተ ልምዓት፣ ኪኢላ ሓይሊ ሰብ፣ ብሓፈሻ ተወዳዳሪ ዝገብረኒ ቦታ ኣበይ እዩ ኢለካ እዩ ኢንቨስት ዝግበር። ብዚ መልክዕ ማይጨው ተመራፂ ኮይኑ ድዩ እንተይልና ኣይኮነን። እንታይ ደኣ እዩ እቲ መበገሲ እንተይልና ኣብ ዓድና ለውጢ ዘምፅእ ሃፍቲ ክነፍስስ ኣለና ካብ ዝብል ሰናይ ተበግሶ ዝብገስ እዩ፤ እቲ ዋና ዕላምኦም ኣብ ከባቢና ልምዓት ክነምፅእ ኣለና ዝብል ቅኑዕን ቆራፅን ተበግሶ ስለ ዘለዎም እዩ፤ እዙይ እቲ ህእብና ክፈልጦ ኣለዎ።
እዙይ እንትገብሩ ማለት አዚኣ ከም መበገሲ ወሲዶም ኣብ ትግራይ ብዙሕ ፋብሪካ ንምስፍሕፋሕ በሪ ንምኽፋት እዩ እቲ ዕላማ። አዛ ትካል አዚኣ ዕውቲ እንተኾይና ሓደ ንባዕላ ክትባዛሕ አያ ካልኣይ ድማ ካልኦት ንኽመፁ እውን በሪ ትኸፍት እያ፤ ምኽንያቱ ኣብ ትግራይ ከምዙይ ዝበለ ኢንዳስትሪ ዝስከም ዝሰልጠነ ሓይሊ ሰብ ከምዘሎ፣ ዕዳጋ ከም ዘሎ፣ ዓቅሚ ከም ዘሎ፣ ምህርቱ ተጠቃማይ ሰብ ከም ዘሎ ወዘተ ክተርኢ እያ። እዙይ ምስ ኮነ ንባዕላ እውን እናትረፈት እናተባዘሐት ክትከይድ እያ። ስለዚ ሓንቲ ኢልና ዝጀመርናያ ፋብሪካ ፅባሕ ክልተ ሰለስተ… ዓስርተ ¸ ዕስራ እውን ክትከውን እያ፤ ማይጨው ጀሚራ ኣላ ካብ ማይጨው ተበጊሳ መላእ ትግራይ ክትባፅሕ እያ፤ እንድሕር ዓቕሚ ፈጢራ ከዓ ካብ ትግራይ ሓሊፋ ውን ሙሉእ ሃገር ክተባፅሕ እያ።
ስለዚ ሓንቲ ኢልና ንጀምር፤ ሓንቲ ኢልካ ምጅማር እዩ እቲ መሰረታዊ ነገር፤ ካብ ባዶ ምጅማር እዩ ዝኸብድ እምበር ሓንቲ ኢልካ ጀሚርካ እናባዛሕኻያ ምኻድ ቀሊል ክኸውን እዩ። ዜሮ እያ ብዝድላይካ እንተባዛሕኻያ ዜሮ እምበር ሓንቲ ኢልካ መጀመሪት እንተሊያ ከምዘባዛሕኻያ ክትባዘሐልካ ትኽእል እያ ማለት እዩ። እቲ ካልኣይ እቶም ምድፋር ዝኣብዩ ዘለው ንትግራይ እውን ኣብ ትግራይ ዝተጣየሸ ፋብሪካ ዕውት ክኸውን እንተሪኦም ክደፍሩን ክመፁን ክትገብር እያ። ስለዚ ከም ማግኔት ኮይና ንኻልኦት ክትስሕብ እያ። ኣብ ትግራይ ፅቡቕ ምህርቲ እንተቕሪብካ ምህርቱ ክጥቀም ዝኽእል እኒሀ ዝብል መርኣያ ክትከውን እያ።


text:
መንግስቲ ኢትዮጵያ ካብ ዝሓለፈ ዓርቢ ጀሚሩ ዝአ ወጁ ናይ ህጹጽ እዋን አዋጅ ዝርዝሩ ትማሊ ዝገለጸ ኽከውን ከሎ ብፍላይ ድማ ብጉጅለ ምውዳብን ኣብ ኣደባባይ ሰልፊ ምግባርን ዝኸልከለ እንተኾነ ኣብ ክልል ኦሮምያ ኣብ ሓደ ሓደ ከባቢታት ካብ ቤት ማእሰርቲ ንዝተፈትሑ አባላት ኣመራርሓ ተቓወምቲ ፓርቲታት ኣቀባብላ ይካየድ ከምዘሎ ተገሊጹ።
ኣብ ምዕራን ወለጋ ንዝተፈትሑ ኣብ ዝተኻየደ ኣቀባብላ ብሰላም ከምዝተፈጸመ ናይ ኦሮሞ ተቃዋሚ ፓርቲ ኦሮሞ ፈደራሊስት ኮንግረስ ኣፍሊጡ’ሎ።
ኣቐዲሙ ኣብቲ ከባቢ ሰራዊት ከምዝሰፈረ ዝተዛረቡ ወሃቢ ቃል እቲ ፓርቲ አቶ ሙላቱ ገመቹ ድሕሪ’ቲ ናይ ሎሚ አዋጅ ዝተራእየ ሓድሽ ምንቅስቃስ የለን ክብሉ ንድምጺ ኣሜሪካ ክፍሊ ኣምሓርኛ ሓቢሮም።
ብካልእ ወገን እቲ አዋጅ ካብ ዝእወጅ ንነጀው መንእሰያት ከምቲ ናይ ቅድም ኣብ መንገዲ’ኳ ክልተ ኾይኖም ምኻድ ፈሪሆም ኣለው ክብል ሓደ ስሙ ክግለጽ ዘይፈቐደ ነባሪ ሰሜን ሸዋ ከተማ ገርበ ጉራሻ ገሊጹ።


text:
ጉዕሽ ወዲ’ነከረ
(እዙይ ዝቐፀለ ፅሑፍ እዩ።)
ርብዒ ክፍለ ዘመን ንህዝቢ ኢትዮጵያ ዝመርሓ ኢህወደግ ኣብ ዝኾነት ኩርናዕ ጥብ ዝበለት ልምዓት ናተይ እያ እናበለ ከምዝዃሕኹሓና ንፈልጥ። ዓርሓ ኢህወደግ ዝኾነ ህወሓት’ውን ንህዝቢ ትግራይ ከምኡ። ኣብ ማይ ቅነጣል ሓንቲ ዘሓንጠበት ድባ፤ ኣብ ማይ ሱሩ ሓንቲ ዝጫለደት ዘይተሁን፤ ኣብ ዓዘቦ ሓንቲ ዝጎምበወት መሸላ ሒለል ፤ ኣብ ሜዳ ሓመዶ ሓንቲ ዝበቆለት እግሪ ጉዕ በርበረ ፤ ኣብ ኣጉላዕ ሓንቲ ጓዕጓዕ ፃባ ዝተሓልበት ብጋይት፤ … ኩለን ሳላ መስመረይ እየን፤ ሳላ ወያናይ ዲሞክራሲ እየን ክብል ኣብ ጉንዲ አእዛንና ኮይኑ እናዓኾኸ ኣጉሪዑልና። ጨዲሩ ከምዘይሓልፍ። ህዝቢ ተባላሒቱ፤ ውልቀ ሰብ ሚሂዙ ንዘምፅኣ ሓንቲ ጣይታ’ኳ ናተይ እያ እናበለ ኣብ ገገዛና ኣትዩ ከም ፅኽድም፤ ፅቡሕ መኣዲ ክምንጥል የጓዕትን ይንየትን ነይሩ። ትግራይ ብዱር መሮር ምድራ ሸፊና፤ መኻን መሬት ኣድሒና እሞ ንዑ ስልማት ውሰዱ ተባሂልና ኢሎም፤ ካብዚ ንቻይና ክይድ ሓዲሮም፤ ሳልቫጅ (ሰንዓ) ፅዋዕ ገፊጦም ንዑ ኣብ መንገዳ መንገዲ ኣንጨብጭቡ ክብሉና ሓግዮም። ማእለያ ዘይብሉ እምነ ሰረት እናቀውደቑ፤ ማእለያ ዘይብሉ ሪቫን እናቆረፁ ብሴፍቲኔት ዝመሓደር ህዝቢ ንዓ ነፀላኻ ሒዝካ ወፂኻ ሓምብጥ ክብሉ ኣብ ልዐሊ ነቲ ወረጃ ህዝቢ ተወራዝዮም። ገዛውቲ ክነስርሓልካ ንዓ ተለቂሕኻ ተመርቒሕኻ ገንዘብካ ንማረት አህግሮ እናበሉ ንዓመታት መንገዲ ፅድቂ በአይ እያ ትሕለፍ ክብሉ ድረሳነ ፖለቲክኦም ነፊሖም። መመሪፀን ይሕርጎታ !
እምበኣርከስ ፀፅቡቑ እናኣረኻ ምውሳድ ጥራሕ ኣይኮነን። ጭል ዝበለት ታዕሪፉ ናተይ እያ ኢልኩም እትቃዳደሙ ሰባት፤ ጭል ዝበለት ኣበርን መንገፍን፤ ጉዕርን ድንጉርን’ውን ናተይ እያ በሉ። ርብዒ ክፍለ ዘመን ልምዓትን ሰላምን አዕሲልና ኢልኩም እንትተብቅዑ መጨረሽኡ፤ ሰብ ንፅልእን ግድልን ኣብ ምትፍናን ስለዘብፃሕኹሞ እዚኣ ድማ መስመረይ እያ ኣምፂኣታ በሉ። ኣብ 22 ዩኒቨርሲቲ ዕግርግር እንተተላዒሉ፤ ስታድዮማት ኩዕሶ ብብሄርተኝነት መቝሎ እንተረሲነን፤ ኣብ ጎንደርን መተማን ሰብ ብኣልማሚት እንተተጨፍጪፋ፤ ኣብ ወለጋ ብደናጉሊ ሰብ እንተተቐትለ፤… ከምታ መመሪፅኩም ትሕርጎቱ ዝነበረኩም፤ እዙይውን ናተይ እዩ በሉ። መቐለ ማይ ሲኢና፤ ከተማታት ትግራይ ማይ ስኢነ 25 ዓመት ከርዋሕ እንተበለት መስመርና እዩ ኢልኩም ተቐበልዎ። ተፈተንቲ 12 ክፍሊ ትግራይ ካብ ዘሓልፉ ዝወድቁ በዚሖም፤ ፅርየት ትምህርቲ ኣብ ሓሞኽሽቲ ወዲቑ ለለው ኢሎ እንተተባሂሉ ንሱውን መስመርና እዩ ወሊድዎ ኢልኩም ውሓጥዋ። ትግራይ ኣብ ድኽነት ከም መራሒት መስርዕ ተጠማቲት እንተኾነት፤ ነዚ ዘምፀአ ኣሰራርሓ፤ ናተይ እዩ በሉ እምበር ናብ መን ደኣ ክተፅግዕዎ። ሕማም ኤድስ ኣብ ትግራይ ኣንሳእሪሩ ንኣዳም ኣጨኒቑ እንተተባሂሉ፤ ራእይኩም ዘምፀኦ ወደቓ እዩ ተቐበልዎ። ወሰናወስን ጠራውር ኤርትራ ዘሎ ትግራዋይ ተኾርምዩ መሳፍሒ ስኢኑ፤ ፅርግያታት ናብ ዓውዲ ተቐይሮም እንተተባሂሉ እዙይ ኣይ ኵናት ኣይሰላም ዝብል ኣካይዳና ዝወለዶ እዩ ኢልኩም ከፍ ኣብልዋ።
ቀለብ ሰብን እንስሳን ዝነበረ በለስ ( ቆላሕሪ) ራያን ወጀራትን ብኮቸነል ብኣልማሚት በሪሱ ሽሻይ ጎዶቦና ተጨልቢቡ፤ ሰብን ጥሪትን ተደፊኑ ፤ ካብ ዘበን እኒ እኒ ጀሚሩ ከምዚ ዝበለ ብርሰት ኣይተራእየን እንተተባሂሉ፤ ብሰንኪ ድንቁርናና፤ ንዕቐት ህዝቢ፤ ብሰንኪ ኣነ እፈልጠልካ ዝብል ህልኽ፤ ኣብዘይንፈልጦ ስንከሳር ክንመራመር ኣቲና ኣጥፊእናካ ኢልኩም ተደቢርኩም እመኑ። መንገዲ ባቡር ኣብ ቀዳማይ ትልሚ ትራንስፎርሜሽን ክሳብ መቐለ፤ ኣብ ካልኣይ ድማ ሽረን ሑመራን ክኣቱ ኢልኩም እንትተብቅዑ፤ ኣብ መቐለ እያ ኮረጥ እትብል ንሱውን እንተተረኺቡ እዩ ተባሂልና ብቐዳማይ ሚኒስተር እንትንገር፤ እዙይ ኣነ ዘምፃእኹዎ ውርደት እዩ ኢልኩም እመኑ። ናይ መን ዓወት ጥራሕ ደኣ ክትምንጥሉ! ወዘተረፈ !
እዙይ ምስኣመንኩም ሻባ ንህዝቢ ኣድኺኻ ንመግዛእ ከምዝመረፅኩም ከምታ ዝተረደአትና ክትርድኣኩም ትኸውን። ንህዝቢ ኣድክዩ ካብ ዝመርሕ ሰብ ንላዕሊ ኣብዛዓለም ወንጀለኛ ኣሎ እንተተባሂሉ ድማ ከንቱ እዩ። ክውንጨፍ ዝደልን ዝኽእል ፃዕራምን ፈላጥን ህዝቢ፤ ምእንቲ ግቡኡ ፈሊጡ ብዝደንዘዙ ደለይቲ ስልጣን ኣይንግዛእን ኢሉ ከይሕንግድ፤ ብጭርኡ እናጎተትካ የለን ኣብ ጭቓ ድኽነት ፈፈው በል ዝብል መሪሕነት ድማ ኣብ መጋርዕ መጋባእያ ጥራሕ እንተይኮነስ ኣብ ሰደቓ ታሪኽ ደው ኢሉ ክፍረድ ኣለዎ። ይውዕል ይሓድር ምበር ዝተርፍ ድማ ኣይኮነን።
ተሃዲስና ዝብሃል መዓዝ እዩ?
ብመንእሰይ ትግራይ ክንጅምር። መፅናዕትታት ከምዘረጋግፅዎ እንተኾይኑ፤ ኣብ ኣፍሪካ ልዕሊ 75% ሓይሊ ሰብ መንእሰይ እዩ። እዚ ምስተን ካልኦት ብሕፅረት መንእሰይ ዝሳቐያ ወይ ቅልውላው ዲሞግራፊ ኣትይወን ዘለዋ ስልጡናት ዝብሃላ ሃገራት ዓለም እንትነፃፀር ከም ዓብይ ሽሻይ ይሕሰብ። ኣብ ትግራይ’ውን ልክዕ ከመኡ ሰለስተ ሲሶ ሓይሊ ሰብ ትሕቲ ዕድመ ህወሓት ዝኾነ መንእሰይ ኣሎ። እቲ 40% ህዝቢ ድማ ኣካቲቱ ደርጊ ታይ ከምዝመስል ዘይፈልጦ ዕሸል ምኳኑ መፅናዕትታት ይሕብሩ። እዙይ ማለት፤ ነቲ ሃፍተይ ሓይሊ ሰበይ፤ መሬተይን ጊዜን እዩ ዝብል ውድብ ካብዚ ንላዕሊ ሽሻይ ኣይነበሮን። ግንከ ወረቐቱን ተግባሩን ዘይተሳነየ ህወሓት፤ ነዚ ሃብቲ’ዚ ካብ ሽሻይነት ናብ ሓደጋነት (from asset to liability) ክቕይሮ ኣብ ጫፍ በፂሑ።
እዞም ንኽልተ ዓሰርተ ዓመታት ዲግ ኣቢሎም ዝመርሑና ሰባት፤ ኣንፃር ዝተሰለፈትሉ ዕላማ ዝሰርሑ ሰባት ሓዚሎም ዝረርዉን ዘውፅእዎ ፖሊሲ ንከፍርሱ ሸንቂቆም ብዝሽቅሉን ዓቀይቶት ዝተወረሩ ግራት ኮይኖም። እወ ሓንቲ ዝምክሑላ ኣብያተ ትምህርቲ ከፊትና ዝብል እዩ። ንሱ ጊዜ ባዕሉን በጀትን እውን ከምፅኦ ይኽእል እንዱዩ፤ ግን ዋላ ክንጀሃር እንተበሉ በዚኣ ንፍቀደሎም። ኣብያተ ትምህርቲ ሃኒፆም ግን፤ ቢሮ ትምህርቲ ብዕሉላት ንጣር ናይ ፔዳጎጂ ክእለት ዘይብሎም ካድረታት ክምራሕ ገይሮሞ። እሞ ድማ ክንደይ ምሁር ከይተሳእነ። ኣብያተ ትምህርቲ ሃኒፆም ግን፤ እቲ ዝለዓለ ሙያ መምህርነት ኣብ ዘይልዓለሉ ድከት አእትዮሞ፤ አሕሲሮሞ። ኣብያተ ትምህርቲ ሃኒፆም ግን፤ ፅርየት ትምህርቲ ሓመድ ኣስሒኖሞ። “ውድቀት ተመሃራይ ብውድቀት መምህር እዩ ዝመፅእ” ዝብል ፈሊጥ እናተኸተሉ፤ ክሳብ ሻምናይ ክፍሊ ማንም ተመሃራይ ከይወድቕ ኣዚዞም ንመምህር ኣጭኒቆምሉ። ሓንቲ ምሉእ ሓሳብ ዘይፅሕፉ ሓምሻይ ክፍሊ ክርከቡ ገይሮም። ዲግሪ ሒዞም ኣብ ታሕተዎት ብርኪ ቋንቋ ንከምህሩ ካብ ዝተፈተኑ እቶም 80% ዝወድቁሉ ኩነታት ፈጢሮም። እዙይ ቀጥታዊ ሳዕቤን እዩ።
ተዘዋዋሪ ሳዕቤን እውን ኣሎ። 12 ዓመት ምሉእ እናተማህረ ተመሊሱ ኣብ ከብዲ ኢድ ወለዱ ዝወድቕ መንእሰይ ፈርዩ። ቀስ እናበለ 5 ዓመት ሲቪል ኢንጅነሪንግ ተማሂሩ ኣብ ፅርግያ እናወዓለ ምሸት ንገዝኡ ዝምለስ መንእሰይ ተፈጢሩ። ነዞም መናእሰይ ፈለማ ብውሑድ 22 ዓመት ኣብ መኣዲ ትምህርቲ እንትፀንሑ ኩሉ ወፃኢኦም ዝኸተተ እቲ መከረኛ ወላዲ ኣሎ። እንትቕፅል ኣብ ዩኒቨርሲቲ ዝተኸፍለሎም ኣሽሓት cost sharing ዕዳ ኣለዎም። ነታ ዓዲ ክሰርሑላ ዝግባእ ድማ ካልእ ዕዳ opportunity cost ኣለዎም። እዛ ኹላ ዕዳ ተዳዕኒኖም ክንሶም፤ ሰኣን ፖሊሲ ተመሊሶም ተጠወርቲ ስድራ ኩኑ ማለት፤ ካብ ስድራ ጀሚርካ፤ ህልውን ቀፃልን ዕድል ሃገር ምድፋን ማለት እዚ’ዶ ኣይኮነን።
እዞም ኩሎም ፀገማት እምበኣር እዮም ንሕብረተሰብ ዓቕሊ ኣፅቢቦምሉ ዘለዉ። ኣብዛ ዓዲ ክንደይ መንአሰይ ኣሎ? ኣበይ ከ ይውዕል ኣሎ፤ ኣብዚ ዓዲ ዘሎ ርእሰ ማል መን የንቀሳቕሶ ኣሎ፤ ብፅሒት መንእሰይ ክንደይ ክኸውን ይግባእ፤ እንታይ ስራሕ’ከ ክንፈጥር ንኽእል፤ ኣብ ከተማታትና ክንደይ እንዳ መዐወኒ ሓሽሻት ኣለዋ፤ ክንደይ መናእሰይ ናብአን ይኣቱ? ወዘተ ዝበሉ መፅናዕትታት ዘቕርብ መንግሰታዊ ኣካል ዘሎ ኣይመሰለንን። ወንበር መራሕቲ ከይትቆርር ኣብ ምሕላው ዘዋፈርዎም ግን ብዙሓት እዮም። ካልእ ይትረፍ በዚ ዘለነዮ እናኸድና ስልጣንና ክሳብ መዓዝ ትፀንሕ ዝብል እኳ ዝግምትዎ ኣይመስሉን። ኩነታት መናእሰይ ብትንትን ኣቢሉ ዘይትንትንን ናብ ስራሕ ዘየዋፍርን ኣካይዳ ሒዝካ፤ “መንእሰይ ዓንዲ ሕቆ ለውጢ እዩ” እናበልካ ጭርሖ ብኣየናይ ሕሳብ እንታይ ይዓብስ! እቲ ቁጠባ ብድምር ብኽልተ ዲጅት ይዓቢ ምህላዉ (absolute size of the pie ወይ the bigger picture) ረአዩ፤ ናብ ውልቀ ሰብ ተሸሪፋ እንታይ ረቢራ ዝብል ኣይትርኣዩ እናበልካ ምጭራሕ ዝዓብስ ኣይኮነን።
ስለዚ መንእሰይ ትግራይ ክሳብ ሕዚ እዚ ኹሉ ጉድ ኣብ እንግድዑ ፀይሩ ምኽያዱ ናይ ዓለም ፀዋር እዩ። ኣይ ካብ ታሪኽ ኣይ ካብ ልምዓት ዘርሞ ዘርሞ ንዘትረፈዎ ውሑዳት መራሕቲ ክፃወሮም ዘኸኣለ ብፀቐጢ ወለዱ ክኸውን ኣለዎ። ንሶም ነታ ብደም ተጋዳላይን ህዝብን ዝመፀት ሰላም ከይተዝረግ ካብ ምድላይ፤ ፀገም ባዕሎም፤ ፀገም ውሑዳት መራሕትን ፀገም ደቆም ደራሪቦም ዝፆሩ ዘይርብርቡ ወለዲ ዝሓዘት ትግራይ ብሓቂ ታሪከኛ እያ። ሕዚ ግን ነቲ ማይ ዘይህብን ማይ ዘይኽልክልን ኣባ ጉምባሕ ፀይሩ ዝኸደሉ ታሪኽ እናብቀዐ እዩ። ደጊም ኣብ ስታድዮም “ሌባ” ስለዝበለኒ 100 ሚልዮን ሂበ ጠቢረ ክገላገል እየ ዝብል መራሒ ወንዘር ኢሉ ኣብ ዕድል መንእሰይ ትግራይ ኢዱ ኣይሰድድን። ደጊም ጉንበት ኣይቕዋዕ ፀማም ኣይፅዋዕን። ሓንቲ ኪሎሜትሮ ኣንጎሎ ኮብልስቶን ኣንፂፍካ ዓድዓድኻ ክትብተን ኣኪብናካ ኣለና ዝብል፤ ከም ጫቑት ኩልኩል ኢሉ ንእለታ ጥረ በቲኑ ዘፋኑ መራሒ፤ ሕዚ ዘሎ ኩነታት ይኹን ዙርያ መለስ ምህዳር ናይዛ ዓዲ ዝጠልቦ መራሒ ከምዘይኮነ ተራእዩ ኣሎ።
ስለዚ ኣቱም ተሃዲስና ዝበልኩም፤ ምእንተ ዓድን ህዝብን ክትብሉ፤ ፈለማ ስቕ ኢልኩም ተቐዳዲምኩም ብኹሉ ኣጠማምታ ካባኹም በሊፁ ምስ ዘሎ መንእሰይ ተዓረቑ። ጉዳይ ዓዲ ንድሕሪት ኣወንዚፎም፤ ኣብ ናይ ፓርትን ፖለቲካን ስራሕቲ ተፀሚዶም ንመናእሰይ ኣብ ሌላን ጉሌላን ዘእተዉዎ መሓውራትኩም አፍሪስኩም ኣብ ልምዓት ዝነጥፋ ውዳበታት ኣጠናኽሩ። ክንደይ አምባ ዘፍርስ መንእሰይ መሓውሩ ተተርኢሱ ይሓድር ከምዘሎ ኣፅኒዕኹም፤ ስራሕ ዝፈጥራ ትካላት ህነፁ። ነቶም እትምነይዎ ክነግርኹም ብኣበል እትዕድምዎም ውሑዳትን ልሙዳትን መናእሰይ ኣፅኒሕኹም፤ ዋላ ሓንቲ መዓልቲ ኣኪብኩም ሓሳቡ ተቐቢልኩሞ ዘይትፈልጡ ኣብዝሓ መንእሰይ ትግራይ ሕዚ ኣዳምፅዎ። ኣማኽርዎ። ኣብ እንዳ ኣጉል ዝኾኑ ወልፍታት ብመቑሕ ተኣሲሩ ዘሎ ማእለያ ዘይብሉ ዓርጣም ዋላውን ፈላጥ መንእሰይ፤ ኮን ደኾን ተስፋ ስኢኑ ናብኡ ኣትዩ ይኸውን ኢልኩም ስሒብኩም ኣዛትይዎ። ምስ ወለዱ ሰሚርኩም ኣብ ከተማታት ትግራይ ኣትዩ ዘሎ ለበዳ ወልፊ ሱር መሰደሩ ኣፅኒዕኹም መፍትሒ ኣናድዩ። ናይቲ ሽግር ኣካል ዘሎ መንእሰይ ባዕሉ ናይቲ ሽግር መፍትሒ ክኸውን ኣቕርብዎ። ብስራሕ ‘ምበር ብኣቋራጭ ከምዘይህፍተም፤ መንገዲ ኣቋራጭ ዓፂኹም ብተግባር ኣርእይዎ። መንእሰይ ኣብ ፅኑዕ ናይ ኣራእያ ሰረት ደው ክብል፤ ፖለቲካ ዘሕርጉታ ፋውንዴሽናት ውልቀ ሰብ ንግዳም ኣፅኒሕኹም፤ ኣብ ፍቕሪ ሃገር፤ ስራሕን ዕብየትን ዘስተምህራ ትካላት ኣስፋሕፍሑ። እዙይ ምእንተ እቲ መንእሰይን ስድራን ጥራሕ ዘይኮነስ ምእንተ ህንፀት ቀፃሊት ሃገር ራእይ ዘለዎም መራሕቲ ዝገብርዎ እዩ። የለን ከምታ ዝነበርናያ፤ ራእይ 40 ኣለና እዩ ዝብሃል እንተኾይኑ ግን ሕልሚ ምኳኑ፤ ተታሒዝካ ውድቀት ምኳኑ ርኢና ኢና።
ውዳበታት ሓፋሽ ማሕበራትን ሙያን!
ነጢርና ናብ ውዳበታት ሓፋሽ ማሕበራትን ሙያን። ብዛዕባ ውዳበታት ሓፋሽ እንትነውግዕ ነተን የማናይ ኢድ ቁንጣር ሰበ ስልጣን ክኾና ብዕቅኖም ዝጠፍጠፍወን ሊግ ደቀንስትዮን መናእሰይን ህወሓት ክነፅንሓን ኢና። ኣብ ትግራይ ውዳበ መናእሰይ ዘሎ ንኸምስሉ ስለዝፅውዕወን ግን በቲ ነገሩ ትሓዝን። ንሰን ሓንቲ ነገር እየን። እቶም ቁንጣር መራሕቲ፤ ሰብ ዝፍትኑለን ቤተ ሙከራ እየን። ንማእኸላዊ ኮሚቴን ሓለፍነት ቢሮን ዝድለዩ ሓሻኽር ዝፃንሑለን ምግያሽ እየን ይብሃላ። ከምቲ ንኸፍቲ ኣሲርካ እትቐልበን፤ ኣብዘን ሊጋት ድማ ሰብ ኣሲርካ ይቕለብ። ይፅረብ፤ ኣራእያታቱ ሓፂብካ ኣራእያታትካ እትዳጉነለን ሕለፍኚታት እየን ይብለን ሰብ። ካብኡ ሓሊፋ ድማ ኣብቶም ቁንጣር መራሕቲ ዘሎ ዕውርን መሻረውን ኮሚኒስታዊ ኣራእያ ብዝለዓለ መንገዲ ዝግለፀለን፤ መንእሰይ ትግራይ ብምሸ ኣራእያን መርገፅን እናተሰፍረ ዝድራዓለን፤ ወዲ ኣሚንን ወሰንን ዝፍለየለን ናይ ሕሶት ስእሊ ከመዝኾና’ውን ይዝረበለን። ስለዚ ብዛዕባ እዘን ፀግዐን ሒዘን፤ ጣብያ ፈልሲ ፖለቲካዊ ስልጣን ዝኾና ውዳበታት ካብኡ ንላዕሊ ክብሃል ጊዜ ምጥፋእ ጥራሕ እዩ። ሓደ ምኽሪ ሰው እንተየበልካ ምሕላፍ ግን ኣየድልን። እዚ ሊግ ዝብሃል ውዳበታት ብቀጥታ፤ ካብታ ኣብ ወድዓዊ ኩነታት ዓዳ ተደሪኻ ሶሻሊስታዊ ስርዓት አትሃንፅ ዘላን authoritarian development ዘሳኸዐትን ቻይና ዝተቐድሓ ምኳኑ ፍሉጥ እዩ። ንሶም ግን ኣባላት ሊግ ዝምልምሉ ብፀቢብ መንፊት ነፍዮም፤ ብፍልጠት ዝደለቡ መናእሰይ እናመመዩ ነታ ዓዲ ሒዞማ ዝቕፅሉ ሰባት እዮም። ኣብዚ ግና ነታ ዓዲ ሒዝዋ ዝርሞቕ መን እዩ ተለኣኣኺ ተባሂሉ ብወረጦ እናተኣርየ እዩ። ስለዚ ምቕዳሕ ንመቕድሑ እሰቲ ዕሊ ዘለዎ ኣቐዳድሓ ቕድሑ።
ናብ ማሕበራት ሓረስቶት ፤ ደቀንስትዮ፤ መናእሰይ ንስገር። ብመሰረቱ እቶም ቁንጣር መራሕቲ ትግራይ ዋና መለለይኦም ህዝቢ ምፍራሕ እዩ። ህዝቢ ከይፈልጥ ይፈርሑ፤ ህዝቢ ከይሓተት ይፈርሑ፤ ህዝቢ ከይዛረብ ይፈርሑ፤ ህዝቢ ከይዕመፅ ይፈርሑ፤ ህዝቢ ከይህፍትም ይፈርሑ። ኣብ መዓንጠኦም ዝኣተወ ፍርሒ ኣለዎም። ዝፈርሑሉ ምኽንያት ሓንቲ እያ። ንሳ ድማ ዘይምጥንዎ የግዳስ ንድሕሪት ዝጎትዎ መራሕቲ ምኳኖም እናፈለጠ ንኸይነግሮም እዩ። ስለዚ ውዳበታት ሓፋሽ የለዋን ድየን ከይብሃሉ የጣይሽወን። ኣብተን ኣውራ መሓውራት ዲሞክራሲ ዝኾና ውዳበታት ሓፋሽ ግን ናይ ባዕሎም ዋርድያ የቕምጡለን። እቲ ቦታ ንሽሙ ነፃ ውዳበ እዩ። ግን ኣቦ መንበሩ ብኣመሓደርቲ ትግራይ ዝሽወም እዩ። ሕሽክርና ኣብቂዑ ኣብ ዘብሃለሉ ጊዜ ድማ ብትእዛዝ ኣመሓደርቲ ይወርድ።
ማሕበር ሓረስቶት ኣባል ውድብ፤ ኣባል ንኣባሉ’ውን ወግሓ ፀብሓ ካብ ቁንጣር ኣመሓደርቲ መደብ ዘወርደሎም መራሕቲ እዮም ዘዝውርዎ። ማሕበር ደቀንስትዮውን ከምኡ። ማሕበር መናእሰይ ትግራይ ኣመራርሕኡ ጥራሕ ዘይኮነስ ምሉእ ኣባላቱውን ኣባላት ውድብ ከምዝኾኑ እዩ ዘዝረበሉ። ስለዚ እዞም ቁንጣር መራሕቲ ንህዝቢ ትግራይ ከም ሰርዲን ዓፊኖም ዝሓዙ ፈራሓት እዮም። ህዝቢ ሓሳቡ እንተገሊፁ ክጋገ እዩ፤ ህዝቢ ሓሳቡ እንተገሊፁ እዛ ብቕብጥሮት ዘሓዝናያ ዓዲ ኣብ ፅርግያ ከምዝወደቐ ብርጭቆ ሽዋሕ ክትብል እያ ኢሎም ብደዎም ዝርህፁ በጣርዕ እዮም። ንባዕሎም ፈሪሖም ካብኦም ንዝፈርሕን ዝጭክንን ተተካኢ ኣሕሊፎም ዝህቡ ኣንፃር ዕብየትን ዲያሌክቲክስን፤ ኣንፃር ምኽንያትን ሓሳብን እዮም።
ንሶም አእዳዎም ነዊሕ እዩ ዝብል ሳጓ ዝወፆም ጣልቃ ንምእታው ዘይድቐሱ ቆቓሓት እዮም። ሕሉፍ ሓሊፍዎምስ ናብቲ ክቡር ሙያ መምህርነት ውን ኣትዮም ንማሕበራቱ ከሰራጥይወን ተራእዮም። ኣቦ መንበር እቲ ማሕበር ፀገም ይሃልዎም ኣይሃልዎም ምስቃልን ምውራድን ናይቲ ኣባል እዩ ብንቡር። ማሕበር መምህራን ግን ኣብ ትሕቲ መራሒ ቢሮ ትምህርቲ ዝወደቐት ምኳና እቶም ለባማት መማህራን ኩሉ ደው ኢሎም ዝረአይዎ ሓቂ እዩ። መራሒ እቲ ቢሮ ዝነበረ ኣይተ ጎበዛይ ጥራሕ አኳ ንኽልተ ኣቦ መንበር እቲ ማሕበር ደው ኢሎም ገምጊሞም ደው ኢሎም ከምዘባረርዎም ማንም ዝምሰክሮ እዩ። ብስእነት በቕዓት ወይ በሙስና ድዮም ዓቂኖሞም? ንፈለጥቲ ውሽጢ ክገድፎ። እዞም ኣብ ገምገም ጫፍ ፈርሒ ብዕምት ዕኩር ዝሓደሩ ኣመሓደትሪ ኩሉ ወዲኦም ናብተን በቐዳማይ ዝጠጥዓ ማሕበር ደገፍቲ ኵዕሶ እግሪ’ውን ኣትዮም፤ ንስኻ ቅዳሕ ንስኻ ፅናሕ እናበሉ፤ እተን ጋንታታት በቶም ሓሻኽሮም ምኳኖም ዝሕመዩ ኣመሓደርቲ ዞባ ክመርሓ ይገብሩ ኣለዉ። ማሕበረ ከየንቲ ትገራይ ግደፍዎም፤ በጀት ዝስልዓሎም ካብ መንግስቲ ስለዝኾነ፤ ናይ መንግስቲ ኣፈ ገበዝ ካብ ምኳን ወፃኢ ሰብኣይን ፈቲኽን ጭሕምንከ ፀሊእኽን ክኾኑ ከቶ ኣይኽእሉን። ነቲ ጥበበኛ “ከልብስያ ኣብ ዝበልዐሉ ይነበሕ” ካብ እተብልዎ ግን ስቕ ምሕሸኩም። ኣይረድ እዩ ! ደርጊ’ውን ብኣባላት ኢሰፓ እዩ ማሕበራት የምርሕ ነይሩ። እዙይ ኣቡኡ ዘፍለጠ ንህዝቢ ትግራይ ዘይምጥን፤ ምስ ባህልን ስነልቦናን ትግራዋይ ዘይቃዶ ጠፋሽ ተግባራት እንተዘየተዓርዩ ተሃድሶ ኢልካ ፈኸራ የላን።
ስለዚ ተሃዲስና ንምባል፤ ማሕበራት ሓፋሽ ከም ብሓዱሽ ክወደባ ግበሩ። ብሰብ ሙያ፤ ሰብ ተሞክሮ፤ ጥበበን ምሁራንን ኣምርሕወን። ንማሕበር መምህራን ሓዊስካ ኩለን ማሕበራት ሙያ ናፅነተን ይተሓሎ። ንመንግስቲ ገቲሩ ዝሙግት፤ ማዕሮ ካረኩለም ከቕይራን ከመዓራርያን ብዝኽእላሉ ኩነት ንኽውደባ ይገበር። ንህዝቢ ዝጠቅም ሓሳብ ከምፅኣ ነፃ ንግበረን። ክንደይ ንዓዲ ከሰጉም ዝኽእል ምሁር ከምዘለወን ይተአመን። ኣባላት ብዘይኣምኑሎም መራሕቲ እናምራሕኹም ነቲ በዓል ሙያ ተስፋ ክቐብፅን ታይ ገደሸኒ ክብልን ኣይትግበሩ። ናብ ማዕኸን ፍልጠትን ሽሻይን center of excellence ቀይርወን። ኣቱም ወፀልቲ ሰበ ሰልጣን ምንም እንተኾነ ቁንጣር ካብ ምኳንኩምን ወዒልኩም ሓዲርኩም ካብ ዓዲ ከምእተርክቡ አሚንኩም፤ ዓዲ ናይ ሓባር እያ ዝብል ኣራእያ ፈተኹም ፀላእኹም ኣምፅኡ። ከምኣ እንተዘይጌርኩም ሕዚ ካልእ መንገዲ ከምዝተዓፀወ ባዕላ እታ ኩነታት ተርኢ ኣላ።
ስረዓት ፍትሒ
ናብ ስረዓት ፍትሒ ንቐፅል። ፍትሒ፤ ምስ ሰላም፤ ልምዓት፤ ነፃነት፤ ዕብየት፤ መቐሎ ሃፍቲ፤ መዓልታዊ ስራሕ ዝተኣሳሰረ ቁልፊ መንፀፍ ምኳኑ ፍሉጥ እዩ። ኣቦይ ሰበሓት ጎንደር ኣብ ዝነበረ ዋዕላ እንትገልፁ፤ ሰላም ባዕሉ ክኢሉ ደው ዝብል ነገር ኣይኮነን ኢሎም። ሰላም ውሉድ ሰናይ ምሕደራ፤ ፍትሕን ልመዓት እዩ። ግዕዝይና ኣብ ዝወረሮ መሬት ደው ኢልካ ንሰላም እንተፀለኻ ትርጉም የብሉን ኢሎም። ብኻልእ ኣገላልፃ እዚ መዓልቱ ሓልዩ ዝተፈጥረ ሃገራዊ ህውከት፤ ውሉድ እቲ ንርብዒ ክፍለዘመን ዝተዘርአ ዕሾኽ መርገም ገስረጥ ምሕደራ እዩ ማለቶም እዩ። ሓቆም እዮም። እወ ኩሉ ትግራዋይ ብማዕረ ደም ከፊሉ ዝተኸሎ ስርዓት’ኮ ኣዚሮም ገንዘብ ጫሕ ዘበለ ናብ ዝዕንድረሉን ዝዕብልለሉን መድሐ አኮ እዮም ሰቒሎሞ።
ሎሚ ሰንሰለት ትእዛዝ ንላዕሊ ድዩ ነታሕቲ ዝውሕዝ ዘሎ ተሓዋዊሱና እዩ። ፍርዲ ኣብ ጣብያ ዝዘበለቶ ሰብ ንወረዳ እንተኸደ ተመሊሱ ናብቲ ጣብያ ክውድእ ተነጊርዎ እዩ ዝምለስ። ኪድ ምሰኡ ተሰማማዕ ንሕና ምንም ኣይንገበረልካን ይብሃል። ወረዳ ምሳኻ ኮይኖም ነቲ መራሒ ጣብያ ነፀላ ኣንፂፎም እንትልምኑ ይስማዕ። ኣብዚ ባይታዚ ንዋይ እዩ ወሳናይነት ሒዙ ዘሎ ማለት ዶ ኣይኮነን። ንሕመቶ ሕቶ ኣየድልዮን። ፋይላት ብርኹባት ይጠፍኡ፤ ገበነኛ እንተልቀቕ ነፃ ሰብ ዝቕየደሉ ስረዓት በፂሕና ኢሉ ሰብ ብዓቕሊ ፅበት ይዛረብ ኣሎ።
ኣብ ሸመት ዳይነት ውን ተኣምር እዩ ዝፍፀም ዘሎ። ዳያኑ ብሚዛን ብቕዓትን ስነምግባርን ክምዘኑ እናተገበአ፤ ኣብ ወያናይ ዲሞክራሲ ዘለዎ መርገፂ ዝብል ለጠፍ እናተዋህቦም ብኣኣ ጥራሕ ክወድቁ ይግበር። ኣብ ከምዚ ዝበለ ናይ ንዋይን ፖለቲካ እምነትን ዝተለውሰ መሬት ድማ፤ ተበዓትን ነቲ ሕጊ ብትክከለ ዘትርጉሙን ዳያኑ ብሓደ ፖለቲካዊ ሹመኛ ትእዛዝን ሪኢቶን ጥራሕ ቦታ ይስእኑ። ፈለማ ካብ ሽመት የውገዱ። ቀፂሎም ኣብታ ዝተመደብዋ ሰልፊ’ኳ በታ ስርሕዋ ከይረውዩ ፀቕጢ ይግበሮም። እቲ ፍርዲ ዘዝበለ እንትሙገስን እንተሽለምን እናረአዩ ውን ኣብ መገዛእ ሙየኦም ፅልኢ የሕድሩ። እታ ብሓቂ ዝፈረድዋ እውን ብትእዛዝ ሓለቕቶት ክትፈርስ ይግበር። ኣብዚ ከይዲዚ እዞም ሰባት ን እታ ሓንቲ ናይ ሕልና ዕረፍቲ እንተዘይኮይና ጥር እትበል መኽሰብ ይስእኑ። ዝተፀበይዎ ምስጋና ይስአኑ። መጨረሻ እቶም ኣርሒቕካ ምእማት ኣብይዎም ዓቕሎም ዝፀበቦም ዳያኑ ናብ ሜዳ እቶም ቁንጣር መራሕቲ ከይዶም ይፃወቱ። ታይ ደኣ ክገብሩ። ኣብኡ ከይድካ ድማ ጊዚያዊ ሰዓራይ ምበር ፅዋዕ ዘልዕል ተዓዋቲ የለን። ከምኣ እናበለት ኩላ ኣብታ ሜዳ ጎራሓት ክሳብ አትስለፍ ዓዲ ናብ በደኒ ትቕየር ኣላ።
እሞ እዙይ ዝተዘረገ ሩባ ፍትሒ ሒዝካ ተሃድሶ እንተበልካ ከመይ ኢሉ ይመፅእ። ስለዚ ቅድሚ ኩሉ ስረዓት ፈተሒ ክመዓራረ ግበሩ። ዳያኑ ብኽእለትን ስጥመት ኣተረጓጉማ ሕግን ክሽወሙ ግበሩ። ሰንሰለት ትእዛዝ ስርዓት ሓልዩ ክወሕዝ ግበሩ። ሕጊ ተርጓሚ ተፀዋዕነቱ ነቲ ሕጊ መውፅኢ ፓርላማ እምበር ንኣመሓደርቲ ከምዘይኮነ ብንፁር ይፈለጥ። ኣመሓደርቲ እንተጥፍኡ በቲ ሕጊ ተርጓሚ ክሕተቱ ወይ ብኣካላት ዳይነት ዝሕተተሉ ንፁር መስርሕ ይፈጠር። ኣመሓደርቲ ኣብ ስራሕቲ ምሕደራ ‘ምበር ኣብ ጥርዓን ውልቀ ጉዳይ ብምነም ተኣምር ከይኣትዉ ወስ ኢሎም እንተኣትዮም ደማ ክሕተቱ ግበሩ። ዝዓበየ ሰራሕተን ኣብ ጉዳይ ስደራ ክጥምታ ዝተጣየሻ ማሕበራዊ ኣብያተ ፈርዲ ንፁር ደረት ስርሐን ክፈልጣ ይገበር።
ቢሮታትን ኤጀንስታትን
ንቀፅል ናብ ቢሮታትን ኤጀንስታትን ትግራይ። ቢሮታትን ኤጀንሲታትን ትግራይ፤ ኣብ ትሕቲ እዛ ኢድ መንግስቲ ዝነውሓላ ስርዓት ህዝቢ ዝበዝሕ ኣገልግሎታት ዝረኽበለን ኣድራሻታት እየን። እዘን ኣብያተ ፅሕፈት እዚኤን፤ ድልየቱ እናዓበየ ንዝመፅእ ዘሎ ሓፋሽ ከገልግላ ለይትን ቀትርን እንተዝሰርሓውን ዝኽእልኦ ኣይኮናን። ኣሰራርሓአን በሓፈሻ ብቴክኖሎጂ እንተዝቕይራ፤ በቢመዓልቱ ዝተራቐቐ ሓይሊ ሰብ እንተዘእትዋ ውን ብጣዕሚ ንዝጎይየ ዘሎ ጠለብ ህዝቢ ከርክባሉ ከምዝፅገማ ፍሉጥ እዩ። ሕዚ ዘለዋ ኣብያተ ፅሕፈት መንግስቲ ግን፤ ኩሉ ነገረን ግምጥልሽ እዩ። ብቴክኖሎጂ ብጣዕሚ ዝደሓራ ዝጠቀረ ፋይልን ክላሰርን ሃሰው ክብላ ዝውዕላ እየን። ሓይሊ ሰበን እውን ነቲ ዘመን ዝምጥን ዕጥቂ ዘለዎ ኣይኮነን። ገሊኤን ብዜግነት ዝውሃብ ክፍሊት ወይ ህዝባዊ ኣበል ክህባ ደው ዝበላ እየን ክብል ሰብ ዘማርረን እየን። እዘን ኣብያተ ፅሕፈት፤ ውድብ ኣባላት እተፍርየለንን መዋጮ እትምእርረለንን ጠጥዒታት’ውን እየን ይብልወን። ኣብ ርእሲዚ ንሰራሕተኛታተን፤ ብመቍሕ ኣኬባ ቆሪነን ካብቲ ውሱናት መራሕቲ ዝብለዎ ከይጫሂ፤ ከይሓስብ፤ ምስ ህዝቡ ኮይኑ ከይጥይቕ ኣንውሕ ኣቢለን ዝኣስራ፤ እንዳቦይ ተዓገስ እውን ከምዝኾና ይዝረበለን። ኣኬባታት ዋህዮ፤ ኣኬባ መሰረታዊ ውዳበ፤ ኣኬባ ጠቕላላ ኣባል ውድብ፤ ኣኼባ ሓደ ንሓሙሽተ ኔትዎርክ፤ ኣኬባ ሓፋሽ ሰራሕተኛ ወዘተ ኣብ ሓደ ሰሙን ዝካየድ ግድነት ሓደ ሰራሕተኛ እዩ።
ሽመኛታት እዘን ኣብያተ ዕዩ ብዕቅን ቁንጣር ሓለፍቲ ትግራይ ዝተሰፍዩ ከመዝኾኑ ይዝረብ። ንሰን ድልየት ተገልጋላይ ዘይኮነስ ሳይኮሎጂ ክልል ኣማሓዳሪ ዘፅንዐ ሰብ ዝሓልበን ኣላሕም እየን ይብሃለ። ኣመሓደርቲ ክልል ካብ ወረዳ ንዝተባረሩ ሓርጎትቶም፤ ፔሮል አናፈረሙ ጥራሕ በቢወርሑ መሃያ ክወስዱ ዝውዙዕለን ሕዛእቲ እየን ይብልወን። እዘን ኣብያተ ፅሕፈት፤ እቲ ኣብ ኣፃባፅባ ብዝለዓለ ዝሕሱ ሰብ ዘቕመጠለን፤ ክብሪ ዝተማህረን ተመራማርን ዘሕሰራ፤ በቢመዓልቱ ዝሰልጠነ ሓይሊ ሰብ ኣንፀርፂረን ዘባርራ ጣብያታት ፈተነ ከምዝኾና ይዝረበለን። ብኣፈ ጨለነት ናብ ማእኸላይ ኮሚቴ ዘነጣጥራ ድልድላት እየን ይብልወን። እዘን ኣብያተ ፅሕፈት ተፀዋዕነተን ንሓለፍቲ ክልል ዝገበራ፤ ነቲ መሃያ ዝኸፍለን ሓፋሽ ግን ዘይፈልጣ ድቓላታት እየን ክብል ሓፋሽ የንፀርፅር።
ስለዚ ኣብዚኤን ተሰግሲጉ ዘሎ ከይሰርሐ ዝበልዕ ተበላፂ ክሳብ ታሕቲ ኵዒቱ ዘየውፅአ ተሃድሶ ከንቱ እዩ። ንሰን ቀንዲ ማዕኸናት ወረ እየን። ማዕኸናት ኣወጫጭን ኔትዎርክን እየን። ነዞም ኩሎም ሎሚ ኣብ ላዕለዋይ ፀፍሒ ተኾይጦም ጡብ ኣድጊ ህዝቢ ኮይኖም ዘለዉ ሰባት ፀይረን ኣብኡ ዘብፃሓ ንሳተን እየን። ኣብኣን ዘሎ ኣብዝሓ ቅኑዕ ሓፋሽ ሰራሕተኛን በዓል ሙያን ውን ይዕዘበን እዩ። ዓቕሉውን ኣፅቢበናሉ እየን። ብመኳኑ ድማ ነቲ ሓፋሽ ሒዝካ ነቲ ቁርዲድ ዘልግስ ለውጢ ክግበረለን ኣለዎ። ሹመት ብክእለት ብፈተና ይኹን። ከምቲ ኣይተ መለስ ዝጥቀሙሉ ዝነበሩ፤ ከምቲ ኣይተ ኣባይ ወሉ እውን ቀዲሖም “ወያናይ ዲሞክራሲ መስመረይ ከፍፅሙለይ ኢለ ሓርየዮም” ብዘብል ናይ ይምሰል ኣካይዳ እንተተኸይዱ፤ እዛ ኣብ ጫፍ ዝበፅሓት ዓዲ ደፊእኻ ናብ ገደል ከም ምእታው እያ ክተሕሰብ። እቲ ገምጋም ናብዘን ኣብያተ ፅሕፈት ብትኽከል እንተኣትዩ፤ ዓቕሚ ዘይብሉ ሓሳዊ ጥራሕ እንተይኮነስ፤ ብስሩ ብኣኮን ወዲሓፍትን ዝተቆፅሩ ሓለፍቲ ቢሮ ከምእትረኽቡ ብርግፀኝነት ምዝራብ ይከኣል። ነዚ ዝፀውር ህዝቢ እያ ኮይና ፀኒሓ ትግራይ። ንሕስያ ትርጉም ኣብ ዘሰኣነትሉ ደልሃመት ኣብ ድቕድቕ ፀላም አያ ፀኒሓ ትግራይ። ስለዙይ ንታሕቲ ውረዱ ከይትዋረዱ።
ተናሓናሕቲ ውድብ
ናብ ተናሓናሕቲ ውድብ ክነመፅእ። ርገፅ ኢደ እግሪ ዘለዎ ተነሓናሒ ውድብ ኣብ ትግራይ የለን። ገሊኦም ኮነ ተባሂሉ ክፍጠር ኣይተገብረን ይብሉ። ገሊኦም ደማ፤ እቶም ዝተፈጥሩ’ውን (ዓረና) ካብ መጀመርየኦም እንተዘይበላዕኹዎስ ዘይብንጭሮ ዝብል ናይ ደረሆ ኣካይዳ ሒዞም ዝተፈጥሩ እዮም ይብሉ። ኩራን ቂምን ከራግፉ ምበር ዕላማ ከይሓዙ አዮም ተመስሪቶም የብሉ። እዙይ ዲሞክራሲያዊ እየ ንዝብል መንግስቲ ዘገድሾ ክኸውን ኣይግባእን ዝብሉ ለባማት ድማ ኣለዉ። መድበለ ፓርቲ ዝመርሖ መንግሰቲ መስሪተ ዘብል ውድብ፤ ፓርላማ ክብሕት ምኽኣሉ ልዕሊ ኩሉ ከተሓሳስቦ ነይርዎ ይብሉ። ሓቆም እዮም። ኣብ መበል 21 ክፍለዘመን ሓደ ውድብ ዝዓብለሎ ፓርላማ እንተልዩ ብዝኮነ መዐቀኒ ስርወ ንግስና’ምበር፤ ዲሞክራሲ ክብሃል ኣይኽእልን። ስለዚ እቲ በዙሕ ንዋይን ጊዜን ዘለዎ መንግስቲ ትግራይ፤ ዋላ ባዕለን እንተዘይተፈጠራ፤ መዋእለንዋይ ኣፍሲሱ ምእንተ ምስፋሕ ዕዳጋ ሓሳባት ኢሉ ክምስርተን ይኽእል እዩ። ቤት ፅሕፈት ሂቡ፤ ባጀት ሰሊዑ ከወሳውሰን ንቡር እምበር ነውሪ ኣይኮነን።
ትግራይ ካብ ክልላውን ሃገራውን ጉዳያት ተገፊዓ ዝብሉ እንተኾይኖም፤ ከም ሓደ ተደራቢ ሓይሊ ስለዝቑፀሩ ክሰምዖምን ክስምዑ ክገብርን ኣለዎ። ኣብ ዝተፈላለዩ ዋዕላታት ሓፋሽ፤ ሒዞሞ ዘመፁ ሓደሽቲ ሓሳባት ክህሉ ሰለዝኽእል ዓዲሙ ከዛርቦም ኣለዎ። በይኖም ንሓፋሽ እነዛረቦ ወይ እነንቅሖም ጉዳይ ኣሎ እንተይሎም ብዘይካ መንገዲ ማለሊት ኩሉ መንገዲ ዕንወት እዩ እንተይበለ ምሰቲ ዘበን ብዝመጣጠን መንገዲ ክስምዑ መድረኽ ከመቻችወሎም ይግባእ። ሓፋሽ ይፈልጥ እዩ፤ ሓፋሽ ይፈርድ አዩ፤ ሓፋሽ ይመሚ እዩ ዝብል ኣተሓሳስባ ጨብጡ። ዓረና ካብ ዝምስረቱ ዳርጋ 10 ዓመት ክደፍን ኢሉ። እንተኾነ ማዕፆኦም ክሳብ ዓንቀሩ ጋሕ ኣቢሎሞ እንተብቅዑ፤ እሞ ድማ ብህወሓት ዝኹሉ ጥለመት እናገጠሞ፤ ቁፅሪ ኣባላቶም ፍሒት ክብል ኣይተራእየን። እዚ ዘርእየና ሓፋሽ ህዝቢ ተገራይ ፤ መንእሰይ ትግራይ፤ ኣሰተንቲኑ መዚኑ’ምበር ናብ ዝተኸፍተ ህሩግ ዘይብል፤ ዝፀንሖ ዝቡሕ ሃንደፍ ኢሉ ዘይበልዕ ምካኑ እዩ። ስለዙይ ሓፋሽ መዛኒ ምካኑ ኣፀቢቑ ክስቆረኩም ይገባእ። ገ እናበልኩም እንተተጋጊኹም ግና ደጊም ዓር እበለኪ ኪር አበለኪ እናበለ ዝነብረ ሰብ ዘሎ ኣይመሰለንን።
ንሰብ ሃፍቲ
ንሰብ ሃፍቲ ግቡእ ክብርን ቦታን ሃቡ። ኣብዚ ሰርዓት’ዚ እጃም በዓል ሃፍቲ እምነ ኩርናዕ እዩ ዝብል ቲዎሪ ከም ዘይሓልፍ ከትነስንሱ ሰሚዕናስ ፀጊብናስ ጎሲዕና ‘ኳ። ብተግባር ግን ነታ ዋንነት ውድብን ውድብን ጥራሕ ምኳኖ ዲግ ኣቢልና እንፈልጣ ትእምት ክተሰራስሩ መሬት ከምእትዓርበኩም ርኢና። ኣይተ ኣባይ ወልዱ ሓደ አዋን ንነጋዶ መቐለ ኣኪቦም “ንዓኹም ክነህፍተም ኢና ከፍ ኢልና ክንሕሉ እንሓድር” ኢሎም። ፅንሕ ኢሎም ድማ ፓርላማ ትግራይ ኣኪቦም፤ ዘህፍተምናዮም ነጋዶ ገንዘብ ስለዘጥረዩ ኩሉ ብገንዘብ ዝግዛእ መሲልዎም ሻዲኖም ኣብ ልዕሊ ሰርዓትና መፂኦም ዝዓይነቱ መደረ መዲሮም። እዙይ ካብቲ ደርጊ “ኣሻጥረኛ ነጋዴ” ዝብሎ ዝነበረ ትዕቢትን ድንቁርናን ብምንታይ ይፍለ። ህዝቢ ንኣየናይ መደረ ኣይተ ኣባይ ክኣምን ይኽእል? ኣቶ ኣባይ ሰብ ሃብቲ ብፀላእነት ድዮም ብደጋፍነት ዝቆፅርዎም መጨበጢ ዘይብሎም ሰብ ኮይኖም። እዙይ አዩ አቲ ስርዓት። ነቲ እመነ ኩርናዕ ኢሉ ዝንእዶ ሓይሊ ናብ ስለጣነይ መፂኻኒ ኢሉ ዝንድር፤ ዝቑጣዕ፤ ዘንጨብርር፤ ዝርብሽ ስርዓት እዩ። ሃርጓፍን ሰሱዕን ስረዓት እዩ። ቂመኛን እናጓየየ ዝድህል ኣካይዳ ዝመረፀ ፈራሕን ብፈራሓት ዋርድያታት ዝምራሕን ስርዓት እዩ ነይሩ። በዚ ድማ ትግራዋይ ርእሰ ማሉ ኣብ ርሑቕ ክብትን ዝፈረደ፤ ፀዋግ መትሓዚ መጨበጢ ዘይብሉ ዕሾኽ ዳንዴር እዩ ኮይንዎም ዝነበር። መን ኣሎ ብዘይካ ቢራ ራያ (ብዙሕ ፀገማት ተፃዊሮም ዝተኸልዋ) ዓብይ ኢንቨስትመንት ዝተኸለ ኣብ ትግራይ። የለን። ከምዛ ሻዕቢያ ኣብ ትግራይ ዝትከላ ፋብሪካታት ኣብ ልዕሊ ኤርትራ ዝተፃወዳ መዳፍዕ እየን ዝበለን፤ ቁንጣር መራሕቲ ህወሓት ድማ፤ ኣብ ትግራይ ዝትከል ውለቀ ፋብሪካ ኣብ ልዕሊ ትእምት ዝተፃወዳ መዳፍዕ ገይሩ ዝቆፅር ናይ ኣተሓሳስባ ድውየት ዘለዎም ኮይኖም ብዕድሜና ርኢና።
ህዘቢ ትግራይ ግን ከምኡ ሰተት ኢሉ ናብ መፃወድያ ዝኣቱ ጀምዓ ኣይኮነን። እንታይ ይግበር ከምዘሎ ብአርይ ቁፅር እዩ ዝፈልጥ። ስለዚ ኣብ ምእንጋድ ሰብ ርእሰማል ዘሎ ፀዋግ ኣሰራርሓ ካብ ሱር መበቆሉ ከይመሓኹም ተሃዲስና ዝብል ዘረባ ኣይንሰምዐኩምን። ንሰብ ሃብቲ ዝሰጉግ ዘይኮነስ፤ ንሰብ ሃብቲ ተፈርጢሙን ክሳብ ፍርቂ መንገዲ ከይዱን ዝቕበል መሓውር ፍጠሩ። ትእምት ንህዝቢ ትግራይ ብንፁር ትረከብ ወይ ንውልቀ በዓል ሃብቲ ተሸይጣ ኣቡኣ ተፍልጥ። ትእምት ህዝቢ ተግራይ ከይበልዐ ዝበልዓ ኣምሲሉ ብፈተውቱ ተግምቶ ስለዘላ ፤ መንነታ ነፂራ ንህዝቢንትግራይ ካብ ሓሜት ነፃ ተውፅኣዮ።
ናብ ብሎገራት ንምፃእ። ምኳን በሎገር እኳ ኣብ ትግራይ የለን፤ ነቲ ጨርባዕባዕ ዝብል ፀሓፊ ማሕበራዊ ሚድያ እየ በሃሊ ግን ብሎገር ንበሎ። ርግፅ ሚድያታት መንግስቲ ( ኩለን ኣብ ትግራይ ዘለዋ ሚድያታት) ሕሶት ዘጉህራ መናፍሕ እየን። ህዝቢ ትኾን መዓልቲ ናይ ልቡ ሕቶ ዘንፍሰሉ መዓልቲ እንተረኺቡ ፈለማ ንሰን ይተዓፀዋልና ከምዝብል ምንም ጥርጥር የብሉን። ገሊኤን ከፊትካየን ኣይኮነን ከይከፈትካ ትፀልአን። ይገርመኩም ሓደሓዲኤንስ ልዕሊ እቶም ቁንጣር መራሕቲ ትግራይ እየን ዝሕስዋን ዝፈርሓን። ምእንተዙይ ድማ መንግሰቲ ኣምሊጥዎ ተጋግየ እንተበለስ ኣይተጋገኻን ኢለን ዝምጉታ እየን። መስሓቕትን ቅጭ መምፃእትን እየን። እዙይ ምስኮና ህዝቢ ከመዘይናቱ ካብ ዝርእየን ነዊሕ ገይሩ እዩ። እዙይ ዝተዓዘበ መንግስቲ፤ “ቀፃሊ መረፃ ክንዕወት ወይ ክንወድቕ ዝውሰን ኣብተን ማሕበራዊ ሚድያ ብእንገብሮ ቃልሲ እዩ” ኢሉ ተላዒሉ እዩ። ምእንትኡ ድማ ብቢሮ ርክብ ህዝቢ (ፅልእ ህዝቢ) ኣቢሉ በቢጊዚኡ ፌስ ቡክ ዝፅሕፉ ሰባት ከስልጥን ብዙሕ በጀትን ጊዜን ሃንዅቱ እዩ። ፈሪሕኸነምበር ፈቲኽንዶ ንጉስ ትምርቓ እዩ ኮይንዎ።
እቶም ዘሰልጥኖም ሰባት ግን ኣብታ ዓዲ ፈላጣት ትግራይ ዝበቆሉ ድኹማት እዮም። እምኒ ክንሰብር ኢና ዝብሉ ዘመነመጣሽ ሓምሓማት ሽክና እያቶም። ነዛ ዓዲ ሊቃውንቲ ትግራይ ከዋርዱ ዝኽፈሉ ደፋራት ከም ሽጋር እያቶም። ከበላሽውልና አዮም ኢሎም ስለዝኣምኑ ንጣር ሓበሬታ ዘየጫንውዎም ንዐኦም እዩ። ስለዚ እቶም ብዙሕ ዘለዎም ዝመስሉ ግን እቶም ምንም ሓበሬታ ዘይብሎም ንሶም እዮም። ንሶም ውልቀ መራሒ መንግስቲ እንትትንከፍ ከም ተሓፃቢ ማይጨሎት ዘንቀጥቅጡ ዕሱባት እያቶም። ትግራይ’ኮ ኣብዘን 10 ዓመታት ዘይርአየቶ ጉድ ዘይቦቆላ ጡብ ኣድጊ የለን ኣቱም ሰብ። ኣበል ተኸፊሎም ፅላል ኣባይ ወሉ ሒዞም ሓንሳብ ነባዕኸር ንፅባሒቱ ንራያ ሸምበለል እናበሉ ኢሎም እንተብቅዑ፤ “ኣባይ፤ ማይ ረጊፁ ሸዊት፤ ሸዊት ረጊፁ ማይ ዝረግፅ መራሒ። ክመርሓካ ዘይኮነስ ዘልኣለም ክገዝኣካ ዝግባእ ሰብ እዩ “ ኢሎም ዝፅሕፉ እዮም። ተፀዊዖም ጀጋኑ ተባሂሎም ድማ ተሸሊሞም ረአና።
እቲ ብጣዕሚ ዝገርም፤ እቲ ንኢንቨስተራት፤ ንመሁራት፤ ንሓረስቶት፤ ዋላ ነቶም ተማሊ ኣብ ሓንቲ መስርዕ ምስኡ ዝተጋደሉ ጀጋኑ ተጋደልቲ ትግራይ ኣንፃር መድሓርሓራይ ዝተሃርሀረ ገርገራ፤ ነቶም ጥራዝ ነጠቕ ጭንጋፍ ብሎገራት ኢና በሃልቲ ግን ወለል ኢሉ ተከፊቱሎም ነበረ። ዋላ ካብ ኣዲሳበባ ዝተወርወሩ ቢሮ ኣባይ ይዓርፉ ርኢና። ከምዚ ዝበለ ቃለ መጠይቕ ብፍሉይ ኣካይድናሞ ተኸታተሉ እናተባህለ እስቲህና ይብሃል ነይሩ። ኣቱም ሰብ ስስዐን ድንቁርናን ኣብ ትግራይ ከመይ ድየን ተሰራሲረን ነይረን። ተኣምር እኮ እዩ። ታሪኽናያ ብሰብ ክንገረናስ ካብ ኣዲሰኣበባ ብጥማር ገንዘብ እናተዓደጉ ብሎገራት ይውሕዙልና ሓግዮም። በጀት ዩኒቨርሲቲን መንግሰትን አናተሰለዐ፤ ኣብ ዝመረፅዎ ደቂሶም ዝመረፅዎ ገይሮም ክኸዱ ሒሳብ ካባና ይበሃሉ ነይሮም። ንትግራይ ህዝቢ ዘየኽበርካ ብኣምሓርኛ ክተውደስ ምድላይ፤ ኣነ፤ እሞ እሞ ካብ ተጋዳላይ በዙይ ዘበን ይመፅእ እዩ ኢለ ሓሲበ ኣይፈልጥን። ግን ኮይኑ። ግን ድማ ገሊኦም ተዓደምቲ፤ “ወዲ ድሙ ኣይሓድግ ግብሪ እሙ” እንድዮም በበሊዖም ንወፃኢ ሃገር ከይዶም ምፅንዖም ብመሓዝ ተመሊሶም ኣዋረድዎም ደኣ። ኣሰይ ኢሉ ሓፋሽ።
ኣብዚ 17 ዓመት ተቓሊሱ መዋፅኦ ጠፊእዎ ፈፈው ንዘብል ተጋዳላይ እዝግዮ ክሳብ ዝብሃል ረሲዖሞ እንተብቅዑስ፤ ግናይ እንተሰራስሩስ ሰብውን ኣይፈተወሎምን። ከም ዝብኢ ስግኦም ዝበልዑ እንሰሳ መሮር ኣረመኔ ደኣ በሎም። ሓንሳብ ቆሪፆም ዘተላዕሊሉ ስለዝኾነ ግን ኣይግደሽሉን። ንዐኦም እታ ሞት ሕየት ስለጣን እያ። በሉ ደኣ በዓላት እናቆፀርኩም ወረዳታት ኣስዕስዕወን ዝበሉ ሓላፊ ፋይናንስ ኣይተ ብርሃነ፤ ካብ 130 ሽሕ ክሳብ 1 ሚልየን እናሰልዑ ዝሓለፈ ክልተ ዓመት ብፍላይ ባንዲ ዘይተተኽላ ማይክሮፎን ዘይጨደዳ ቁሸት ትግራይ የላን። ይገርም እዩ ኣብ ማሕበራዊ ሚድያን ስዕስዒትን ዝጠፍኣ ገንዘብ ትግራይ።
እሞ ኣቱም ተሃዲስና እትብሉ፤ ከምኣ ክንቅፅል ኢና ኢልኩም እኮ ትሓስቡ ትኾኑ፤ ኣይእመንን’ያ! ኣነ ግን ክነግረኩም፤ ነዞም ሓንቲ ምሉእ ሓሳብ ክፅሕፉ ዘይኽእሉ ጨርጊዳ ብሎገራት ኣሚንኩም ወስ ክንብል እንቴልኩም ጠፋእኹም። እቶም ብሎገራት ንመንግስቲ፤ መንግስቲ ድማ ነቶም ብሎገራት ከይተፈላለጡ እዩ ዓሪቡ ዘሎ። ስለዚ ኣብዚ ጉዳይ ለባማትን ፍልጠት ህዝብን ዓድን ዘለዎም ሰባት ከም ሓመድ ኣለዉ ኣስልፍዎም። ዕድሜኩም ዘይኮነስ ዕድመ ዓዲ ረአዩታ።
እሞ ዘረባ ንኽውድእ ሓንቲ ነገር ክንብል። እወ ሕዚ ጭላንጭል ለውጢ ኣሎ። ጅማሮ ግን እዩ። ክሳብታ ዝኾነት እትኸውን ክትፀንሑ እንተኾይንኩም እቲ መድረኽ መስራቲ መድረኽ ሓዱሽ ውድብ ግበርዎ። እታ ናይ መወዳእታ ንጣብ ረሃፅ ጥብ እተብሉላ ታሪኽ ሰሪሕኹም ክትብሃሉ እንተኾይንኩም ክብሪ ትግራይ ምለሱ። እዛ መድረኽ ንትኩስን ተዓብዒቡ ዝነበረን እልፊ ፈላጥን ሰራሒ መስተንክርን ትግራዋይ ኣሰጋግርዋ። ኣብ ልዕሊ ትግራዋይ ተዳዕኒኑ ዘሎ ሕማም መንደዓትን መንሽሮን ካብ ሱሩ ክንምሕዎ ሓግዙና፣ ኣመቻችውልና።


text:
ኣብ ኢትዮጵያ ክልል ኦሮምያ ዞባ ቦረና ከባቢ ከተማ ሞያሌ ዝሓለፈ ቀዳም ወታሃደራት መንግስቲ መጥቓዕቲ ከፊቶም 10 ሰባት ከምዝቐተሉን ካልኦት 11 ሰባት ከምዘቑሰሉን ነበርቲን ምምሕዳር’ታ ከተማን ኮማንድ ፖስትን አረጋጊጾም።
አባላት ምኽልኻል ሰራዊት ነቲ ቅትለት ዝፈጸምዎ ሓደ አዛዚ ሻለቃ ሰራዊት ዝርከቦ አባላት’ቲ ሰራዊት ብዝሓዝዎ ዝተጋገየ ናይ ስለያ ሓበሬታ’ዩ ክብል ናይ ህጹጽ እዋን ኣዋጅ ፈጻሚ ኮማንድ ፖስት ገሊጹ’ሎ።
ነበርቲን ኣመሓዳሪን’ታ ከተማ መንግስቲ ሓደ ሃገር ብወታሃደሩ ጌሩ ኣብ ልዕሊ ናይ ገዛእ ርእሱ ሰላማዊያን ዜጋታት ብጭካነ ቅትለት ፈጺሙ ኢሎም ኣለው።
እቲ ኣብ ልዕሊ ሰላማዊያን ሰባት ዝተፈጸመ ቕትለት ኣዝዩ ዘሕዝን ምኳኑ ዝገለጹ አባገዳ ኩራ ጋርች ነቲ ቕትለት ተሓተቲ ዝኾኑ አባላት ሰራዊት ምኽልኻል ኢትዮጵያ ናብ ፍርዲ ክቐርቡ ከምዝሓተቱ ኣፍሊጦም ኣለው።
“ቕድሚ ሎሚ’ውን ኣብ ሞያሌ ቕትለት ዝፈጸሙ አባላት ሰራዊት ምክልኻል ናብ ፍርዲ ክቐርቡ ሓቲትና መንግስቲ ኣየቕረቦምን” ኢሎም።
ድሕሪ’ቲ ቕትለት ሞያሌ ናብ 50 ሽሕ ዝጽግዑ ሰላማዊያን ሰባት መንበሪኦም ሓዲጎም ናብ ኬንያ ከምዝተሰዱ ወኪል ድምጺ ኣሜሪካ ካብ ኬንያ ሓቢሩ’ሎ።


text:
ብምኽንያት ባሕቲ መስከረም ምጅማር ብረታዊ ቃልሲ ሰውራ ኤርትራ
ሕድሪ ሰማእታትና ክቡር እዩ, ብ,በርሀ ዑቁባዝጊ ሃገር ጀርመን
ጅግና ሐምድ እድሪስ ዓዋተ, ብጅግንነት ዝደየባ, ነታ ናይ ኣዳል ታባ, ኤርትራ ዓዲ ጀጋኑ ጉድ ረኺባ, ናበይ ንምብጻሕዩ, ካብ ሌባስ ተቐባሊ ሌባ, ኣዳል ዝበሃል, የሎን ታባ ይኹን ሩባ, ዝብል ዘረባ,
ኣዳል ፈላሚት ጥይት ዝተተኮሰታ ታባ, ምጅማር ብረታዊ ቃልሲ ሰውራ ኤርትራ፡ብጅግና ስዉእ ሐምድ እድሪ ዓዋተ, ብ61 ባሕቲ ምስከረም ንነጻነት ዝተተለመ ትልሚ, መበል 56 ዓመቱ ንብዕል ኣለና ሎሚ፡ዝሐበረ ፈትሊ ኣንበሳ ይኣስር, ዝሐበረ ህዝቢ ዓወት የበስር፡
ነዚ ኣይኮኑን ዓዋተ ዝመራሒኦም,ማእለያ ዘይብሎም, ጅግንነት ፈጺሞም ዝወደቑ, ወዲ ዓሻ ክልተ ግዜ ይጽፋዕ, ጠንቂ ስደትና ምኽሪ ቀዳሞት ዘይምስማዕ, ብለመጭ መልሐሶም ስለ ንዝጋዕ, ፈላልዮምና እኒ ካዳዕ, ንሐደ ዕላማ በበይንና ንብል ዓዕ,
መንእሰይ ማዕዳ ቀዳሞት እንተ ዝሰምዕ ንርእሱ ምሐሾ, መፍተት ኣዛብእ ኣይምኾነን መፍተት እኒ ኣብሾ, ኣብ ዓዱ ሂወቱ ምዓቀበ እንበር, ኣይምጠመተን ሃብቲ ስግር ማዕዶ, ጸላእትኻ ኣለሊ ሃብታም ዩ ሜሬትካ ኣይበልናን ዶ፡
ቅድሚ 26 ዓመት ብጅግንነት ዝበረቐት ጸሐይ, ቅድሚ ቅዋም ምስ በዝሔ ንዓይ ንዓይ,ዓደባና ኣትይዎ ጉልሐይ,ሃገር ብዉሑዳት ምስ ተወነነት, ህዝቢ, ሲኢኑ ቅሳነት, ገለ፡ ንገፋዒዖም ምስ ኣፍቀሩ, ዓመታት ነዊሑ ሐርነት በዂሩ,
ክንዲ,ንጥርነፍ ብጉጅለታት ተመቓቒና, በበይኑ ምስ ኮነ ጭርሖና, ቀሲኖም ይድቅሱ ኣለዉ ጸላእትና, ኣነ ግና ድቃስ ኣብዩኒ ከየበልኩ ሰለም, ብርዔይ ወዲኣ ቐለም, መስከረም መዓስ ኢና ሐርነት ንግዘም፡፡
ንጉዳይ ሃገር ዶ ብኣውራጃ ብቢሄር ትውደብ, ናይ ሐባር ጸላኢ ረሲዕካ ብዓሌት ትዛረብ, በበይንኻ ዳስ ንግበረሉ ገደብ, ሃይማኖትና ኣብ ክልተ ተመቒሉ, እቶም ሐደ ንህዝቢ ኤርትራ ይጽዩሉ, እቶም ሐደ ንውቀ መላኺ ንበረልና ይብሉ፡
ካብ ያዕ በሎ ያዕ ንበሎ ይቐልል, ኣደታት ክብላ ዕልል, ንህግደፍ ኣሊና ኣብ ጎደና ሐርነት ክንዘልል,፡ደጊም ብጀካ ስምዕታ, የሎን መጸዋዕታ, ያኣክል በበይንኻ ምህራም እንብልታ,,
ምስ ህግደፍ የለን ምስተርሆ, ካብ ምሸት ናብ ንግሆ,ጭርሖና ይኹን ናይ ሐባር ጭርሖ፡ ዝተዓጸወ ህድሞ ክረሖ, ቃልሲ ውጹዓት ክትግበር, ኣይንማቓቐል ብሐባር ንፈር, ኣርዑት ከዳዓት ክስበር, ሕልሚ ህዝቢ ኤርትራ ክትግበር, ኣብዚ ዝሐለፈ, 56 ዓመታት, ኣጋጢሙና ብዙሕ ዕንቅፋት, ነጻናትና ኮይኑ ንጠቕሚ ዉሑዳት፡
ህዝብና ን56 ዓመት ኣብ ቃልሲ, ወጊሑ ክሳብ ዝመሲ, ንጠቕሚ ክልተ ጎራሐት ክነሳሲ፡ መጸዋዕታ ንደንበ ተቓውሞ,መስከረም ነዓመታ ኣብ ዓድና ክነሕልፎ, ኢደይ ኢድካ ኢልና ንኢሰያስ ንጉሐፎ, ወይ ንቃለስ ኣለና ምባል ንግደፎ፡
ደቂ ኤረይ ንህግደፍ ክንምክቶ, ኣብ ባሕቲ መስከረም ቃል ንእቶ, ሕጂ ንመን ኢና መሰል ንሐቶ, ቃሕ ዝበለና ክንዛረብ, ብቅዋም ዝምእዘዝ ምስ ተኸልና ባይቶ፡
ህዝቢ ኣያ ሲኢኑ ይስደድ, ጸረ ምልኪ ክንዲ ንጸምድ,በበይንና ሐዊ ኣይንእጎድ, ዕምሪ ገፋዕቲ ክሐጽር, ንጠቕሚ ደቂ ሃገር, ምስ ወዓለ ሃብቲ ሃገር, ሹዑዩ መሰል ሃይማኖትና,ኣውራጃታትና,ቢሄራትና፡መሰል ድላይካ ምዝራብ ዝኸውን ክበር ተኻባበር፡
ኣብ ባሕቲ መስከረም, መበል 56 ዓመት ምጅማር ብረታዊ ቃልሲ, ነዚ ይመስል ትሕዝቶ ግጥመይ, ምስ, ዝዓበኹምን ዝነኣስኩምን ደቂ ኤረይ, ሰሰናዩ ምምናይ፡ ዓወት ነቲ ደም ዝነብዕ ዘሎ ህዝቢ ኤርትራ,፡ክብርን ሞጎስን ንጀጋኑ ሰማእታትና,፡ ዕንወት ንጭፍራ ህግደፍን ዓንገልቶምን፡፡


text:
30/04/2013
ንምሕደራ ስርዓት ኢሳይያስ ጸሊአን ዶባት ዝሰገራ ኤርትራውያን ደቀንስትዮ ዘሕልፍኦ ሓሳረ መከራ ብኢሱዎ ይቕጽል ከምዘሎ ሓደ ሪፖርት ገሊጹ።
ንመሰል ደቀንስትዮ ዝሕለቕ ሓደ ጉጅለ ኣብ ዘውጽኦ ሪፖርት ኣብ ኤርትራ ዘሎ ክፉእ ኩነታት ስደት ከምርሓ ዘገደደን ደቀንስትዮ ብዘይፈልጥኦም ሰባት ተደፊረን ዘይደልይኦ ጥንሲ ክስከማን ብሰንኪ’ዚ ሓዳረንን ናብርአንን ፈሪሱ ኣብ ማሕበራዊ ቅልውላው ክሽመማን ይግደዳ ከምዘለዋ ገሊጹ’ሎ።
እቲ ጉጅለ ኣብ ሱዳን፡ ኬንያን ኡጋንዳን ተዓቍበን ንዘለዋ 15 ኤርትራውያን ደቀንስትዮ ብምዝርራብ ንዝኣከቦ ሓበሬታ መሰረት ጌሩ’ዩ እቲ ሪፖርት ዕላዊ ጌርዎ።
ቅዱሳን ዝተብሃለት ኤርትራዊት ነቲ ጉጅለ ኣብ ዝሃበቶ ቃል በዓል ቤታ ደረት ንዘይብሉ ወተሃደራዊ ዕስክርና ጸሊኡ ናብ ኢትዮጵያ ምስ ሰገረ ዓንጾ ዓንጾ ንሳ ኣደዳ ማእሰርቲ ኮይና ዘስካሕክሕ ኣካላውን ስነኣእምሮኣውን በደል ከምዝወረዳ ተዛሪባ’ያ።
ብድሕር’ዚ ጓል 2ተ ዓመት ህጻን ሒዛ ዶብ ሰጊራ ሱዳን ምስኣተወት ኣብ ኢድ ዘይሕጋውያን ኣስገርቲ ወዲቓ ብሓይሊ ተደፊራ ኣደዳ ጥንሲ ኮይና ቆልዓ ከምዝወለደት ነቲ ጉጅለ ገሊጻትሉ’ያ።
በዓል ቤታ ነቲ ኩነታት ፈሊጡ ራሕሪሕዋ ከምዝኸደ እቲ ተደፊሩ ዝተወለደ ህጻን ከኣ ድሕሪ 6 ወርሒ ብሕማም ከምዝሞተ ዝገለጸት ወ/ሮ ቅዱሳን ብሰንኪ’ቲ ኣብ ገዛእ ሃገራ ቀሲና ትነብረሉ ህሞት ዘስኣና ስርዓት ከቢድ ማሕበራዊ ቅልውላዉ ገጢሙዋ ሕሱም ሃለዋት ተሕልፍ ምህላዋ ድማ ኣነጺራ።
ሕጂ ዘገድስ ነገር ናይታ ብሂወት ዘላ ሓንቲ ጓላ ኩነታት ጥራይ ከምዝኾነ ኩለንተንኣ ንዓኣ ሂባ ትነብር ከምዘላን’ውን ሓቢራትሉ’ያ።
30/04/2013
ገስረጥ ምሕደራ ስርዓት ህግደፍ ንከተማ ኣስመራ ሕጊ
ኣልቦ ጌሩዋ ከምዘሎ ተገሊጹ።
መርበብ ሓበሬታ ኣሰና ከምዝሓበረቶ ብሰንኪ ገስረጥ ምሕደራ ምልካዊ ስርዓት ህግደፍ ኩሉ ነገራት ካብ ቁጽጽርን ስርዓትን ወጻኢ ኮይኑ ኣስመራ ሕጊ ኣልቦ እናኾነት ትኸይድ ብምህላዋ ተቐማጦ ኣስመራ የማርሩ ኣለዉ።
ሰበ-ስልጣን ናይቲ ስርዓት ብግቦን ምጥፍፋእን ዘዋህለልዎ ናቕፋ ናብ ዶላራት ክቕይሩ ይቀዳደሙ ብምህላዎም ኣብ ፈቐዶ ኣንጎሎ ብቕሉዑን ፍንውን ዝካየድ ዘሎ ጸሊም ዕዳጋ ዩሮ ሓንቲ ዶላር 49 ናቕፋ ትሽረፈሉ ኩነታት ኣኸሲቱ ከምዘሎ’ውን ተጠቒሱ’ሎ።
እታ መርበብ ሓበሬታ ብተወሳኺ ኣብ መዐደሊ ነዳዲ ዝሽየጥ ነዳዲ ስለዘየለ ፈቐዶ ጽርጊያ ብጀሪካናትን ብራኳታትን ነዳዲ ብኮንትሮባንድ ይሽየጥ ከምዘሎን ነቲ ደረቱ ዝሓለፈ ስእነት ኣገልግሎት እዚ ሕጂ ገኒኑ ዘሎ ጭውያ ቆልዑን ናይ ከተማ ሽፍትነትን ተወስኽዎ ኣስመራ ክልተ ሳዕ ተራእያ ብምባል ህዝቢ ነቲ ስርዓት ወግሐ ጸብሐ ይረግም ከምዘሎ ገሊጻ።
ብሰንኪ ገስረጥ ምሕደራ ህግደፍ ህዝቢ ተስፋ ቆሪጹ ሰራሕተኛ መንግስቲ ይኹን ካልእ ዜጋ እንታይ ገደሰኒ ብምባል ናብ ውልቃዊ ዋኒኑ ስለዘድሃበ ኣኽባሪ ሕጊ ይሃሉ ኣይሃሉ ብዘይገድስ ሓበራዊ ክብርታት ሕ/ሰብ ሸለል ተባሂሉ ዘይቅዱስ ሃዋህው የንጸላሉ ከምዘሎ’ውን እታ መርበብ ሓበሬታ ወሲኻ ሓቢራ’ያ።
------------------------------------------/////////----------------------------------
30/04/2013
መገዲ ኣየር ኤርትራ ምስ ስግኣት ድሕነት በረራ ብዝተዛመደ
ናብ ዝኾነት ትኹን ኤውሮጳዊት ሃገር ከይበርር ተኣጊዱ።
ኤውሮጳዊ ሕብረት ኣህጉራዊ ስርዓት ድሕነት በረራ ኣየማልኡን ንዝበሎም መገድታት ኣየር በብዓመቱ ናብ ኤውሮጳ ከይበሩ ዝኽልክል ኮይኑ ኣብ ቀረባ ኣብ ዘውጾኦ ጸሊም መዝገብ ድሕነት በረራ ድማ መገዲ ኣየር ኤርትራ ናብ ዝኾነት ትኹን ኤውሮጳዊት ሃገር ከይበርር ኣጊዱ’ሎ።
ብሲቪል ኣቬሽን ኤርትራ ፍቓድ ዝተዋሃቦ ዝኾነ ይኹን መገዲ ኣየር’ውን ናብ ኤውሮጳ ክበርር ከምዘይፍቀደሉ ተጠቂሱ’ሎ።
መገዲ ኣየር ኤርትራ 4 ኤውሮፕላናት ተኻርዩ ናብ ካርቱም፡ ኬፕታውን፡ ካይሮ፡ ጂዳ፡ ዱባይ፡ ካራቺ፡ ሮማን ፍራንክፈርትን ክበርር ዝጸንሐ ኮይኑ ብመሰረት’ቲ ናይ ሕጂ ውሳነ ግን ናብ ሮማን ፍራንክፈርትን ዝገብሮ በረራ ክስርዝ ክግደድ’ዩ።
መገዲ ኣየር ኤርትራ ዝነበሮ ውሱን ዓቕምታቱ ኣንቆልቂሉ ብኩሎም መዐቀንታት ሽሙ ዝኸበዶ መሓውር ኾይኑ ከምዘሎ ወጋሕታ ሳሊና ብተደጋጋሚ ምግላጻ ይዝከር።


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 41 guests and no members online
- Details
- Written by ድምጺ ሰላምን ደሞክራስን ኤርትራ
- Published: 13 February 2018
ገንዘብ ከፊልካ ጎይታ ምግዛእ፡
ወዲ-ሰብ ከፍርየሉ ኣብ ዝኽእል ዕድመ ምስ በጽሐ፡ ጉልበቱን ፍልጠቱን ክንዲ ዝኸኣሎ ክሰርሕ ኣለዎ። እንተሰሪሑ ከፍርዩ። ገንዘብ ክረክብ’ዩ። ገንዘብ እንተረኺቡ ከኣ ዘድልዮ ነገራት ክሽምት’ዩ። ገንዘብ ብዝተፈላለየ ሕጋውን ዘይሕጋውን መንገዲ ናይ ምርካብ ዕድላት’ኳ ዘጋጥም እንተኾነ፡ ብወሳኒ መልክዑ ግን፡ ፍልጠትካ ወይ ጉልበትካ ኣፍሲስካ’ዩ ዝርከብ። ፍልጠትካን ጉልበትካን ሂብካ ትረኽቦ ገንዘብ ድማ፡ ንህይወትካ ዘድሊ ዓይነት ነዋት ካብ ዕዳጋ ትሽምተሉ ጥራሕ ዘይኮነ፡ ብዝተፈላለየ ምኽንያት ገንዘባዊ ምንጪ ናይ ምርካብ ዕድል ንዘይብሎም ጽጉማት ሰባት ብምዕንጋል ናይ ሕልና እፎይታ ትረኽበሉ’ዩ። ነብስኻ ብምኽኣልካን ንኻልኦት ጽጉማት ብምሕጋዝካን ከይሞትካ ኣብ መሬት እንከለኻ መልሰ ግብሪ ናይ ሰናይ ተግባርካ ትሪአሉ’ዩ።
እንተኾነ ግን ገንዘብ ምርካቡ ጥራሕ ዘይኮነ፡ ኣብ ምሕደራኡ ወይ ኣጠቓቕማኡ ዓቕሚ የድሊዮ። ኣብ ኣጠቓቕማ ገንዘብ ዓቕሚ እንተዘይብልካ ኣብ ክንዲ ጠቓሚኻ ጎዳኢኻ ክኸውን ይኽእል’ዩ። ኣብ ክንዲ መልሚዕካ ለካሚኻ፡ ኣብ ክንዲ ፈተውቲ ጸላእቲ፡ ኣብ ክንዲ መኽበሪኻ መሕሰሪኻ ክኾነሉ ዝኽእል ኣጋጣሚታት ዕጹው ኣይኮነን። “ገንዘብ ካብ ምርካቡ ምምሕዳሩ” ዝተባህለ’ውን ካብ ባዶ ኣይኮነን።
ካብ ኩሉ ዝኸፍአ ግን፡ ብሕጋዊ ኣገባብ ንዘይመረጽካዮ፡ ዝተበሃልካዮ ፈጽም እናበለ ንዘሳቕየካ ፖለቲካዊ ጉጅለ መህረሚኻን መዋረዲኻን ዝኸውን ገንዘብ ክትከፍል እንከለኻ’ዩ። ርሂጽካ ዘምጻእካዮ ገንዘብ ኣብ ቅኑዕ መዓላ ኣውዒልካ ኣብ ክንዲ ነገራውን ሕልናውን ዕግበት ትረኽበሉ፡ ገንዘብ ከፊልካ ብቕልጽሙ ኣፍካ ሓዝ ዝተበሃልካዮ ግበር እናበለ ዝእዝዝ ጎይታ ምግዛእ ልሙድ ኣይኮነን። ኣምለኽቲ፡ ደገፍትን ወድዓውያን ተሓባበርትን ህግደፍ ግን ከምኡ ይገብሩ ኣለው። ብገንዘቦም ጎይታ ገዚኦም ኣብ ትሕቲ ስማዊ ነጻነት ኣብ ባርነት ይነብሩ ኣለው።
ብመሰረቱ ህግደፍ ብፖለቲካዊ ሳንቡእ እንኮ ሰብ ዘስተፍሱ፡ ናይ ውሱናት ወሰንቲ መሪሕነታዊ ጉጅለ ትካል ‘ምበር፡ ብሕጋዊ ኮነ ፖለቲካዊ ሸነኹ ናይ ኣብዘሓ ህዝቢ ኣመኔታ ዘለዎ መንግስቲ ኣይኮነን። ብተለምዶ ደኣምበር ብሕጋዊ ኣገባብ ህግደፍ ዝበሃል ውድብ ወይ ግንባር የለን። ኣብ ሓደ ሕጋዊ ህዝባዊ መንግስቲ ከም ቀንዲ ኣዕኑድ ኮይኖም ዝሰርሑ ሓጋግን ፈራድን ኣካላት የለውን። ሚዛን ዘለዎ ፈጻሚ ኣካል የለን። ነዚ ኩሉ ትካላት መወከሲ ኮይኑ ከገልግል ዝነበሮ ህዝባዊ ሃገራዊ ቅዋም የለን። ህዝባዊ ሃገራዊ ቅዋም፡ ሓጋጊ፡ ፈራድን ፈጻምን ኣካላት ስሩዕ ህይወት ኣብ ዘየሕልፍሉ፡ ኣብ ጭውያን ቅትለትን ዜጋታት፣ ኣብ ምፍብራኽ ሓሶትን ጽልእን ዝተዋፈረ ገዛእ ርእሱ ፖለቲካዊ ህይወት ዘይብሉ፡ ብህግደፍ ዝፍለጥ ናይ በጋሚዶ ምትእኽኻብ ዝኾነ ጉጅለ ግን ኣሎ። ሳሕቲ ብዘይስሩዕ ኣገባብ ዝእከብ፡ ኣብ መስኮት ተለቪዥን ኣልቦ ድምጺ ብምልክት ቋንቋ ኣእዳዎም ከወናጭፉ ዝረኣዩ ካቢነ ሚስተራት ዝበሃሉ’ውን ኣለው። ኮታ ሓለፍቲ ስማዊ ግንባር ኮነ ካቢነ ሚኒስተራት፡ ኣብ ትሕቲ ሓደ ጎይታ ዝነብሩ ፖለቲካዊ ሩሕ ዘይብሎም ናይ ትሕቲኦም ጎይቶት’ዮም።
ኣምለኽቲ፡ ደገፍትን ወድዓውያን ተሓባበርን ድማ ነቲ ሓደ ጎይታን ኣብ ትሕቲ ሓደ ጎይታ ዝነበሩ ናይ ቀረባ ጎይተቶም ምቾትን ቀጻልነትን ከውሕሱ፡ ኣብ ጓጓ ህዝቢ ተጸፍዮም ይስልዩ። ወረ የቀባብሉ፡ ይጨውዩ፡ ይቐትሉ። ጎያታኦም ከይኸፍኦ ገንዘባውን ዓይነታውን ዋጋ ብምኽፋል ኣለናልካ ይብሉ። ንኽብሪ ጎይታኦም ንገዛእ ርእሶም ኣብ ሕስረት ይነብሩ ኣለው። እዞም ሰብኣዊ ክብርን ሰብኣዊ ሕልናን ዘይብሎም ብምርጫኦም ኣብ መቑሕ ባርነት ዝኣተውን ካብ ባርነት ሓራ መታን ከይወጽኡ ኩሉ ዓይነት ዋጋ ከፊሎም ንንጉስ ባርነት ዝከናኸኑ ዘለውን ወገናት፡ ኣብ ጸገም መሳኪን ኤርትራውያን ክሳተፉን ክደናገጹን ኣይረኣዩን። ኤርትራውያን ብፖሊሲ ተኲስካ ቅተል ኣብ ዶባት ብወተሃደራት ህግደፍ ተቐቲሎም። ብነጋዶ ሰብ ተታሒዞም 30- 40- 50 ሽሕ ዶላር ክኸፍሉ ተሓቲቶም፣ ኣገዳሲ ናውቲ ውሽጣዊ ኣካሎም ተወሲዱ፣ ብጉጅለ ዳዕሽ ተጎይሖም፣ ኣብ ባሕሪ ጥሒሎም ዝብል ሕማቕ ዜና ኣብ ዝስመዓሉ ኣብ ክንዲ ዝስንብዱ ከይተሰከፉ እንቋዕ ኮኑ ይብሉ። ነቲ ብገንዘብ ዝገዝእዎ ጎይታኦም ማለቶም’ዩ መንግስትና ከጽርፉ፡ ብጸላእትን ተጻባእትን ዝተወደቡ፡ ከይሰርሑ ኣብ ምድራዊ ገነት ክነብሩ ዝሓልሙ ክብሪ መንግስትን ሃገርን ዘዋርዱ ጎሓፋት’ዮም እናበሉ ከም ዘለዎ ቃል ጎይታኦም ይደግሙ። ካብ መስመር ሰብኣውነት ዝወጽአ ጸረ-ህዝቢ ተልእኾ ኣብ ምፍጻም ዝተዋፈሩ ህልዋት ዘይህልዋት’ዮም።
እዚ መዛረቢ ደላዪ ሰላም ማሕበረ-ሰብ ዓለም ኮይኑ ዘሎ፡ ኤርትራዊ ጃምላዊ ስደትን ሓደጋታት ስደትን ብቐንዱ ካብ 2002’ዩ ጀሚሩ፡፡ ኣብዘሓ ካብ ህዝብታት ኤርትራ ብሓፈሻ፡ ኤርትራውያን ደለይቲ ደሞክራስያዊ ለውጥን መሻርኽቲ ኣካላትን፤ ማዕከናት ዜና ዓለም፡ ትካላት ውድብ ሕቡራት ሃገራት፡ ተጣበቕቲ ሰብኣዊ መሰላት፣ ሃይማኖታዊ ትካላት፣ ብኤርትራን ኤርትራውያንን ዝግደሱ ህዝብታትን መንግስታትን ገለ ኣብ ናይ ሓደጋ ቦታ ብኣካል ብምርኻብ፡ ገለ ከኣ ካብ ርሑቕ ብማዕዶ ሓልዮት ዝመንቀሊኡ ህይወት ስደተኛታት ንምድሓን፣ ነቲ ጠንቂ ድማ ብሕጊ ንምፍራድ ብዘይዕረፍቲ ኣብ ዝደኽምሉ ዘለው ወሳኒ ወቕቲ፡ ብወገን ኣምለኽቲ፡ ደገፍትን ወድዓውያን ተሓባበርትን ህግደፍ ዋላ ሓንቲ መዓልቲ ንኤርትራውያን ስደተኛታት ዝገጥሞም ዘሎ ኣደራዕ ኣመልኪቶም ኣወንታዊ ድምጺ ኣስሚዖም ኣይፈልጡን። እሞ እዚኦምስ ከሓድነትን ከደዓትን ‘ምበር ሃገራውያን’ዶ ክበሃሉ ይኽእሉ?
ኣብ’ዚ እዋን’ዚ ንኣብነት እቶም ኣብ ካልእ ቦታ ዘለው ከም ዘለውዎ ገዲፍና፡ ኣብ እስራኤል ዝርከቡ ብኣሽሓት ዝቑጸሩ ኤርትራውያን ብወግዒ ብመንግስታዊ መግለጺ፡ ኣብ ውሽጢ ክልተ ወርሒ ንሕና ናብ ዘዳለናልኩም ሳልሳይ ሃገር ትኸዱ፡ እምቢ እንተበልኩም ከኣ ትእሰሩ ዝብል ትእዛዝ ካብ መንግስቲ እስራኤል ተዋሂብዎም፡ ብዘይድልየቶም ንህይወቶም ኣብ ሓደጋ ናብ ዘእቱ ሳልሳይ ሃገር ከይጥረዙ ወይ ኣብ እስራኤል ከይእሰሩ፡ ከም ናይ ፖለቲካ ጥቑዓት መጠን ፖለቲካዊ ዕቑባ ክወሃቦም፡ ብመንገዶም ዝከኣሎም ኩሉ የገብሩ ኣለው። ኤርትራውያን ኮነ ካልኦት ግዱሳት ኣብ ድሕነቶም ኣብ ጎኖም ደው ኢሎም ክተሓባባርዎም ኣውያት የስምዑ ኣለው።
ንውሳነ መንግስቶም ብሰንጠቕ ዝቃወሙ ገለ ግዱሳት እስራኤላውያን ካልኦት ኣህጉራውያን ተጣበቕቲ መሰል ስደተኛታት፡ ላዕለዋይ ተጸዋዒ ጉዳይ ስደተኛታት ውድብ ሕቡራት ሃገራትን ተገዲሶም መንግስቲ እስራኤል ኣብ ውሳኔኡ ዳግመ ርእይቶ ክገብር ላዕሊ ታሕቲ ኣብ ዝብልሉ ዘለው ወቕቲ፡ ብገንዘቦም ዝተበሃልካዮ ግበር እናበለ ዘሰራጥዮም ጎይታ ዝገዝኡ፡ ሕሉፋት ኣምለኽቲ፡ ደገፍትን ወድዓውያን ተሓባበርቲ ስማዊ ጉጅለ ህግደፍ፡ ብዓይኒ ሰብኣውነት ኮነ ዜግነታዊ ሓላፍነት ዋላ ሓንቲ ቃል ከተንፍሱ ዘይምኽኣሎም፡ ኣማን ብኣማን ብናይ ሕልና ባርነት ዝተጠቕዑ ህልዋት ዘይህልዋት ምዃኖም ዘረጋግጽ’ዩ።
ኣብ እዋን’ቲ መድረኽ ዝሰገሮን ታሪኽ ዝሰነዶን ጊላዊ ስርዓት’ኳ፡ ሰባት ተገዲዶም ብነጻ ጉልበት የገልግሉ ከም ዝነበሩ ደኣምበር፡ ኣብ ውሑስ ቦታ እናነበሩ፡ ብሰናይ ፍቓዶም ንጎይተቶም ገንዘብ እናኸፈሉ ኣብ ትሕቲ ባርነት ይነብሩ ከም ዝነበሩ ዝግለጽ መረዳእታ የለን። ኣይተሰምዐን ድማ። ድሕሪ ምዕናው ስርዓተ ባርያ ኣብ ዘሎ መዋእል ከኣ፡ እቲ ስራሕ ይኸብድን ይፈኩስን፣ እቲ ክፍሊት ይበዝሕን ይውሕድን እንተዘይኮይኑ ፖለቲካዊ ስልጣን ዝሓዘ ሓይሊ፡ ክብረት ዜጋታቱ ክሕሉ፡ ኣብ ኣብየተ ዕዮ መንግስቲ ንዝሰርሑ ገንዘብ ክኸፍል ኣብ ግዜ ጸገሞም ኣለኹ ክብል፡ ንድሕነቶም ክረባረብ ግዴታ ከም ዘለዎ ‘ምበር፡ ዜጋታት ብገንዘቦም ከም ሬሳ ተሰኪመሞ ዝኸዱ ስርዓትስ ካብ ህግደፍን ህግደፋውያን ወጻኢ ኣይተራእየን። እዞም ዝተጠቕሱ ወገናት ግን፡ ፈጺሙ ኣብ ታሪኽ ተሰሚዑ ዘይፈልጥ፡ ኣይነበር ጎይታ ብገንዘብ ገዚኦም ይነብሩ ኣለው። ኣብ ዓዲ ጓና ኮይኖም ገጽ ሰብ እናረኣዩ ዘይምሱል መሲሎም ዘዋህለልዎ ገንዘብ ኣብ ክንዲ ዝኸብርሉ ይዋረድሉ ኣለው። ኣብ ክንዲ ፈተውቲ ጸላእቲ የፍርይሉ ኣለው። እዚ ኣብ ታሪኽ ተሰሚዑ ዘይፈልጥ ገንዘብ ከፊልካ ጎይታ ምሽማት፡ ንሕጂ ካብ ህዝቦም ነጺልዎም ኣሎ። ንጽባሕ ከኣ ጸሊም ታሪኽ ኮይኑ ካብ ሕልና ደቆም ደቂ ደቆም ዘይጠፍእ ሰሓ ኮይኑ ክቕጽል’ዩ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 12-02-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ዕድመ ናብ መበል 26 ዝኽሪ መዓልቲ ነጻነት ኤርትራ
ዝኸበርኩምን ዝኸበርክንን ደቂ ሃገርና፥ ኩላትና ኤርትራውያን ከም እንፈልጦ፡ ዘለናዮ ዘመን ንሕዝብና እቲ ዝሓሰመን ዝመረረን ጥራሕ ዘይኮነ፡ ሓደገኛ`ውን ስለዝኾነ፥ ዘመን ኣፈርክቡ ኢዩ። ኤርትራ ሃገርና ናጽነታ ተጎናጺፋ ልዑላዊት ሃገር ንኽትከውን ሕዝቢ ኤርትራ ዝኸፈሎ መስዋእትነት፡ ካብ መጠን ዝሓለፈ
ዝኸበርኩምን ዝኸበርክንን ደቂ ሃገርና፥ ኩላትና ኤርትራውያን ከም እንፈልጦ፡ ዘለናዮ ዘመን ንሕዝብና እቲ ዝሓሰመን ዝመረረን ጥራሕ ዘይኮነ፡ ሓደገኛ`ውን ስለዝኾነ፥ ዘመን ኣፈርክቡ ኢዩ። ኤርትራ ሃገርና ናጽነታ ተጎናጺፋ ልዑላዊት ሃገር ንኽትከውን ሕዝቢ ኤርትራ ዝኸፈሎ መስዋእትነት፡ ካብ መጠን ዝሓለፈ ከምዝኾነ ኩላትና ንፈልጥ ኢና። እዚ ዝተኸፍለ ሕይወትን ዝባደመ ንብረትን ባጃ ናጽነት፡ ምእንቲ ራህዋን ክብረትን ሕዝብና ተባሂሉ እዩ ዝነበረ። የግዳስ ዕድል ኣይገበርናን፡ ኤርትራ ሃገርና ካብቲ ዝነበረቶ ዝገደደት ኮይና፥ ሕዝባ ተጓሕጒሑ ይጠፍእ ኣሎ።
ኣብዚ ፈታኒ ግዜ`ዚ እምበኣር፥ ነቲ ናይ ገድላዊ ቃልሲ ሕዝብና ዝደምደመ ምዕራፍ ክንዝክር ጥራሕ ዘይኮነ፥ ህልው ኩነታትና ገምጊምና፡ ብዛዕባ ዝመጽእ ዕድልና ክንዝቲ ክንእከብ የድልየና። በዚ መሠረት፡ ኮሚቴ ሓድነት ኤርትራውያን ንፍትሒ – ዓባይ ብሪጣንያ፡ ኣብ ዝተፈላለያ ከተማታት ዓባይ ብሪጣንያ፡ መበል 26 ዓመት መዓልቲ ናጽነት ኤርትራ ብኽብሪ ንምዝካር፥ ሕዝባዊ ኣኼባታት ክነካዪድ መዲብና ኣለና። ኩልኻትኩም ኤርትራውያን፡ ዝዓበኹም ዝነኣስኩም ኣብዚ ኣኼባታት እዚ ክትሳተፉ፥ ምስ ኣሕዋትኩም ክትመኽሩ፡ ብትሕትና ንዕድመኩም።
ከምቲ ሓቢርና ሃገርና ናጽነታ ዘጎናጸፍናያ፡ ሕጂውን ሓቢርና ጥራይ ኢና ክብርና ክንመልስን፡ ሕዝብና ክነድሕንን እንበቅዕ። እዚ ዘለናዮ ዘመን ኣፈርክቡ ኣዝዩ ተነቃፋይ ግዜ ስለዝኾነ፡ ኩልኻትኩም ቃንዛ ሕዝብና ዝስምዓኩም ኣሕዋትናን ኣሓትናን ብሓደ መንፈስ እጃምና ክንዓምም፡ ዝከኣለና ክነበርክት ግዱዳት ኢና። ካልእ ምርጫ ድማ የብልናን። እታ እንኮ መገዲ መገዲ ሓድነት ኢያ። እንተ ተጠሪፍና፡ እንተ ዘቲና፡ ብሓደ እንተ ሠሪሕና፡ ነቲ ኣብ ቅድሜና ዘሎ ግድላት ክንብድሆ ኢና። `ኣሕዋት ምስዝሓብሩ፡ ጸላእቶም የባርሩ` ከምዝበሃል፡ እንተ ሓቢርና ሕሰም ኤርትራውያን ክነቃልል ኢና።
ኣብ ከተማታት ሎንዶን፣ ሊድስን፣ ለስተርን ኣብዚ ዝስዕብ ኣደራሻት ክካየድ እዩ።
- ሎንዶን፥ Paddington Arts, 32 Woodfield Rd, London, W9 2BE ዕለት 20/05/2017 ካብ ስዓት 15:30 ይጅምር
- ሊድስ ፥ Horn Africa Cafe,1 Dolly Lane, Leeds, LS9 7SS ዕለት 21/05/2017 ካብ ስዓት 15:00
- ለስተር፥ Shree Sarvodaya Samaj, 39 Highfield St, Leicester, LE2 1AD ዕለት 20/05/2017 ካብ ስዓት 15:00 ይጅምር
- ኒውፖርት፥ Pill Melleinum Centre, Courtybella Terrace, Newport, NP20 2ND ዕለት 27/05/2017 ካብ ስዓት 18:00 – 22:00
ኣብ ከተማታት ማንቸስተርን፣ ኮቨንትሪን ክግበር ትጽቢት ኣሎ፣ ሙሉእ ሓበሬታ ምስ መጻና ከነስዕበልኩም ኢና።
ለቡ፦ ኣብ ከተማ ሎንዶን እትርከብ፥ ኣሰናዳዊት ኮሚቴ በዓላት ደለይቲ ፍትሒ፡ ኮሚቴና ነዚ ሕዝባዊ ኣኼባዚ ብመሪሕነት ክተዳልዎ ዝመዘዙዋ ክነምስግኖም ንደሊ። ኣብ ካልኦት ከተማታት ዘልዉ ኣሕዋትና እውን ንዝገበሩልና ሓገዛት ነምስግኖም።
ዝመጽእ ዓመተ ናጽነት ኤርትራ ኣብ ሰላምን ኣብ ራህዋን ክንዝክሮ እናተመነና፥ ንኹልኻትኩም ደቂ ሃገርና፡ ነዚ ወሪዱና ዘሎ መሪር ሓዘንን ስቓይን፡ ጽንዓትን ብቕዓትን ንምነየልኩም።
ኣሕዋትኩም፡ ኮሚቴ ሓድነት ኤርትራውያን ንፍትሒ- ዓባይ ብሪያንያ
ግንቦት 2017 ዓ.ም.ፈ.


text:
ኤርትራ ቁስላ ዝሓከላ ዘይኮነስ ህላዌኣ ዘውሕሰላ’ዩ ዘድልያ
ሓላፍነት ዝስምዖም ዜጋታት ልዕሊ ኩሉ ዘገድሶምን ዘተሓሳስቦምን ህልውና ሃገር’ዩ፡፡ ህልውና ሃገር ናይ ውሑዳት ዘይኮነስ ድሌት መላእ ህዝቢ’ዩ፡፡ ምንጪ ሓባራዊ ሃገራዊ ሓላፍነት ብሰንኪ እኩያት ህልውና ሃገር ኣብ ሓደጋ ከይወድቕ ምክልኻል’ዩ፡፡ ንሃገራዊ ጉዳይ ፋዕራ ዘይብሎም ዓመጽቲ ምስ ዝኾነ ከም ዕቡድ ከልቢ እናተላኸፉ ዝድብሉ ብሓደ ወገን ጉዳይ ሃገሮም ንሰላም ድሕነታን ጸኒዖም ዝማጎቱ በቲ ካልእ ገጽ ኣብ ኤርትራ ዘለው ክልተ ዘይትዓረቑ ሓይልታት ኣለው፡፡
እቲ ኣፈላላይ ኣብ ሞንጎ ገባቲ፡ ዓማጺን ኣቦ ፍትሕን ሰላምን’ዩ፡፡ ደለይቲ ፍትሒ ሓድነቶም ክሕይልን ሰራውሮም ኣብ ደም ህዝቢ ክጽምበር ኣለዎ፡፡ ንኣፈላላያት ኣጽቢቦም ኣብ ሃገራዊ ኣጀንዳ ሓባራዊ ምርድዳእ ክፍጠር ጻዕሮም ከሐይሉ ትጽቢት ይግበረሎም፡፡
ተጻባእቲ ሓይልታት ቅንዕና ዝረሓቖም ካብ ውልቃውን ጉጅልኣውን ረብሓ ዝዘልል ኣተሓሳስባ የብሎምን፡፡ እዚ ኣብ ኤርትራ አስታት 27 ዓመታት ዝረአናዮን ዝተዓዘብናዮን ውልቃውነት ዝዓብለሎ ጉጅለ ምልክነት’ዩ፡፡ እዚ ዝፍወስ ክኣ ብህዝባዊ ኣተሓሳስባ ምዃኑ ኤርትራውያን ልዕሊ ኩሉን ቅድሚ ኩሉን ክንሰርዖ ይግባእ፡፡
ኤርትራ እትብሃል ሃገር ምእንቲ ናጽነትን ፍትሕን ምስ ባዕዲ ገጢማ ኣንጻር መግዛእቲ ተቓሊሳ ንባዕዳውያን ንሓንሳብን ንሓዋሩን ዘፋነወት ህዝባ ካብ ጫፍ ናብ ጫፍ ከቲቱ መወዳድርቲ ዘይርከቦ ጅግንነት ፈጺሙ ክቡር ዋጋ ህይወት መስዋእቲ ከፊሉ ንደለይቲ ፍትሒ ኣብነት ዝኾነ ታሪኽ ሰሪሑ፡፡ ነዛ ብዋጋ መስዋእቲ ዝረኸባ ሃገር ኤርትራዊ ክሕልዋን ሓርነት ህዝባ ከውሕስን ሎሚ’ውን ዝያዳ ድልውነትን ሃገራዊ ፍቕርን ይሓትት፡፡
ኣፈላላይ ብሄራት፡ ሃይማኖት፡ ቋንቋን ዓሌትን ዘይእግሞ ከም መዓርን ጠስምን ተሓቋቊፉ ዝነብር ህዝቢ ሎሚ ብሽርሒ ውልቀ ምልካዊ ጉጅለ ክደናገር ኣይግባእን፡፡ ነዚ ለባም፡ መስተውዓሊ ህዝቢ ብውልቀ ረብሓታቶምን ድሌታቶምን ክዝውርዎ፡ ከደናግርዎን መጻኢኡ ክጽልምት ክብርታቱ ብምዕናው ሃገራዊ ስምዒቱ ሰሊቦም ብፍላይ ነቲ ኣፍራዪ ሓይሊ ተረካቢ ሃገር መንእሰይ ፋሕ ጭንግራሕ ክብል ኣብ ሃገሩ ቀሲኑ ከይነብር ኣብ ልዕሊኡ ዝወርድ ዘሎ ሓሳረ መከራ፡ ግፍዕን ስቕያትን ንጥፍኣት እዛ ሃገር ዝተኣልመ ውዲት ከምዝኾነ ፈታውን ጸላእን ክፈልጦ ዘለዎ ተንኮል’ዩ፡፡
ጉዳይ ሃገራዊ ሓባራዊ ሓላፍነት ክልዓል ከሎ ጉዳይ ሰላምን ፍትሕን እቲ ዝለዓለ ቦታ ይሕዝ፡፡ ሃገር ሰላማ ዝረጋገጽ ናይ መላእ ህዝቢ ድሕነት ምስ ዝረጋገጽ’ዩ፡፡ ህዝቢ ኣብ ጉዳይ ሃገሩ ይምልከተኒ’ዩ ፡ የእትወኒ’ዩ፡ ኢሉ ሱታፊኡ ምስ ዘዕዝዝ’ዩ፡፡
ኣብ ምድሪ ኤርትራ ሕጂ ክረጋገጽ ዘለዎ ነዚ ለባምን መስተውዓልን ህዝቢ ሒዝካ ኤርትራዊ ኣብ ጉዳይ ሃገሩ ፍትሒ ንምምጻእ ከይተታኸሰ ብዘይ ዕረፍቲ ክቃለስ ኣለዎ ኣብዚ እዋን’ዚ ኤርትራ ቁስላ ዝሓከላ ዘይኮነስ ህላዌኣ ዘውሕሰላ’ዩ ዘድልያ፡፡ ኣፈላላያት ብምውንዛፍ ንድሕነትን ሰላምን ሃገር ሃገራዊ ቅልጽምና ክትርንዕ ይግባእ ንብል፡፡


text:
ስለምንታይ ህዝቢ ኤርትራ ሚልዮናት ገንዘብ ወዲቑ ዝተረኸበ ንፖሊስ የረክብ
ኣብ ዝሓለፈ ዓመት ኣብ ኤርትራ ልዕሊ ሰለስተ ሚልዮንን ፈረቓን ዝግመት ገንዘብን ንብረትን ኣብ መንገዲ ጠፊኡ ዝተረኽበ፣ ብህዝቢ ናብ ፖሊስ ተረኺቡን ናብ ዋናታቱ ተመሊሱን ገለ ድማ ኣብ መስርሕ ምምላስ ከምዘሎ ተሓቢሩ።
እዚ ኣብ ቡዙሕ ከባቢታት ዓለም ከም ኣደናቒ ነገር ውይ’ዉን ቡዙሓት ንኽኣምንዎ ይጽግሞም እዩ። ምኽንያቱ ኣብተን ዝሃፍተማ ሃገራት፣ ንኣብነት ኣብ ዓዲ እንግሊዝ ኣብ መንገዲ ቀሲንካ ሞባይል እንዳተዛረብካ ክትከይድ ኣይትኽእልን፣ ምኽንያቱ ሰረቅቲ ካብ ኢድካ መንጢሎምኻ ስለዝኸዱ፣ እዚ’ውን ዕድለኛ ተኮንካ ማለት እዩ ምኽንያቱ ገለዉን ኣሲድ ኣብ ገጽካ ይኽዕውልካ። ኣብዝ ሓለፈ ዓመት ቡዙሓት ሰባት ገጾም ዝተደምሰሱን ገለ ዉን ኣዒንቶም ዝሳኣኑ ኣለዉ። እዚ ከም ኣብነት እምበር ገንዘብን ንብረትን ንምስራቕ ዝካይድ ቡዙሕ ዓይነት ገበናት ኣሎ።
ንምንታይ ደኣ ኣብ ካብ ዓለም ካብዝሃብተሙ ሕብረተስርብ ከምዚ ዓይነት ገበናት የጋጥም? በቲ ሓደ ወገን ድማ ካብቶም ብትሕዝቶ ድኻታት ዝበሃሉ ሕብረተሰብ ዓለም ከምዚ ዓይነት ዘገርም ግብረ ሰናይ ይግበር? ምዕራባውያን ናብ ኤርትራ ዝበጽሑ ደጋጊሞም ዝገልጽዎ ኣብ ሃገሮም ዋላዉን ንብሽክለታቶም ብኽንደይ ኣሎ ዝበሃል ሓጻዉን እንደኣሰርወን፣ ኣብ ኤርትራ ክኸዱ ከለዉ ዘጋጥሞም ብምግራም ይገልጽዎ።
እዚ ንሕና ዝበለጽና ኢና ንምባል ኣይኮነን፣ ምኽንያቱ ሕብረተሰባት ነናቱ ታሪኽ ኣመጻጽኣን ኣቛዉማን ኣለዎ። እንታይ ደኣ ነቲ ብልጫታትና ብንጹር ትርረዲእን ንምዕቃቡ ኣገዳሲ ስለዝኾነ እዮ። ኣብዘን ዝማዕበላ ሃገራት ዝርኣይ ናይ መንፈስ ድኽነት ኩላ ግዝየ ከምኡ ኔሩ ማለት ኣይኮነን፣ እንታይ ደኣ ኣብ ነዊሕ ግዝየ ዝመጸ ሕማቅ ለውጥታት እዩ። ንሓና’ውን ናብ ከምዚ ዓይነት ናይ መንፈስ ድኽነት ከይንኣቱ ክንመሃርሉ ንኽእል ፤ ሃብታም ተሞክሮታት ከምዚ ሕማቕ ይኹን ካልእ ጽቡቕ ነገራት ኣገዳሲ እዩ።
እቲ ቀንዲ ምኽንያት ናይዚ ሓላፊ ህዝባዊ ርክባት ፖሊስ ኤርትራ ሜጀር ንርኣዮ ተኽለ፥- ዘይናትካ ዘይምድላይ፣ ሰሪሕካ ምንባርን ጽጉማት ምሕጋዝ ከም ጭዋ ባህልን ክብርታት ህዝቢ ኤርትራ ኢሉ ዝገለጾ እዩ።
ደቂ ካልእ ዜጋታት በዚ ሰናይ ተግባራት ዝግረሙን ወይ ምእማን ዝስእንሉ ምኽንያት፣ ኣብ ሕብረተሰብና ዘይናትካ ኣይናትካን ስለዝኾነ ለካሚኻ’ውን ኽከውን ስለዝኽእል፣ ዋላ ሰብ ኣይርኣኻ ዘይናትካ ምውሳድ ከም ኣነውሪ ስለ ዝረኣይ እዩ።
ኣብዚ ንነብረሉ ሕብረተሰባት ስርቒ ቅቡል ስለዝኾነ ማለት ንምባል ዘይኮነ፣ ግና ሓደ ሰን መንዚዑ ድዩ ብዝኾነ ካልእ መንገዲ ተሰሪቑ ሰራቒ እዮ። ግና opportunist ኸኣ ዝበሃል ኣሎ እዚ ማለት ሰራቂ ስለዝኾነ ዘይኮነ ዕድል ስለዝረኸበ ዝሰርቕ። ንኣብነት ሞባይልካ ኣብ ገለ ገፊፍካያ ወይ ማኺናኻ ከፊትካ እንተ ገፊፍካያ፣ እቲ ሰራቒ ጥራይ ዘይኮነ፣ እቲ ኦፖርችንስት ዝበሃል’ውን ሒዝዋ እዩ ዝኸይድ። እቲ ዝበዘሓ ሰራቒ ኣይኮነን ግን ዕድል ተረኺቡ ቡዙሕ ሰብ ኣይገድፍን እዩ። ምኽንያቱ እቲ ዕድል ረኺቡ ዝሰረቖ ከም ስርቒ ኣይርእዮን ስለዝኾነ እዩ።
ሓደ ካብ ንመጀር ንርኣዮ ዝመሰጦ ፍጻመታት ክገልጽ ከሎ፣ ሓደ ዜጋ ገንዘብ ናይ ትራንስፖርት ሲኢኑ ተሸጊሩ ኸሎ ዕስራ ሺሕ ናቅፋ ኣብ እንዳእተቡስ ዝረኸቦ ናብ ፖሊስ ዘረከቦ እዩ።
እዚ ክብርታት ምስ ሃይማኖት ጥራይ ጌሮም’ውን ዝገልጽዎ ኣለዉ። ልክዕ እዩ ሃይማኖት’ውን ሓደ ዓቢ ምንጪ ናይ ክብርታት እዩ። ግና መብዛሕቱ ሕብረተሰባት ዓለም’ውን ሃይማኖት ኣለዎ። ንኣብነት ኣብ ሓደ ናይዘን ናይ ዕስራን ሓደን ክፍለዘመን በተክርስያን፣ ሓደ ፓስተር ንሓደ ምስክርነት ክህብ ኣብ ቅድሚት ዘቕረቦ ሰብ፣ ከምዚ ክብል መስኪሩ ፥-ንገንዘባዊ ሽግሩ ክፈትሓሉ ፓስተሩ ጸሎት ምስገበረሉ ቡዙሕ ከይጸነሓ ኣብ መንገዲ ቦርሳ ምስ ገንዘብ ከምዝረኸበ ሓቢሩ፣ እቶም ተሳተፍቲ ድማ ብጨብጨብታን ምስጋና ንኣምላኽን ብታሕጓስ ገልጾም። ዋላ እዛቦርሳ ዋና ይሃልዋ እምበር ብናይዞም ሰባት ኣረኣእያ ኣምላኽ ሽግሩ ሪኡ ጸሎት ናይ ፓስተሩ ሰሚዑ እዛ ቦርሳ ከም ዝሰደድሉ እዮም ወሲዶሞ።
እዚ ዕስራ ሽሕ ኣብ መንገዲ ዝረዝኸበ ጽጉም ውን ከምኡ ምበለ፣ ግና ዘይናትካ ኣይናትካንያ ዝብል ክብርታት ሕብረተሰቡ ተቐይዱ ስለዝኸይድ ምስ ኩሉ ጸገማቱ ኣረኪብዋ።
ካልእ ኣገዳሲ ነጥቢ፣ ሜጀር ንርኣዮ ዝሓበሮ እዚ ሰናይ ተግባራት ካብ ዝነኣሱ ደቂ ሾመንት ስጋብ ዓበይቲ ሽማግለታት ዝገብርዎ ምኳኑ ሓቢሩ። እዚ ድማ እቲ ክብርታት ይወራረስ ከምዘሎ ዘርእይ እዩ። ከምዚ ዓይነት ኣውንታዊ ኣብነታትን፣ ኣብነታውያን ኣባላት ሕብረተሰብ ኣብ መራኸቢ ቡዙሓትና ብቕጻሊ ምዝርግሑ ኣገዳሲ እዩ። ምክንያቱ ሕማቕ ወረ ኣብ ኩሉ ብዘይ ገለ ጸገም ባዕሉ ስለዝዝርጋሕ።
- ሃብቲ ክመጽእን ክኸይድን ይኽእል እዩ። ክብርታት ግን ሓንሳብ ተጠፊኡ ክትመልሶ ስለዝይክኣል፣ ባህልን ክብርታትን ኣብ ምዕቃብን ኣልታዊ ተርእዮታት ኣብ ምጥፋእን ብፍላይ ከኣ ኣብ ስደት ዓቢ ዕማም ናይ ኩሉ ኤርትራዊ ሓላፍነት እዩ።


text:
ብዛዕባ እዚ ዌብሳይት
ነዛ ዌብሳይት ዘዳለዉ። ካብ ጸጋማይ ኮፍ አሎም ዘለዉ Arwa Abbas, Firas Farzat, Dawit Tsada. ኣብ ካልኣይ መስርዕ Sahro Hussein, Edinah Masanga och Emad Hamdo. ኣብ ሳልሳይ መስርዕ Abdi Ahmed, Robel Ghannes, Mohammad Yousuf och Merhawi Sium. ኣብ መወዳት ዳሕረዎት Nicklas Johansson och Omar Sharmaarke.
እዛ ዌብሳይት ነኣኩም ኒ ሃደሽቲ መጻእቲ ናብ ሽወደን ተባሂላ ዝተደኣለወት ብ ቅልል ዝበለ ኣገባብ እትራዳድአሉ ምስ ሓድሽ መጻኢ ናብ ሃገረ ሽወደን እያ።
እቲ ዕላማና ድማ ንስኻ ብዝቐልጠፈ መንገዲ ዝደለኻዮ ሓበረታ ንምርካብ ብዘይየገድስ እትጥቐመሉ ንስኻ ኮምፒዩተር፣እይፓድ ከምኡዉን ተንቐሳቓሲት ተሌፎን እዩ።
.እዛ ዌብሳይት ዝተዳለወትሉ ብሓባር ምስ ሓደሽቲ መጻእቲ ብምኻን እያ።
ነዚ ዌብሳይተን ንምርካብ
ዝደለኻዮ ነገር ንምርካብ ካብዞም 5 ላዕለዎት ኣርእስቲ ብምጥቓም ሓገዝ ትረክብ። ኣብ ታሕቲ ነፍሲ ወከፍ ኣርእስቲ ትረኪብ ሓበራዊ ሓበሬታታትን ከምኡዉን ምትሕሓዝ ዘለዎ ናብ ካልእ ተመሳሳሊ ሊንካር።
ኣብዚ ዌብሳይት ዘሎ ኩሉ ጽሑፍ ብ 6 ቓንቓታት ዝተዳለወ እዩ። ንሳቶም ድማ ስዊድሽ፣ኢንግሊሽ፣ዓረብ፣ሶማሊ፣ዳሪ ከምኡ ዉን ትግሪኛ።ኝስኻ ነታ ብጫ መመልከቲ ኣብላዕሊ ዘላ ብምጥዋቕ ትግርኛ ኪትመርጹ ትኽእሉ።
ንስኻ ክደሊ ትኽእል ሓበረታታት በቲ ቓንቓኻ ነታ መጻረይት (förstoringsglaset) ብምትውእቕ።
ትርጋሜታት
ኩሉ ናይ ምቱርጋም መስርሕ ንጥፈታት ብ ኣባላት ናይ Resurscentrums እዩ ተዳልዩ።
ኩሉ እዚ ተቶርጊሙ ዘሎ ሙሉእ ብሙሉእ ትኽክል ኣይኮነን ብጀካ ስቨንስካ ጽሑፍ ኣብ informationsoderhamn.se ዘሎ ጥራይ ክእረም ዝኽእል ብ ምምሕዳር ሕጋዊ ጽሑፍ እዩ።


text:
ውዳበ ህዝቢ፡ እምነ-ኲርናዕ መደባት ልምዓትን መኸተን እዩ” ኣቶ የማነ ገብረኣብ
ንቑሕን ሓያልን ውዳበ ኣብ ውሽጥን ወጻኢን ዝነብር ህዝቢ ኤርትራ፡ እምነ- ኲርናዕ ናይ’ቲ ኤርትራ ከም ሃገር ንኽትህሉን ቀጻልነታን ምዕባለኣን ክወሓስን ዝተኻየደን ዝካየድ ዘሎን ቃልሲ ምዃኑ፡ ሓላፊ ፖለቲካዊ ጉዳያት ህዝባዊ ግንባር ንደሞክራስን ፍትሕን ኣቶ የማነ ገብረኣብ ገሊጹ።
ኣቶ የማነ ምስ ኤሪ-ቲቪ ኣብ ዝገበሮ ቃለ-መሕትት፡ መለለዪ ቃልሲ ሰውራ ኤርትራ ሓይሊ ህዝቡን ናይ ምውዳብ ዓቕሙን ምዃኑ ጠቒሱ፡ ኣብ እዋን ብረታዊ ተጋድሎ ኣብ ውሽጢ ሃገር ዝነብር ህዝቢ ንተጋዳላይ እናኣስነቐን እናሓብሓበን ማዕረኡ ክቃለስ እንከሎ፡ ምስቲ ቃልሲ ዝማዕበለ ናይ ነዊሕ ዓመታት ዕድመ ዘለዎ ኤርትራዊ ውዳበ ኣብ ወጻኢ ድማ፡ ኩሉ- መዳያዊ ኣድማዒ ኣበርክቶ ከምዝገበረ ኣረዲኡ። ድሕሪ ናጽነት ኣውራ ድማ ድሕሪ ወራር ወያነ ዝተራእየ ሓያል መንፈስን ኣወዳድባ ዓቕሚን በቲ ሓደ፡ ተጻብኦታት ናይ ምምካት ዕማም ድማ በቲ ካልእ፡ ኣዝዩ ውሑድ መዳርግቲ ዝርከቦ ምዃኑ ድማ ኣነጺሩ።
እዚ ናይ ህዝብና ውዳበን፡ ጽንዓትን ፖለቲካዊ ሓይልን፡ ኣብ ዝሓለፈ 20 ዓመታት እናሰፍሐ፡ ምስ’ቲ መድረኽን ብድሆታትን እናማዕበለን ሓድሽ ኣገባባት እናወሰኸን ክመጽእ ምጽንሑ፡ ከም ውጽኢቱ ድማ ኣብ ዘተኣማምን ደረጃ ዝበጽሐት፡ መሰረት ቊጠባዊ ምዕባለ ዘንበረት፡ ከምኡ’ውን ርግኣትን ስኒትን ዝወነነ ህዝቢ ዘለዋ ኤርትራ ከረጋግጽ ከምዝኸኣለ ኣገንዚቡ።
“ሓይልና ኣትሒትና ክንርእዮ የብልናን” ዝበለ ኣቶ የማነ፡ ኣብ ምምጻእ ናጽነት፡ ምውሓስ ልኡላውነት፡ ህንጸት ሃገር፡ ምጉላሕ ሓቀኛ ምስሊ ኤርትራ፡ ምምካትን ምፍሻልን ውዲታት ጸላእትን ተጻባእትን ዝተመዝገበ ዓቢ ገስጋስ፡ ጭቡጥ መምዘኒን ህያው ምስክርን ኣድማዕነት ኤርትራዊ ውዳበታት ከምዝኾነ ኣረጋጊጹ።
እቲ ውዳበታት ካብ ዘለዎ ንላዕሊ ክሕይልን ክሰፍሕን፡ መንእሰያት ኣብ ፖለቲካዊ ንጥፈታት ከምዝሳተፉ ምግባር፡ ምስ’ዚ ሕጂ ንኣትዎ ዘለና ናይ ልምዓት መድረኽ ዝሳነ ሜላን ኣወዳድባን ከማዕብል፡ ከምኡ’ውን ምስ ዘመነ-ሓበሬታን ቴክኖሎጂን ዝስጒመሉን ዝራቐቐሉን መንገዲ ምፍጣር እዋኑ ዝሓቶ መድረኽ ምዃኑ እውን ገሊጹ።
ኣብ’ዚ እዋን’ዚ ኣብ ወጻኢ ዝርከብ ህዝብና፡ ብቚጽሪን ብዙሕነትን ከምኡ’ውን ብትምህርቲ፡ ሞያን ቊጠባን ዓቕሙ፡ ካብ’ቲ ናይ ቅድም ዝተፈልየ ምዃኑ ዝሓበረ ኣቶ የማነ፡ ኣብ’ቲ ናይ ልምዓት መደባትን ምምዕባል ዓቕሚ- ሰብን ስትራተጂ ዘውፍረሉ መዳይ ንምፍጣር፡ ነፍሲ-ወከፍ ኤርትራዊ፡ ዘለዎ መሰላት፡ ዕድላትን ዘካይዶም ዕማማትን ፈሊጡ፡ ዓቕሚታቱ ኣብ ሃገራዊ መደባት ንምቕናዕ ዓቢ ቈላሕታ ከምዝወሃቦ ኣረዲኡ።
ኩሎም ውዳበታት፡ ኣብ መንጎ ኤርትራን እተን ዝነብሩለን ሃገራትን ዘሎ ሽርክነት ንምምዕባል ኣምባሳደራት ኮይኖም ክሰርሑ ዘዘኻኸረ ኣቶ የማነ፡ ኣብ ዝተኻየደ ሃገራዊ መደባት ብዝተፈላለየ ምኽንያት ዘይተሳተፈን ዘየበርከተን ዜጋ፡ ናብ’ቲ መሳርዕ ዝጽንበረሉ መንገድታት ንምፍጣር መደባት ተሓንጺጹ ክስራሓሉ ምዃኑ ኣፍሊጡ።
ኤርትራ፡ ኣብ ዞባና ጥዑይ ጉርብትና፡ ምትሕግጋዝን ብልጽግናን ንኽህሉ ከም ኣካል ስትራተጂኣ ከም እትሰርሓሉ፡ ኣብ ወጻኢ ዝርከባ ማሕበረ-ኮማት ኤርትራውያን፡ ምስ ዜጋታት’ተን ሃገራት ብምትሕብባር ነዚ ስትራተጂ’ዚ ንምስማር ክጽዕሩ ድማ ጸዊዑ።


text:
ናዕብታት እዛ ሃገር ሕቶ ምፍራስ ሕገ መንግስቲ ዝወለዶም እዮም!
(ድወት)
ኣብዛ ሃገር ዘለዉ ፀገማት ከይድካ ከይድካ ናብ ሓደ ፍልልፍ እዮም ዘብፅሑኻ፤ ናብ ጥሕሰት ሕጊ። ሃገር ብሕጊ እያ እትምራሕ። ዝኾነ ይኹን ኣካል ትሕቲ ሕጊ እምበር ልዕሊ ሕጊ ክኸውን ኣይኽእልን። ሕገ መንግስታዊ ስርዓት ዘድሊ ብሕጊ ዝኸይድ ብሕጊ ዝግዛእ መንግስን ህዝብን ክህሉ ምእንታን እዩ። ሕጊ ልዕሊ ኹሉ፣ ርእሲ ኹሉን ቅድሚ ኹሉን እዩ። ነዚኣ ድማ ዋጋ ተኸፊሉላ ዛጊድ ዘይሰምበረ ቁስሊ ተቖሲሉላ እዩ። ሕዚ ዘለዉ ናዕብታት ክሳብ ምጥፋእ ህይወት ዝበፅሑ ፀገማትን እውን ሕቶ ምፍራስ ሕገ መንግስቲ ዝወለዶም እዮም።
ካብ ቀረባ እዋናት ናብዚ ዝርኣዩ ዘለዉ ፀገማት ኣብ ሓደ እዋን ቦሎቕ ዝበሉ ተርእዮታት ኣይኮኑን። ካብ ዕለት ግብኣት መሬት መስፍናዊ ስርዓትን ደርጋዊ ስርዓትን ጀሚሩ ብዝተፈላለዩ ኣገባባት ዝርኣዩን ዝቕልቀሉን ዝነበሩ ፀገማት እዮም። እዞም ፀገማት እዚኦም ኣብ መቓብር እቲ ዝተስዓረ ስርዓት ናይ ዝጠጥዑ ሕቶ ምፍራስ ሕገ መንግስቲ ዘለዎም ኣካላት እዮም። እምበር ከ ኣብ ኦሮምያ ዘጋጠመ ናይ ልምዓት ሕቶ ኣብ ኦሮምያ ድኣ ክፍታሕ ፃዕሪ ይግበር እምበር ናብ ህዝቢ ትግራይን ህወሓትን ዘመፅእ ነገር ከኸውን ኣይምነበሮን። ኣብ ክልል ኣምሓራ ዘጋጥም ናይ ሰናይ ምምሕዳር ሽግር ናብ ባህርዳር ድኣ ከቕንዕ ምነበሮ እምበር ምስ ህዝቢ ትግራይን ተወለድቲ ብሄረ ትግራይን ዘተኣሳስር ነገር ኣይምነበሮን። ኣብ ካልእ እውን ከምኡ።
ውፅዕ ህዝቢ ኢትዮጵያ ብፈላይ ድማ እቲ ወፅዓ ኣቐዲሙ ተሰሚዕዎስ ሽግ ሓርነት ዝወለዐ ህዝቢ ትግራይ ከምቲ ተደጋጊሙ ዝተገለፀ ልዕሊ ማንም ኾነ ትሕቲ ማንም ንምዃን ኣይኮነን ደምዩን ቆሲሉን። እዚ ህዝቢ እዚ ዕርያ ደልዩ እዩ ተቓሊሱ። ቓንጪ ክኸውን እዩ ተቓሊሱ። ምስ ኣሕዋቱን ኣሓቱን ህዝብታት ብማዕርነታዊ ሓድነት ክነብር ኣብታ ሃገረይ ኢሉ ዝተሰወኣላ ዓዲ ሕገ መንግስታዊ ስርዓቱ ብዝፈቐደሉ ደረጃ ከም ድላዩ ኮይኑ ክነብር እዩ ተሰዊኡ። መረኣያ ቃልሲ ውፁዓት ዝኾነሉ ምኽንያት ሕገ መንግስትን ሕገ መንግስታዊ ስርዓትን ዘለዋ ዓዲ ንክትኾነሉ እዩ። እዚኣ ሃኒፁ በዚኣ ተኣማሚኑ ኣብ መላእ እዛ ሃገር ከም ዓዱን ጎዶብኡን ይነብር። ይሰርሕ ። ህይወቱ ይመርሕ። ዝኸኣለ እውን ሃፍቲ የጥሪ ኣሎ።
እሞ እቶም ሕዚ ዝልዓሉ ፀገማት ደጋውን ውሽጣውን መበገስታት ዋላ ይሃልዎም እምበር ከይዶም ከይዶም ናብ ሕቶ ምፍራስ ሕገ መንግስቲ እዮም ዘምርሑ። ሕገ መንግስቲ ክፈርስ ዝደልይሉ ምኽንያት እንታይ እዩ? ኣብ ቀፃሊ ክንምለሶ ኢና!
ድምፂ ወያነ ትግራይ
ምንጪ ፅፁይ ሓበሬታ!


text:
ኣቦ መንበር ኤስድለ፣ ኣቶ ዮሃንስ ኣስመላሽ ፍሉይ መለለዪ ውድብ ኤስደለ ተመሳሳሊ ፖለቲካዊ ፕሮግራም ዝነበረን ውድባት ኣብ ሓደ እናተጠምራን እናሰመራን ናይ ዝመጻ ልዕሊ ሸውዓት ውድባት ስምረት ምዃኑ ኣረጋጊጹ። ኣቶ ዮሃንስ ነዚ ዝገለጸ፣ ምስ ቲቪ ቴምፖ ኣፍሪክ ኣብ ዝገበሮ ቃለ ምልልስ ኮይኑ፣ ብዛዕባ ህልው ኩነታት ደምበ ተቓውሞ፣ ብዛዕባ ፖለቲካዊ ፕሮግራም ኤስደለን ስፊሕ መብሪሂ ኣብ ዝሃበሉ ኣጋጣሚ እዩ። ብዘይካዚ ኣቶ ዮሃንስ ሕጂውን ብሓባር ክሰርሓ ቅሩባት ምስ ዝኾና ውድባት ፍልልያት እናጽበብካ ውህደት ምፍጣርን ክደፍእሉ ምዃኖም ኣረጋጊጹ። ደምበ ተቓውሞ ብምፍንጫልን ምብትታንን ውድባት ዝፍለጥ እኳ እንተነበረ ውድብ ኤስደለ ግን በኣንጻሩ፣ ኣብ ምጥርናፍ ኣድሂቡ ይሰርሕ ምንባሩ እዚ ድማ ኣብ ፖለቲካ ኤርትራ ኣብነታዊ ተግባር ምዃኑ ተዓዘብቲ ይገልጹ።
ንዝርዝር ትሕዝቶ ናይቲ ቃለ ምልልስ ኣብዚ ስዕብ ቪድዮ ጠዊቕኩም ተኸታተሉ።


text:
ሰብ ክንእደኒ፡ ብዛዕባይ ኪዛረብ እምበር………………
(Click to Read in PDF)ከባቢ ሰዓት 3፡00 ናይ ኣጋምሸት ሰንበት መዓልቲ ናይ ዓመተ 2010 እዩ ኔሩ። እቲ ኣብ ሞንጎ መንእሰያት መዛረብን መካትዕን ምንጪ ሸተኽበተኽን ኮይኑ ዝቐነየ ኣብ ሞንጎ ዓበይቲ ጋንታታት ዓዲ እንግሊዝ ዝካየድ ጸወታ ኩዕሶ እግሪ ዝካየደሉ መዓልቲ ብምንባሩ ልበይ እናተፈታተነኒ ከም ልሙድ ናብ ቤተክርስቲያን ተበገስኩ። መን ይስዕር? ክንደይ ብኽንደይ ይውዳእ? መንከ ሸቶ የመዝግብ? በዓል መን እዮምከ ዝስለፉ? ዝብል ሕቶታት እናውረድኩን እናደየብኩን ከይተፈለጠኒ ኣብ ኣፍ ደገ ቀጽሪ ቤተክርስቲያን ኪዳነ ምሕረት በጻሕኩ። ኣብ ኣፍ ደገ ቀጽሪ ናይቲ ቤተክርስትያን ኣማዕቲበ ድሕሪ ምስላመይ፡ ካብ ቀንዲ ኣፍደገ ንየማን ኣብ ዝርከብ ኣዳራሽ ትምህርቲ ሰንበት ኣምራሕኩ። ናይ ዕለቱ መርሓ ግብር ድሮ ጀሚሩስ ጸሎት፡ መእተዊ መዝሙር፡ ናይ ዕለቱ ወንጌል ሓሊፉ ናይ ዕለቱ ትምህርቲ ኣብ ምጅማሩ እየ ኣርኪበ። ኣብቲ ኣደራሽ ምእመናን ተማሀሮ ትምህርቲ ሰንበት ደቂ ተባዕትዮ ብየማናይ ወገን ደቂ ኣንስትዮ ከኣ ብጸጋማይ ወገን ናይቲ ኣዳራሽ ተቐሚጦም፡ ገለ ኣዴታት ከኣ ኣብቲ ቀንዲ ኣፍደገ ናይቲ ቀጽሪ ቤተክርስቶያን ብወገን ጸጋም ኮፍ ኢለን ነቲ ናይ ዕለቱ ትምህርቲ ኣብ ምክትታል ነበሩ። እቲ መምህር “ስለ እምነት ወንጌል ብሓንቲ ነፍሲ ምሳይ እናተጋደልኩም፡ ብሓደ መንፈስ ቀጥ ኢልኩም ከም እትቘሙ ምእንቲ ኽሰምዕ፡ ሓንትስ ንብረትኩም ንወንጌል ክርስቶስ ዚበቅዕ ጥራይ ይኹን።” ዝብል ካብ መልእኽቲ ቅዱስ ጳውሎስ ዝተወስደ ሓይለ ቃል መበገሲ ጌሩ እዩ ዝምህር ኔሩ።
“እስከ ብሓደ ሓሳብ፡ ብሓደ ልቢ ንኩሉ ገዲፍና’ዶ ብመንፈስን ብኣካልን ኣብዚ ኣለና፡ ወይስ ብኣካል ኣብዚ ቈምና ብሓሳብ ግን ኣብቲ ገዲፍናዮ ዝመጻና ዓለም ኣለና፥” ሰባኺ ስብከቱ ይቕጽል።
መስዋእትን ምእዝዙነትን ዝብላ ክልተ ናይ ኣምልኾን ስነምግባርን ሓሳብ ብዝሰማዕኩ፡ ነቲ ሰባኺ ቀዲመዮ ናብ ናይ ንጉሥ ሳኦል ንንጉሥ ዳዊትን ዛንታ ተዓዘርኩ። ኣብቲ ንዓመታት ዝቐጸለ ንመንፈሳዊ ዕቤት ዘየርኣኹሉ ናይ ቤተክርስትያን ናይ ኣገልግሎት ዘመነይ፡ ንመጀመርያ እዋን እየ፡ ነፍሰይ ኣብ ቅማረ ሳኦል-ዳዊት ኣቃንየ ደረጃ ምእዙዙነተይ ዘወዳድር ዘለኹ። ነቢይ ሳሚኤልን ንጉሥ ሳኦል ብጉድለት ተኣዛዝነት ከምዝገሰጾ፡ ናይ ዕለቱ ሰባኺ’ውን ሕርሕራይ ጌሩ ገሰጸኒ። ብኣንጻሩ ብኣምላኽ ከም ልበይ ዝኾነ” ዝተባህለ ንጉሥ ዳዊት ኣብ ርእስ’ቲ ዝነበሮ ተኣዛዝነት ንፍጹም ትሕትናን፡ እቲ እግዚኣብሄር ዝያዳ ዝሕጎሰሉ ዝነበረ ግን ሓጥያት ኣብ ዝፍጽመሉ ብቕልጡፍን ብንጹህ ልብን ይጠዓስ ምንባሩ ጽቡቕ ጌሩ በርሃለይ።
ኣነኸ? ክንደይ ግዜ በቲ ዘለኒ ዘይተኣዛዝነተይን ንሱ ዝወለዶ ሓጥያትን ተጣዒሰ? ሚእቲ ግዜ፡ ሽሕ ግዜ፡ ካብዚ ንላዕሊ። ቃል እግዚኣብሔር ብዝሰማዕኩሉ መጠን ልበይ ይስበር፡ እጠዓስ። እንተኾነ ግን ካብ ቀጽሪ ቤተክርስቲያን ኣብ ዝወጻሉ፡ ኣብ ልበይ ክዝራእ ዝወዓለ ቃለ እግዚኣብሔር ንፋስ ከም ዝብትኖ ሓሰር ይብተን። ጐይታ ዓለም ኢየሱስ ክርስቶስ ኣብ ናይ ምስላ ዘራኢ ትምህርቱ ከም ዝገለጾ፡ እተን ሰለስተ ዓይነት ልብታት አናተበራረያ ንልበይ ፍረ ኣልቦ ጌረንኦ እየን። ሓንሳብ ብሰንኪ ትሪ ልቢ ካልእ እዋን ሰኣን ዓሚቕ ሰረት ወይ’ውን ብፍቕሪ ዓለምን ዝተመሃርክዎ ቃለ እግዚኣብሄር ኣብ ልበይ ምዕቋር ተሳኢኑኒ እዩ። ኣብ ናይ ትምህርቲ ሰንበት ዓውደ ምሕረት ዝተመባጻዕክዎ ውሳነይ ሽዑሽዑ ይሰዓር፡ ጣዕሳይ ይጠፍእ፡ ልበይ ይፈታተነኒ። ናብ ናይ ቀደም ጠባየይ ይምለስ። ኩሉ ግዜ “ ሰይጣን እዩ ብከምዚ ዝፈታተነኒ” እናበልኩ ንነፍሰይ ምጥባር ድሮ ከም(ፍሉይ) ልሉይ መኸወሊ ድኽመተይ ካብ ዝጥቀመሉ ነዊሕ እዋን ኣቑጺሩ እዩ።
ዝሓለፈ ጌጋታተይ ከም ፀሓይ ቀትሪ(ደሚቑ) ጐሊሑ ክራየኒ ጀመረ። ጠንቂ ናይቲ እናሻዕ ብማይ ንስሓ ተተሓጺበ ኣብ ጭቃ ሓጥያት ምንግርጋረይ፡ ንይምሰል እምበር ልባዊ ጣዕሳ ዘይምንባሩ እዩ። ሰባኺ ስብከቱ ይቕጽል፡ ፈቲነዮ ዘይፈልጥ ጋሻ ጣዕሳይ ድማ ንብዓቱ ንውሽጢ የዛሪ። ናይ’ዚ ኩሉ ሽግረይ መፍትሒ ብጣዕሳ ተመሊስካ ናብ እምላኽ ምልማን እዩ፡ ክንደይ ግዜ ምስ ኣበ ነፍሰይ ተራኺበ፡ ሰሙናዊ፡ ወርሓዊ ብዙሕ ግዜ እዩ። እቲ ዝገርም ልበይ ክስበር ኣይከኣለን፡ ተለማሚደዮ፡ ለውጢ ዘይብሉ ሕይወት። ለካ ልበይ ብትዕቢት ተገዚኡ “ከማይ” የለን ዝብል ሓሳብ እዩ ናይዚ ኩሉ ሽግር። መስፈር ኣልቦ ትዕቢተይን ናይ መን ከማይ ባህርያተይን እናክምርምሮ መመሊሱ አርመመኒ። ሕሉፍ ሓሊፉኒ፡ ነቶም ፊደል ክርስትና ዘቑጸሩንን፡ መስቀሎም ዘሳልሙንን፡ ኣሰር ክርስቶስ ዘርኣዩኒ፡ ብጸለቶም ዝደገፉኒ፡ ጸባ ወንጌል ዘስተዩኒ፡ ናይ ንስሓ ኣቦይ ከይተረፈ ተዓበኹሎም። እወ፡ ኣብ ትሕቲ እግሮም ከምዘይተመሃርኩ፡ ብድልድሎም ምስ እግዚኣብሄር ከምዘይተራኸብኩ ብዙሕ ግዜ ተፈታተንክዎም። “ስለምንታይ እዮም ጽን ኢሎም ዘይሰምዑኒ፡ ስለምንታይ ናይ ሓጢኣተይ መቅጻዕቲ ከምቲ ዝግባእ ዘይህቡኒ” እናበልኩ ንብቕዓቶም መምዘኒ እምበር፡ ሕይወት ንምርካብ ኣይተጠቐምኩሉን። ስለዝኾነ እዩ መስለኒ ከኣ ነቲ ዝተዋሃብክዎ ቀኖና ከይፈጸምኩ እየ ነቲ ዝለመድክዎ ሓጢያት ዝደግሞ።
“ልቢ ሳኦል ከማን ክውሕደኒ፡ ኣነ ልቢ ፈርዖን እየ … ተኣምር ኣብ ርእሲ ተኣምር ዋላ እንተ ተደራረበ ካብ ባሕሪ ኤርትራ ኣየድሕነንን እዩ”
ነፍሰይ ምስ ፈንፈንክዋ ዝበልክዎ ቃል እዩ።
ሰባኺ ነቲ ኣብ ጎዳጉዲ ልበይ ሰሪቱ ኣብ መዓልታዊ ሕይወተይ ዝውቱር ዝነበረ መልክዕ ክርስትና ዝጎደሎ ባህርያተይ ሓደ ብሓደ ምዝርዛር ቀጸለ። ነታ ብየማናይ ኢዱ ሒዝዋ ዝነበረ መስቀሉ እናንቀሳቐሰ ብህዱእ ድምጺ ብዛዕባ ትዕቢትን ኣብ ካልኦት ምፍራድን ኣስፊሑ ምስባኹ ቀጸለ። መጽሓፍ ቅዱስ ገንጺሉ ካብ መልእኽታት ቅዱስ ጳውሎስ ናብ ሰብ ሮማ ከምዚ እናበለ ብህድኣት ከንብብ ጀመረ።
”ንሕናስ ኣብቶም ከምዚ ዝበለ ዚገብሩ እቲ ፍርዲ ኣምላኽ ሓቂ ምዃኑ ንፈልጥ ኢና። እታ ኣብቶም ከምዚ ዝበለ ዚገብሩ እትፈርድ ባዕልኻውን እትገብሮ ሰብ፡ ካብቲ ፍርዲ ኣምላኽ እትመልቚዶ ይመስለካ ኣሎ ወይ ከኣ ሕያውነት ኣምላኽ ናብ ንስሓ ኸም ዚስሕበካ ሰኣን ምፍላጥካ ሃብቲ ሕያውነትን ጸዋር ምዃኑን ዓቕሊንዶ ትንዕቕ ኣሎኻ? ግናኸ ብትርኻን ብዘይ ምንሳሕ ልብኻን ነቲ ብመዓልቲ ቚጥዓን ምግላጽ ቅኑዕ ፍርዲ ኣምላኽን ዚወርድ ቊጥዓ ኣብ ርእስኻ ትእክብ ኣሎኻ።”
ናይ ዕለት ስብከት ካብ ኣርእስቱ ክሳብ ዝደቐቐ ዝርዝራቱ ናብ ሕይወተይ ኣዝዩ ይቐርብ ብምንባሩ ንልበይ ኣጨነቖ። ሎሚ እኳ ዝሓድገኒ ኣይመስልን እዩ፡ ንዓይ ሕይወተይ ኪነግረኒ ተላኢኹ እዩ መጺኡ በልኩ። ብፍላይ እቲ ካብ መጽሓፍ ቅዱስ ዝጠቕሶ ዝነበረ ንባባት፡ ብትኽክል ንሕይወተይ ዝገልጽ ብምንባሩ ከስተንትኖን ምስ ሕይወተይ ከዛምዶን ብዙሕ ኣይተሸገርኩን። ብናይ ሓጢያት ጭቃ ዝተበላሸወት ነፍሰይ ከየጽረኩ፡ ብግብዝና ነሕዋተይ ክፈርድ ዝጎዪ፡ ናይ ካልኦት ሓጢያት ዝርእያ ኣዕይንትን ብዛዕባ ሕይወት ከልኦት ዝዛረብ ልሳንን እምበር፡ ኣብ ርእሱ ዘሎ በሰር ዘየለሊ ብምዃነይ ንዕሽነተይ ዘጋደደ እዩ። ስለ ናይ ዘለዓለም ሕይወት ዘይጭነቕ፡ ልቡ ብፍቕሪ ዓለም ዝነደደ ወርደተኛ እናበልኩ ርእሰይ ገናሕክዋ። “ኣታ ኣብ ከምዚ ዝገብሩ ሰብ እትፈርድ ባዕልኻውን እትገብሮ ሰብ ካብቲ ፍርዲ እትሞልቕዶ ይመስለካ” እትብል ሓይለ ቃል ንውሽጢ ሕልናይ ሰርሲራ ብምእታው ኣብ መጋባእያ ሕልና ኣቖመትኒ። ናይ ዕለቱ ስብከት ከሳሲ፡ ሕሉፍ ህይወተይ ምስክር፡ ቃል እግዚኣብሄር ድማ ዳኛ ኮይኑ ኣብ መጋባእያ ሕልና ባዕለይ ንባዕለይ ፍርዳዊ መስርሕ ተተሓሓዝክዎ።
ኣብ ትምህርቲ ሰንበት ካብ ዝመላለስ ውሑድ ኣይኮነን፡ ኪኖ ምምልላስ’ውን ኣብ ስብከት፡ ጥርናፈ ኣባላት፡ ሥነ-ጽሑፍዊ ስርሓትን ካልእ በበይኑ ዝዓይነቱ ኣገልግሎት ማሕበርንጡፍ ተሳታፊ እየ። መብዛሕትኡ ዕማም ቤተ ክርስትያንን ማሕበርን ብናይ ሓባር ምትሕግጋዝን ሕድሕድ ምድግጋፍን ዝካየድ እኳ እንተኾነ፡ ኣነ ዝበልክዋ እንተዘይኮኑ ናይ ካልኦት ኣሕዋት ሓሳብ ከይትግበር ዕንቅፋት ምንባረይ ደሚቑ ተራእየኒ። ባህርያተይ እናከጸይፈኒ፡ ትዕግስትን ፍቕርን ደቂ ማሕበረይ እናጎልሓለይ ከደ።
መጋባእያ ሕልና ንኩሉ ኣብ ርእሰይ ዝተመስረተ ክሲ እኹል ምስክርን ብቑዕ መርትዖታትን ስለዝነበሮ፡ እቲ ሰባኺ “ኣብ ርእስኻ ቁጥዓ ኣምላኽ ትእክብ ኣለኻ” ዝበሎ ቃል ኣባይ ይፍጸም ምህላዉ ተረደኣኒ። መን ኮን’ዩ ካብዚ ቁጥዓ ከናግፈኒ ዝኽእል፧ መን’ዩ’ኸ ካብ መጋባእያ ናብ ደንበ ኣባጊዕ ከሳግረኒ ዝኽእል፧ መን’ዩ’ኸ ነዚ ዕዳ ከፊሉ ንነፍሰይ ክሻየጣ ዝኽእል፧ ከምዚ ዝኣመሰለ ሕቶታት እናልዓልኩ ነታ ኣብ ኣፍ ሞት ተቓቒራ ዝነበረት ነፍሰይ ከጨንቓ ጀመርኩ። ድኻመይ ብኡ ብኡ ነጸረለይ፡ንርእሰይ ፈተሽኩ፡ ካብ ንኣገልግሎት ክዕሶ ንምዕዛብ፡ ካብ ትሕትና፡ፍሉይ ኰንካ ልዕል ኢልካ ምርኣይ፡ ካብ ምስ ሕይወትካ ምዝራብ ብዛዕባ ካልኦት ምዝራብ፡ ዘቐደምኩ ኣብ ኣርዑት ሓጢያት ዝተመላለስክዎ ዘከርኩ። ኮታ ዝሓለፈ ሕይወተይ ለውጢ ዘይነበሮ ብናይ ዓለም ፍትወት ዝተዓብለለ ከም ዝነበረ ኣረጋገጽኩ። በቃ ሎሚ ኣብዚ ከብቅዕ ኣለዎ በልኩ። ልቦናይ ረትዓኒ፡ ብሕልናይ ቆሪጸ ተለዓልኩ። ኣብ መጋባእያ ዝተረትዐ ሰብ [ክሱስ] እታ እንኮ መውጺኢቱ፡ ንጹህ ጠበቓ ምርካብ ብምዃኑ ኣነ’ዉን ጠበቓ ኮይኑ ዝቖመለይ ብሓሳበይ ከናዲ ጀመርኩ።
“ብቕብልቲ ጊዜ ሰማዕኩኻ፡ ብመዓልቲ ምድሓን ከኣ ረዳእኩኻ፡ ይብል እዩ እሞ፡ እንሆ፡ እታ ቕብልቲ ጊዜ ሕጂ እያ፡ እንሆ፡ እታ መዓልቲ ምድሓን ሕጂ እያ። 2 ቆሮ 6፡2 በለ ሰባኺ። ተመስገን ሕጂ ነዛ ዘላትኒ ግዜ ክጥቀመላ ኣለኒ፡ ኣምላኸይ በጃካ ርድኣኒ ንድኽመተይ ጠምት በልኩ ብውሽጠይ። ሰባኺ ብምቕጻል “ብንጽህና፡ ብፍልጠት፡ ብዓቕሊ፡ ብለውሃት፡ ብቕዱስ መንፈስ፡ ተጒላባ ብዜብላ ፍቕሪ” እናበለ ቀጸለ። ኣብ ሓሳብ ጸኒሐ ከይተፈለጠኒ እእ…… እናበልኩ ኣሕሸኽሾኽኩ። ኣብ ጐነይ ኮፍ ኢሎም ዝነበሩ ኣዕይንቶም ናባይ ከዝርወን እንከለዉ ተዓዘብኩ፡ ሕፍረተይ ሰማይ ዓረገ።
ብርግጽ ንዓይ ዝተመርጸት ዕለት ሎሚ እያ በልኩ። ኣምላኸይ ሓይልን ብርትዐን ሃበኒ። ናብቲ ቅኑዕ መንገዲ ምለሰኒ፡ ብሓጢኣት ዝነበርክዎ ዝሓለፈ ዘመን ከብቅዕ ደግፈኒ፡ እናበልኩ ነቲ ብሓጢኣት ዝረስሐ ነፍሰይ ክንጽሃለይን ከጽንዓንን ተመነኹ። ሕጂ ክገብሮ ዘለኒ እንታይ እዩ፥ በልኩ፡ እ-መጀመርታ ክረጋጋእ ኣለኒ፡ ብድሕሪኡ ክሳብ ሎሚ ዝፈጸምክዎም ናይ ሓጢኣት ተግባር ሓደ ብሓደ ምዝካር፡ ኣብ መወዳእታ ብዘይጥርጥር ብፍጹም ጣዕሳ ንስሓ ምእታው በልኩ።” ሕልናይ ንምቁጽጻር እናጸዓርኩ።
V
በቃ ካብ ሎሚ ምሸት ክትሓልፍ የብላን ብምባል ምስ ገዛእ ርእሰይ ውዕል ኣተኹ። ናይ ሕልና መጋባእያ ኣሰራርዓ ግዜ፡ ‘ሕጂ’ ዝብል እንተዘይኮይኑ ቆጸራ ብምንዋሕ ንሕይወት ኣብ ሰንፈላል ናይ ምንጥልጣል ኣካይዳ የብሉን። ክሲ ተነቢቡ፡ ምስክር ቀሪቡ፡ መጽሓፍ ሕጊ ተገንጺሉ፡ ቃለ-እምነት ተሰሚዑ ብምንባሩ እቲ እንኮ ተሪፉ ዝነበረ ፍርዲ ምብያን ብምዃኑ መዋጽኦ ምንዳይ ጥራሕ እዩ እቲ ኣማራጺ። ኣብ ከምዚ ህሞት ከለኹ፡ ጠበቓ ኮይኑ ስለይ ዝቐውም ክረክብ እናተመነኹ ናይ ኣበነፍሰይ መንፈሳዊ ጸጋ ቅጅል በለኒ። ሰባኺ ትምህርቱ ክፍጽም እንከሎ ኣይተረድኣንን። ምስ ሕልናይ ኣብ ዲቕ ዝበለ ምጉት እንከለኹ ኣብ መወዳእታ “……. ሓቛቚ ልብኹም ተዐጢቕኩም እናተጠንቀቕኩም፡ ነቲ ብምግሃድ ኢየሱስ ክርስቶስ እትረኽብዎ ጸጋ ምሉእ ተስፋ ግበሩ። ከም እዙዛት ውሉድ እምበር፡ ከምቲ ብዘመን ድንቊርና ኸሎኹም ዝገበርኩምዎ ናይ ቀደም ትምኒት ኣይትግበሩ” ዝብል ናይ ሊቀ-ሃዋርያት ቅዱስ ጴጥሮስ ምዕዶ ዝጠቐሰ። “ናይ ድንቁርና ዘመን” እትብል ሓረግ ፍሉይ መልእኽቲ ኣብ ኣእምሮይ ኣቃልሐት እሞ ከይተፈለጠኒ ኣድመጽክዋ። ሕጂ’ውን ኣብ ጐድነይ ዝነበሩ ኣሕዋት ኣዕይንቶም ናባይ ክልእኩ እንከለዉ፡ ሕጂ ዶ እቲ ናይ ይምሰል ሕይወትካ ተፈሊጡካ ዝብሉኒ ዘለዉ ኮይኑ ተሰማዓኒ።
ብመሰረት ስሩዕ መደብ ናይቲ መርሓ ግብር ናይ ዕለቱ መዛሙር ዝቐርበሉ ግዜ ኣኺሉ፡ መዘምራን ናብ መድረኽ ወጹ። ኣፍደጌታት ልበይ ብምሉኡ ተራሕዩ ብምንባሩ፡ ንነፍሲ ወከፍ ቃለ እግዚኣብሄር ኣዝዩ ድሉው ነበረ። ቅዱስ ጳውሎስ ንሰብ ቆረንቶስ ‘ልብኹም ኣግፊሕኩም ክፈቱልና’ ብምባል ዝተማሕጸኖም ትዝ በለኒ። ለካ ቃለ-እግዚኣብሄርሲ! ለካ መንፈስ ቅዱስሲ ንእሽቶ ፈቓቕ (ከፋት) እዩ ዝደሊ። ግዲ “እታ ግዜ ሎሚ እያ” ዝተበሃለት ኣኺላ ኮይና መዝሙር’ውን ንዓይ ዝምልከት ኮይኑ ተሰምዓኒ። መዘምራን ‘እንተዘይረዲእካኒ ንበይነይ’የ’ ዘርእስታ የዕጽምቲ ትትንክፍ መዝሙሮም ኣቕረቡ። መልእኽቲ ናይታ መዝሙር፡ ነታ ንበይና ኣምስያ ብሓጥያታ ኣብ መዋጥር ፍርዲ ሕልና ዝነበረት ነፍሰይ ግሁድ እዩ ኔሩ። ‘ንዝተረረ ሓጺን ኣርሲንካ ምቕጥቃጡ’ዩ’ ከምዝበሃል፡ ሎሚ መዓልቲ ተሪር ልበይ ዝተረፎ የብሉን። ናይ ዕለቱ ስብከት ዝቐስቀሶ ሓቀኛ ጣዕሳ ብሓይሊ ብመዝሙር’ውን ክቕጥቀጥ ጀመረ።
እቲ መደብ ቀጺሉ ናይ መንፈሳዊ ምርኢት ሰዓት በጽሐ፡ “ክሳብ መዓስ ኢና ብክልተ እግርና ንሕንክስ” ዝብል ኣርእስቲ ሒዛ ንኹሉ ሕይወተይ ፈተሸትኒ። ሎሚ ንዓይ ኢሉ ዝተሰርዐ መደብ እዩ በልኩ። ቤተ ክርስትያን ካብ ዝመላለስ ነዊሕ እኳ እንተገብርኩ፡ ከምዛ ዕለት ጌረ ንውሽጢ ህይወትይ ኣነጺረ ክርኢ ዝኸኣልኩላ መዓልቲ ግን ኣይተጓነፈትንን። ብስብከት ጀሚሩ ብመዝሙር ዝቐጸለ፡ መግናሕቲ ፡ መንፈሳዊ ምርኢት ምስተወሲኽዎ ግርም ጌሩ ጉደይ ክቃላዕ ውዒሉ። ዝተዳለወ መርሓ ግብር ሓደ ብሓደ ድሕሪ ምውድኡ መዕጸዊ ጸሎት ተጌሩ፡ ቡራኬ ተዋሂቡ ‘ዝመጽእ ሰሙን ብደሓነ ሰላም የራኽበና’ ተባሂሉ፡ ነፍሲ ወከፍ ተሳታፊ ነናብ ቤቱ ክብገስ ጀመረ። ኣነ ግን ሎሚ ጾር ሓጥያተይ ከየራገፍኩ፡ ሕልናይ ከየዕረፍኩ ንገዛ ከይምለስ ቆሪጸ ስለዝተለዓልኩ ኣብ ቤተ ክርስትያን ተረፍኩ። ድሕሪ እዚ ናይ ንስሓ ኣቦይ ዝረኽበሉ ኩነታት ንምንዳይ ብቕልጡፍ ናብቲ ንሶም ብቐጻሊ ጸሎት ንምብጻሕ ዝርከብሉ ቦታ ኣምራሕኩ። ዕድል ጌረ ከም ቀደሞም ጸንሑኒ እሞ ርእይ ምስ ኣበሉኒ “ሃየ ዝወደይ፥ እንታይ ክሰምዕ፧” በሉኒ። “ኣባ ክረኽበኩም ደልየ ኔረ በልክዎም” ብዝተመናንሀ ድምጺ ኣሕጺረ ሓበርኩዎም። “ሕራይ ጽቡቕ” ፍሕሽው ኣቀባብላኦም ነቲ ክጠልመኒ ጀሚሩ ዝነበረ ሓይለይ ኣሐደሰለይ። ብመጠኑ ትብዓት ደለብኩ። ግደ ሓቂ ሓጥያተይ ምሒር ኣጸይፉኒ ስለዝነበረ ኣበነፍሰይ ብኸምዚ ዝበለ ፍሕሽው ገጽ ሓንጎፋይ ኢሎም ክቕበሉኒ ትጽቢት ኣይነበረንን። ሽዑ ጸሎት ድሕሪ ምግባር፡ በል ናብ ጉዳይና ንእቶ በሉኒ።
እንታይ ኢለ ከምዝጅምር ጨነቐኒ፡ እሂ ዝወደይ ኣጆኻ ሓሳብካ ግለጽ፡ ኢሎም ከምቲ ኣደ ንደቃ ብፍቕሪ እትገብሮ ርእሰይ ዳህሰሱኒ እሞ፡ ሕንቕንቕ እናበልኩ፡ “ኣቦይ ኣነ ሓጢኣተይ ከቢድ እዩ፡ እ. . ና. .ፈለ. . ጥ . ኩ ልበይ ዘ. . . ት. . .ረ. . .ር. . . . ኩ ሓጢኣተኛ እየ” ብምባል ንብዓት ስለዝቐደመኒ ኣቋረጽኩ፡ በል ዝወደይ ሓጢኣት ክንዲ ዝኸበደ ይኽበድ፡ ክንዲ ዝበዝሐ ይብዛሕ ዋና ነገር ብፍጹም ናይ ልቢ ጣዕሳ ምምላስ እዩ። ደሓር ከኣ ኣምላኽ ንድኻምና ዝፈልጥ መሓሪ እዩ እሞ ኣይትጠራተር በርትዕ በሉኒ።
ኣዕሚቐ ድሕሪ ምስትንፋስ ዘረባይ ቀጸልኩ፡ ኩሉ ዝርዝር ኣቢለ ምስ ነገርክዎም ዝወደይ ኣምላኽ ካባና ዝደልዮ እዚ እዩ። ስለዚ ኣጆኻ ዘሰንብድ ኣይኮነን፡ ዘዛኒ ከኣ ኣይኮነን። እምበኣር ከምዚ ክትገብር ኢኻ፡ ኢሎም እቲ ክወሃብ ዘለዎ መቕጻዕቲ ቀኖናይ ሂቦም ንኽብርትዕ ኣጸናኒዖም፡ ቀጻሊ ንኽመጾም ተማሕጸኑኒ። ብድሕሪ እዚ ጸሎት ጌሮም ሥርየት ሂቦም ኣፋነዉኒ እሞ እቲ ተጻዒኑኒ ዝነበረ ጾር ክቕንጠጥ ተፈለጠኒ፡ ሕይወተይ ክሕደስ፡ ሓይሊ ክረክብ ብጸሎት ኪድግፉኒ ተማሕጺነ ተፈለኽዎም። ካብዚ ናብቲ ናይ ሕይወተይ መቕይሮ ዝኾነ ናይቲ ዕለት ስብከት ብምምላስ፡ ከስተንትን ጀመርኩ።
ካብ ኣበነፍሰይ ተፋንየ ክኸይድ ከለኹ፡ ፍሉይ ደስታ ንልበይ ክመልኦ ተፈለጠኒ። ሰፍ ዘይብል ጽዕነት ሓጥያት ተሰኪመ ከይደ ከብቅዕ ኣምሳያ ልባዊ ጣዕሳይ ፍጹም ዕረፍቲ ተኻሒሰ። “ኣቱም እትጽዕሩን ጾር ዝኸበደኩምን፡ ኣነ ከዕረፈኩም ናባይ ንዑ፡ ኣርዑተይ ፎኪስ ጾረይ ልዙብ እዩ’ ዝብል ወንጌላዊ ቅዱስ ማቴዏስ ዝጸሓፎ ቃል ወንጌል ብምልኣት ኣባይ ተፈጸመ። ዝተዋህበኒ ናይ ንስሓ ቀኖና ጸሎት ስግደት ከምኡ’ውን ካልእ ኣገልግሎታት ቤተ ክርስትያን ብምዃኑ፡ ካብ መቕጻዕቱ ንላዕሊ ሃናጽነቱ ዝያዳ ጎሊሑ ተራኣየኒ። እዚ ናይ ሎሚ መዓልቲ ቀኖና መንጸፍ-ከውሒ [Bedrock] ናይቲ ጐይታ ዝሰምሮ፡ መኣዛ ቅድስና ዘለዎ፡ ፍረ ትሕትና ዝረኣዮ ሓድሽ ውልዶ ዘርኢ ክርስትና ዝበቑሎ ህይወት ምዃኑ ብምሉእ ልበይ ኣሚነ መስከርኩ።
ክርስቲያናዊ ሕይወተይ ንምስትኽካልን ሥጋዊ ትምኒተይ ንምግታእን ንእግዚኣብሔር እናለመንኩ፡ ናይ ንስሓ ኣቦይ ምኽርን ድጋፍን ከይተፈልየኒ ብዝተረጋግአ መንፈስ ንምንባር ጻዕሪ ኣብ ምግባር እየ ዝርከብ። ካብ ዝኾነ ንላዕሊ ንመንፈሳዊ ሕይወተይ ዘሐይል ነገር ቀዳምነት እናሃብኩ እየ። ናይ ንስሓ ኣቦይ ብዝበለጸ ኣገባብ ቃለ እግዚኣብሔር እናመገቡኒ እዮም። ርእስኻ ምግታእ ተማሂረ። ዝሓለፈ ኣብ ሓጢኣት ዝነበርክዎ ዘመን መሊሰ ከይምለሶ መንፈሳዊ ኣጽዋረይን ዋልታይን ተጠንቂቐ ሒዘ ኣለኹ። ብዝበለጸ ከኣ ንእግዚኣብሔር ተስፋይ ጌረ ይነብር ኣለኹ።
ስብሐት ለእግዚአብሔር
ወለወላዲቱ ድንግል
ወለመስቀሉ ክቡር
Pet.Wepa 31-07-2003


text:
ልዕሊ 617ሽሕ ሄክታር መሬት ብስራሕቲ ዕቀባ ሓመድን ማይን ተሸፊኑ
መቐለ ለካቲት 08/2009(ድወት) ኣብ ክልላት ኦሮሚያን ኣምሓራን ኣብቲ ዝሓለፈ ወርሒ ጥሪ ዝተጀመረ ልምዓት ተፋሰስ ልዕሊ 617ሽሕ ሄክታር መሬት ብስራሕቲ ዕቀባ ሓመድን ማይን ከምዝተሸፈነ ሚኒስቴር ሕርሻን ሃፍቲ ተፈጥሮን ገሊፁ፡፡
ኣብ ሓለዋ ሃፍቲ ተፈጥሮን ልምዓት ተፋሰስን ትኹረት ተዋሂቡ ምስራሕ ካብ ዝተጀመረሎም ዓመታት ናብዚ ዝተጎድኡ ኸባብታት ዝሓወይሉን ሓረስቶትን ኣርባሕቲ እንስሳን ተጠቀምቲ ዝኾኑሉ ዕድል ከምዝተፈጠረን ይግለፅ፡፡
ኣብቲ ዝሓለፈ ዓመት ኣጋጢሙ ዝነበረ ሓደጋ ድርቂ ንምፅዋር ኣብ ዝተፈላለዩ ከባብታት ዝተወገኑ ስራሕቲ ሓለዋ ሓመድን ማይን ዓብዩ ግደ ከምዝነበሮም ተገሊፁ፡፡
ሓላፊ ርክብ ህዝቢ ሚኒስቴር ሕርሻን ሃፍቲ ተፈጥሮን ኣይተ ኣለማየሁ ብርሃኑ ንኢዜኣ ከምዝገለፅዎ ሓረስቶትን ኣርባሕቲ እንስሳን ኣብ ዙርያ እዞም ስራሕቲ ዘለዎም ግንዛበ እናዓበየ መፂኡ እዩ፡፡
ኣብዚ ዓመት ብደረጃ ሃገር 6ሽሕን 700ን ሄክታር መሬት ብስራሕቲ ልምዓት ተፋሰስ ንምሽፋን ትልሚ ዝተትሓዘ ኾይኑ ልዕሊ 25 ሚልዮን ሓይሊ ሰብ ክሳተፍን ካብዚኦም ንልዕሊ 11 ሚልዮን ደቂ ኣንስትዮ ከምዝኾና ተዛሪቦም፡፡
ኣብዚ ሐዚ እዋን ኣብ ክልላት ኣምሓራ፣ኦሮሚያ፣ትግራይ፣ደቡብን ሃረርን ማሕበረሰብ ዘሳተፈ ስራሕቲ ልምዓት ተፋሰስ ከምዝተጀመሩ ገሊፆም እቶም ሓላፊ፡፡
ኣብ ክልላት ኦሮሚያን ኣምሓራን ኣብዚ ዓመት ካብ ዝተትሓዘ ትልሚ ወፍሪ ዕቀባ ሓመድን ማይን ልምዓት ተፋሰስን 1.1 ሚልዮን ሄክታር መሬት ኾይኑ ኣብ ልዕሊ 617ሽሕ ሄክታር ሓደሽቲ ስራሕቲ ከምዝተወገኑ ሓቢሮም፡፡


text:
ዕላል ተጋዳላይ ሰራዊት ሕድሪ ምስ ኣደና ሞሞና!
መእተዊ፦ ኣብ እዚ ነካይዶ ዘለና ቃልሲ ኣንጻር ውልቀ ምልኪ ሙሉእ ግዜአን ወፍየን ካብ ዝቃለሳ ኣደታት ሓንቲ እያ፡፡ ብዓውታ ካብ ዘድምጻ ኣንጻር ጭቆናን ምልክን ብምኳና፡ ዳርጋ ኩሉ ደላዪ ለውጢ ህዘቢ ኤርትራ እንተስ ብቀረባ ኣብ ቦታ ትግባረ ቃልሲ እንተስ ብሩሑቕ ብምሳኹቲ youtube ን Paltalk ን ፈላጢኣ ቡዙሕ እዩ፡፡ ወረ ኤርትራዊ ደላይ ፍትሒ ጥራሕ ዘይኮነስ ረዓዲ ምልካዊ ስርዓት ህግደፍ ውን ብትብዓታን መትከላን ከም ዝፈልጣ ሩዱእ እዩ፡፡ ኣነ ክኣ ዕድለኛ ኮይነ ቅድሚ ቁሩብ ዓመታት ብድምጻ ዝፈልጣ ዝነበርኩ፡ ብኣካል ንኽፈልጣ ዕድል ረኺበስ፡ እንሆ ምስኣ ዘዕለልኩዎ ሓጺር ዕላል ናብ ኣንበብቲ የካፍል፡፡ ሰናይ ንባብ ንኩሉኹም !!
ሓታቲ፤- ዝኸበርኪ ኣደን ብጸይትን ደለይቲ ፍትሒ!! መጀመርታ ምሳኺ ንምዕላል ኣብ ዝሓተትኩኺ ብኩፉት ልቢ መርሓባ ኢልኪ ስለ ዘፍቀድክለይ ብስም፡ እቲ ብጽሓይን ንፋስን እንደተሸልበበ ዝናብን ኣሳሓይታን ኣብ ነብሱ እንዳ ኣጻሓየ፡ ጉዑዞ ሓርነትና ኩዉን ንምግባር ዝምርሽ ዘሎ ሰራዊት ሕድሪ የቐንየለይ፡፡
ሞሞና፤- ኣነ ዉን የቐንየለይ ብሽም ኩሎም ደለይቲ ፍትሒ፡፡
ሓታቲ፤- መጀመሪ ዕላል ክትኮነና፡ ከም ዕድሚኣ ሙሉእ ንናጽነትን ሓርነትን ዝተቓለስኪ መጠን፡ ተዕልልና ነገር ይህሉ እዩ?
ሞሞና፤-›መሊኡ እወ ኣሎ!! ኣብ ስደት ዘሎ ይኹን ኣብ ዉሽጢ ኤርትራ ዘሎ ኤርትራዊ ዜጋ በዚ ሎሚ እዋን እፎይ ኢሉ ዝሓድር የለን ክበሃል ይክኣል፡ እቲ ምኽንት የማን ጸጋም ዘይብሉ ብሰንኪ ኣብ ሃገርና ዘሎ ገባቲ ምልካዊ ስርዓት እዩ፡፡ ብዋጋ መስዋእቲ ጀጋኑ፡ ካብ ባዕዳውያን ገዛእቲ ዝተረኽበት ሃገር ኣብ መወዳእትኡ ናይ ዉሑዳት ክትከውን ከነፍቅድ የብልናን፡፡ እዛ ቡዙሓት ኣዝዮም ቡዙሓት፡ መንእሰያት ኤርትራ ኣወዳቶም ኣዋልዶም ነዚ ቃልሲ እዚ ንምዕዋት፡ ክብርቲ ዘይትምለስ ሂወቶም ወፍዮም ዝሓለፉላ ሃገር ብምኳና እንኮርዓላ ምኳንና ንኹሉ ብሩህ ይመስለኒ፡፡ እዚ ዘይከሓድ ሓቂ ሂወቶም ከም ዝብጅዉ ዝገበሮም ሉዑል ፍቕሪ ሃገርን ፍቕሪ ህዝቢን፡ ሰላም ንኽሰፍን ራህዋ ኣብ መላእ ሕብረተሰብ ኤርትራ ንኽህሉ ደኣ እምብር ዘዝጎበዘ ንኽስደድ ፈቐዶ ባሕርታትን ምድረበዳታትን ብኣልማማ ብሕሰም ክጠፍእ ኣይኮነን፡፡ ክፋእ ናይ ሲናይ ሕሰም ከኸውን ዜግኦም፡ ፈቐዶ መዓስከራት ስደተኛታት ኢትዮጵያ ክድርበዩ ስድራቤታቶም፡ ኣሎ ዝበሃል ኣደራዕ ኣብ ሱዳንን ኣብ መላእ ዓለምን ተበታቲኑ ንኽተርፍ ሕብረሰብና ኣይኮኑን ተሰዊኦም፡፡ መስዋእቶም ሙሉእ ቅሳነት ተረኺቡዎ ክሓርስ ዝደሊ ሓሪሱ ዝነብረሉ ሃዋሁ፡ ክሽቅል ዝደሊ ሸቂሉ ዝነብረሉ ዕድል፡ ክነግድ ዝደሊ ናይ ምንጋድ ጡጡሕ ዕድል ንኽህሉ፡ እዮም መተካእታ ዘይብላ ሂወቶም በጃ ብምቕራብ ሓሊፎም፡፡ መርኣያ ኩቡር መስዋእቶም ኽኣ ከም እዚ ሕጂ፡ ኣብ ሕብረተሰብ ኤርትራ እንታይ ዓይነት ኩነታት ክኸውንን ክህሉን ኔርዎ እንተበልና፡ መናእሰያትና ኣብ ክንዲ ናብ ስደት ዝጓርት ዕጫ ዘጋጥሞም፡ ምስ ናይ ዓለም ምዕባለ ብብልጽግናን ቴክኖሎጂን ፍልስፍናን ዝስጉም ሂወት ክምርሑ ምተገብአ፡፡ ስድራ ቤት ስዉኣት ሃገርና ዘሐብን ምዕባለ ሃገርና ርእዮም ክደዓዓሱን ክጸናንዑን ምተገብአ፡፡ ብሕጊ እትምራሕ ዓዲ ዲሞከራስን ፍትሕን እትስመ ሃገር ክንውንን ምተገብአ፡፡ እዚ ኩሉ ገድልን ምስዋእትን ተሰጊሩ ሓሳብ ልብና ክሰምረልና ካብ ዘይከኣለ ግን! ሕጂ’ውን ህዝቢ ኤርትራ ብፍላይ-ብፍላይ ክኣ መንእሰይ ወለዶ ኣብ ክንዲ ናብ ዘይ ሕብረተሰብካን ባህለኻን ዝወስድ መገዲ ስደት መሪጽካ ሓደገኛ ጉዑዞ ፈተና ሂወት ምድረ-በዳን ዉቅያኖሳትን ባሕርን ኣብ ዋጋ ዕዳጋ ሂወት ብምእታው፡ ኣደዳ ኩሉ ሽቑረራ ትኸውን፡ ዋላውን ስደት ሰሊጡካ ኣብ ዓዲ ጓኖት እንተ ኣተኻ፡ ስደት ስደት ስለ ዝኾነ፡ እፎይ ኢልካ ትነብረሉ ሂወት ኣይኮነን እሞ፡ ገጥ ኢልካ ክብርኻ ንምምላስ ክትቃለስ ኣለካ፡፡
መንእሰይ ብፍላይ ክቃለስን ኣንጻር ጭቆንኡ ደው ክብል ኣለዎን ክብለካ ከለኹ፡ ክቃለስ ስለ ዘለዎን ስለ ዝግበኦን እዩ፡፡ እቲ ቀንዲ ምኽንያት ክኣ እዛ ብኩቡር ዋጋ መስዋእቲ ዝተረኽበት ሃገር ህዝባ ዝበታተኑላ ሃገር ተባሂላ ክትግለጽ እንከላ መስዋእቲ ዋጋ ኣይተረኽቦነ ማለት እዩ፡፡ ዋጋ ዝህልዎ እቲ መስዋእቲ ጻማ ክርከቦ ከሎ ኣብ ህዝቢ ጥራሕ እዩ፡፡
እምበኣርከስ ኩልና ኢደይ- ኢድካ ኢልና በብዓቕምና ንሓርነትና ክንቃለስ ኣሎና፡፡ ንቃልሲ ሓርነትና ክኣ ክንላማመነሉ ዘይኮነ ዘለና ግዴታና ምኳኑ ክንርዳእ ኣሎና፡፡ መሰልና ውን እዩ፡፡ ወለድኻ ዝወደቕሉ፡ መዛኑኻ ዝተኸፈሎ፡ ቡዙሓት ካብ መቕርብን መተዓቢትን ዝመንጠለካ ዕላማ ክግበት እንዳረኣኻ ስቕ ኢልካ ክትዕዘብ ብመሰረቱ ዝወሓጠልካ ኣይኮነን እሞ፡ ኣብ ውሽጢ ሃገር ዘሎ ይኹን ኣብ ወጻኢ ዘሎ፡ ሕጂ ውን ብፍላይ መንእሰይ ወለዶ ንቓልሲ ድሉውን ዉፉይን ኮይኑ ነዚ ዘሎ ዘይ ህዝባዊ ስርዓት ካብ ሱሩ ክእለ ኣለዎ ዝብል ሪኢቶ እዩ ዘለኒ፡፡
ሓታቲ፤- እስከ ነዚ ዓቢ መቃለሲ ምኽንያትና፡ ዓወቱ ንምቅልጣፍ እንታይ ዓይነት ሜላ ቃልሲ ክንጥቀም ኣሎና ትብሊ?
ሞሞና፤- እዚ ዓይነት ቃልሲ ተጠቀም ኢለ ናብ ሓደ ኣንፈት ቃልሲ ጥራሕ ከም ዝጥምት ዝመክር ዘረባ የብለይን፡ ምክንያቱ ኣብ ኩሉ ወገናቱ ድኹም ዝኾነ ዲክታቶራዊ ስርዓት ስለ ዝኾነ ጸላኢና፡ ብኡ መንጽር ክኣ ቃልስና ብኹሉ ዓይነት ክኸውን ስለ ዝግባእ፡በዚ መሰረት ዓይነታት ቃልስና በቢንጥፈታቱ ተጓዒዙ ንሓደ ሩኡይ ሽግር ንምውጋድ ክከውን ኣልዎ፡፡ ነዚ ቃልሲ እዚ ንምዕዋት ዝቃለሳ ደምበታት ተቓዉሞ ክኣ ምስ ቡዙሕ ድኻማተን ዋላ ይኹና እምበር ኣለዋ፡፡ እዚ ንቓልሲ ክለዓዓል ኣለዎ ዝብሎ ዘለኹ ይኹን ተላዒሉ ዘሎ መንእሰይ ክኣ ኣብ ክንዲ ሀ››››..ኢሉ ሓዱሽ ውድብ ይኹን ምንቅስቓስ ክምስርት ህርድግ ዝብል ኣብ ዉሽጠን ብምእታው ዝጎደለ መሊኡ ካብ ሕማቕን ጽቡቕን ተመኩረአን ተማሂሩ ዕዉት ቃልሲ ክመርሕ ኣለዎ፡፡ ደምበታት ተቓዉሞ ንስርዓት ህግደፍ ክኣ ፍልልያተን ኣጽቢበን ብዉሑዱ ኣብ እቲ ዘሰማምዐን መዳይ ቃልሲ ተጊሀን ብምስራሕ፡ ሕድ-ሕድ ምጽዉዋርን ሰናይ ምሕዝነትን ብምርኣይ፡ ናብ ሓድነት ከምጽአን ዝኽእል ነጥብታት ብምፍታሽን ጡጡሕ ናይ ቃልሲ ባይታ ንመንእሰያትና ኣብ ምፍጣርን ኣበርቲዐን ክሰርሓ ኣለወን፡፡ ውህደት ናይ እዚ ኩሉ ንህግደፍ ባይታ ምንባር ስለ ዝኸልኦን፡ ኣብ ውሽጢ ፍልልያትና ንኽነብር ቦታ ስለ ዘይህልዎን፡ ብኣንጻሩ ናብ ምዕታር ዓወት ቃልሲ ንሓርነትና ዘብጽሓና ጎደና ብምኳኑ ክንክተሎ ዘለና እዋናዊ ጠለብ ቃልሲ እዩ፡፡
ብፍላይ ኣብ ቀረባ ካብ ሃገርና፤ ኣብ ከም በዓል ኢትዮጵያ፡ ሱዳን፡ ጁቡቲ፡ ተሰዲዱ ዝነብር ዘሎ መንእሰይ ሃገርና ልዕሊ ኩሉ ውን ነቲ ወጽዓ ህዝብና ብቐረባ ዝፈልጦ ንሱ ስለ ዝኾነ ናብ ቃልሲ ብቐጥታ ብምጽንባር፡ ነዘን ኣብ ፍልልይ ጥራሕ ዝነብራ ውድባት ኣብ ውሽጠን ኣትዩ ኣንጻር ህግደፍ ብሓድነት ክሰርሓ ጸቕጢ ፈጢሩ ምስ ዝንቀሳቐስ ሽግር ህዝቢ ኤርትራ ኣብ ሓጺር ግዜ ከብቅዕ ይኽእል እዩ፡፡ዝብል እምንቶን ሪኢቶን ኣለኒ፡፡
ሓታቲ፤- ን ኣብ ትግባረ ቃልሲ ንሓርነት ዝርከብ ሰራዊት ሕድሪ፡ ብተደጋጋሚ ዓቐብን ቁልቁለትን ሰናጢቕኪ ኣብ ቦትኡ ትበጽሕዮ ኢኺ፡ ካብ ግዜ ናብ ግዜ ኣብ ዝተመላለስክዮ ኣብ ከመይ ዝበለ ኩነታት ትረኽብዮ?
“ቁሩብ ንምምላስ ድንጉይ ስለ ዝበለትኒ፡ ነዛ ለዋህ ኣደ ደለይቲ ፍትሒ፡ ዓይነይ ካብ እቲ ዝሓናጥጠሉ ዝነበርኩ ወረቀት ኣቕኒዐ ኣተኴረ ዓይኒ ዓይና ጠሚተያ፡ ናይ ምድፍናቕ ዝመስል ወዝ ገጽ ከኣ ተዓዚበላ፡ ብድሕሪ ጻዕዳ መስትያት መነጽራ ኣስተብሂለ’ውን ኣዒንታ ንብዓት ቁጽር-ጽር ከም ዝበላ ኣስተብሂለ፡ ነዚ ዕጡቕ ሓይሊ እታ ዝቐረበት ኣባል ስድራቤቱ ምኳና ይፈልጥ ኔረ እየ፡፡ ኣብ ሊዕሊኡ ዘለዋ ተገዳስነትን ፍቕርን ልዑል እዩ፡፡ ኣብ እተን ንኽትበጽሖ ዕድል ዘይትረኽበለን ኣጋጣሚታት ተሌፎን ደዊላ ብመገዲ መስመር ማእከልነታቱ ኣቢላ ጥዕንኡ፡ መነባብሩኡ፡ ንጥፈታቱ ተገዲሳ ትሓተሉ፡ ዝከኣላ ዘበለ ክኣ ብተግባር ላዕሊ ታሕቲ ትብለሉ ብጸይቱን ኣዲኡን እያ፡፡”
ሞሞና፤- ኣነ ነዚ ሰራዊት እዚ ኣዝየ እየ ዝናፍቖ፡ ብጣዕሚ እየ ዝናፍቆ፡ ይናፍቖ እየ በስ›››››››››››››››››› ንምንታይ እየ ዝናፍቖ ይመሰለካ! ወኒ ቃልሱ፡ ንእስነቱ፡ ተገዳስነት ኣብ ህዝባዊ ቃልሱ፡ ለውሃቱን ምክብባሩን የስተብህል እሞ፡ ድሓር ናብ ናይ ቀደም እዋን ሰውራና ብሓሳብ ይምለስ ንነብሰይ ክኣ ኣብኡ ይረኽባ፡ ናብኦም ንምብጻሕ ኣብ ዝብገሰሉ እዋን ደስ እዩ ዝብለኒ: ናብ ደረጃ ናይ ንእስነት ዕድመይ ዝተመለስኩ ኮይኑ ይስምዓኒ፡ ነገር ሓቂ ንመብዛሕትኦም ዓባየኦም እየ ብዕድመ፡ ክኸዶም እንከለኹ ዝግበረለይ ኣቀባብላ ውን ከም ናይ ጋሻ ኣይኮነን፡ ከም ናይ መዛኑን ቡጾትን እምበር፡፡
ሎሚ-ሎሚ እሞ ኽኣ ካብ ዝተፈላለየ ቦታ መዛንኡ ነቲ ቃልሱ እንዳ ተጸንብርዎ ይመጹ ስለ ዘለዉ ተስፋ ድሕነት ህዝብና ካብኡ እዩ፡፡ ስለ ዝኾነ ክኣ እዚ ሓይሊ እዚ ብሓቂ ኣብ ዝበጻሕኩዎ እዋን ካብ ግዜ ናብ ግዜ ናይ ቃልሲ መትከሉ ይኹን ሞራሉ ክብ ኢሉ እዩ ዝጸንሓኒ፡፡ መንፈሱ ክኣ ህዱእ፡ በዚ ዘሎ ኣርሒቅካ ናይ ምስዳድ ሕማቕ ባህሪ ኣይጽሎ፡ ብዘሎ ምክፍፋላት ውድባት ኣይግደስ ነታ ንጽርቲ ዕላምኡ ንምትግባር ነዚ ዘሎ ናይ ዓመጽ ስርዓት ፊት-ንፊት ገጢሙ ንኽስዕር ብነብሰ ተኣማማንነት ዓሪዱ ዝርከብ ትስፉው ሓይሊ እዩ፡፡ ተስፋ ይገብር ክኣ ናይ ኩለን ውድባት ሓይሊ ዕጥቂ ተዋሃሂዱ ሓደ ዓቢ ናይ ህዝቢ፡ ናይ ሕጊ ጠበቓ ዝኾነ ሓይሊ ክቐውምን ክድልድልን፡፡
ሓታቲ፤- ኣብ ባይታ ንዘሎ ሓይሊ ጎድኑን ኣባሉን ዝኾንክን ኣዴታት ኣለኽን፡ ማዕረ-ማዕሪኡ ኽኣ ኣብ ቃልሲ ዲያስፖራ ብመሪሕ ትጥመታ ተቃለስቲ ወለዲ ኣለኽን፡፡ እስከ ሚስጢር ናይ ቃልሲ ሓይልኺ እንታይ እዩ ምበልክኒ? ማለት ኣብ ቃልሲ ምድካም: ምስልቻው ክርአ እኳ ንቡር እንተኾነ ንስኺ ግን ገና ናይ ቃልሲ ሓይልኺ ፉሕ-ፉሕ እዩ ዝብል ዘሎ፡;
ሞሞና፤- ዘይከሓድ ሽምግልና እኳ ኣሎ እንድዩ፡፡ ኣነ ግን እቲ ወጽዓ ዘምጽኦ ናይ ቃልሲ ድሌት ኣለኒ ዓቢ ሞራል ኣብ ውሽጠይ ሒዘ እየ ክኣ ዝቃለስ፡ ዘበገሰኒ ምኽንያት ቃልሲ ኣብ ዓወት ክሳብ ዝበጽሕ ክኣ ክሳብ ዘለኹ ብሂወት ንዓማጺ ዓገብ ምባል ኣይገድፍን እየ፡፡ ቃልሲ ብሓጺሩ ሂወተይ እዩ፡: ቃልሲ ክጽልኣኒ ኣይክእልን እዩ ሂወቱ ዝጸልእ ሰብ ክሳብ ዘይ ሃለወ፡፡ ከማይ ዝበላ ኣዝየን ቡዙሓት ነባራት ተጋደልቲ ከም ብዓል ጽጌ(paltalk ደሃብ 20)ኢላ ትኣቱ ዝኣመሰላ ኣብ እዚ ሕጂ እዋን ውን ኣብ ቃልሲ ዓቢ ኣበርክቶ ዝገብራ ኣለዋ፡፡ ቀደም ኣትሒዘን ብትብዓት ዝቃለሳ ዝነበራ እሞ ነቲ ቃልሰን ብምቕጻል ሕጂ ውን ሰራዊት ሕድሪ ምስ ተባህለ ብፍላይ ዓቢ ኣበርክቶ ዝገብራ ዘለዋ ኣለዋ፡፡ ከምኡ ውን ደቅና ዝኾናን ብዕድመ ኣናእሽቱ ደቂ ኣንስትዮ ተቓለስቲ ምስ እቲ ኩሉ ማለኻታት ናብራ፡ ቆልዑ ምዕባይ’ዶ ክትብል ሓዳር ምእላይ ምስ ኩሉ ተጽዕኖታት ስደት በዲሀን ናብ እዚ ቃልሲ እንዳበረከታ ይመጻ ብምህላወን ውን እቲ ካልእ ሸነክ ንዓይ ንኽቃለስ ካብ ዘተባብዓኒ ነገር እዩ፡፡ ብተወሳኺ ውን ናይ ዝዓበዩ ዝነኣሱ መቓልስተይ ደቂ ተባዕትዮ ይኹኑ ደቂ ኣንስትዮ ምትብባዕን ኣጆኺ ዝብል ሞራላዊ ስንቅን ካብ እቲ ንቃልሰይ ሓይሊ ሞተረ ምኳኑ ክገለጸልካ ይፈቱ፡፡
ሓታቲ፤- ኣብ እዛ ናይ ሎሚ ምስ ዘለኪ ግዜ ብምግንዛብ ሓጻር ዕላልና፡ ፍሉይ ክትብልዮ ትደልዪ ብፍላይ ናብ ደቂ ኣንስትዮ ተቓለስቲ ዘድሃበ ትብልኒ ክሰምዕ ምደለኹ፡፡
ሞሞና፤- ደቂ ኣንስትዮ ተቓለስቲ ካብ መዓልቲ ናብ መዓልቲ ኣብ ቃልሲ እንዳ ሰሰና ይመጻኣለዋ፡፡ እዘን ዝሳተፍኦ ዘለዋ ዝዓቕመን ይገብራ ስለ ዘለዋ ናይ ብሓቂ ክምስገና ዝግበአን እዩ፡፡ ብዝበለጸ ኣብ ዘድምዕን ንቃልሲ ኣበርክቶ ክህልዎ ኣብ ዝኽእልን መዳይ ቃልሲ ክንዲ ዝዓቕመን ከበርክታ ብምብጋሰን እውን ሓንቲ መዓልቲ ገድለን ዕዉት ኮይኑ ክወጽእ ምንዮተይ እዩ፡፡
ነዘን ተቓለስቲ ሰናይ ሙንየተይ ገሊጸ እምብኣር፡ ነተን ብኣስገዳድ ብስም ሃገራዊ ኣገልግሎት ከይፈተዋ ኣገልገልቲ ዝነበራ፡ ብስም ስግረዶብ ኣብ ቤት ማእሰርቲታት ዝነበራን፡ ኩሉ ሕሰም ሰሃራን ዓመጽን ሰጊረን እንከለዋ ኣጽቂጠን ዘለዋን ዝብለን ኣሎኒ፡; ደቀየ!! ሕን-ሕነ ዝበሃል ኣሎ;; ዝወረደክን ኣደራዕ ተቃልሓሉ፡ ንካብ መዛኑኽንን ስድራቤታትክንን ናይ ምፍልላይ ጠንቂ ዝኾነ ነውራም ስርዓት ህግደፍ እትኹንናሉ መድረክ ተቃዉሞ ኣለክን እሞ ብዉሑዱ ነቲ ኣባኽን፡ ኣብ መዛኑኽን፡ዝወረደን ዝወርድ ዘሎን ግፍዒ ብዓውታ ኮንንኦ፡፡ ነዚ ንቡር ዝበሃል ነገር ንኸይትቋደሳን ካብ ቤት ኣቦኽን ዕልል ተባሂሉ ከይምረቐልክንን፡ መንሽሮ መጻኢኽን ዝኾነ ስርዓት ኮንንኦ፡፡ ክብሪ ብምኽላእ ክብሪ ዝኸልኣክን ምኽንያት ኣስተብህላሉ፡፡ ብመሰረቱ ውን ደቂ ኣንሰትዮ ዘይብሉ ቃልሲ ፈጺሙ ክዕወት ከም ዘይክእል ኣሚንክን ኣደ ትኹን፡ መርዓት ትኹን፡ ጎርዞ ትኹን፡ ብዘይ ኣፋላላይ ኩላትና ብሓበራ ነዚ ቃልሲ ንሓርነትና ልክዕ ከም እተን ቀዳሞት ተጋደልቲ ንናጽነት ክሳብ መውጋእቲ ክሳብ መስዋእቲ ድልዉነትና ብምርኣይ፡ ናትና ኢልና ብምሓዝ ኣብ ዓወት ንኽበጽሕ ክንዲ ዝከኣለና ከነበርክተሉ ግዴታ ከም ዘለና ኣስተውዒልና ተሳትፎና ነዕዝዝ ይብለን፡፡
ሓታቲ፤- ብልቢ የቐንየለይ ኣደን ብጸይትን ደለይቲ ፍትሒ ሞሞና !!!
ሞሞና፤- ኣነ ውን ብስም ኩሎም ደለይቲ ፍትሒ የቐንየለይ ይብለካ፡፡
ቤት ጽሕፈት ዜናን ባህልን ግ.ሃ.ድ.ኤ-ሕድሪ!!
ኣቕራቢ፡ ኣሰፋው ኣስመሮም (seneselomaY)
ድሕነት ህዝብን ሃገርን ልዕሊ ኩሉ!
ዓወት ንሓፋሽ ብተግባር !!
3 Responses to ዕላል ተጋዳላይ ሰራዊት ሕድሪ ምስ ኣደና ሞሞና!
-
senselomay
በብተታዐዕመሚ ደሰስ ዘበብለ ጀጅመማረሮ አእየዩ፡፡ hidri.net
-
senselomay
ብታዕሚ ደስ ዘብል ጅማሮ እዩ፡፡ hidri.net
-
tesfay
ናይ ብሓቂ መሳጢ ዛንታ፡ኣሰፋው ብዘይ ምግናን፡ መወዳድርቲ ዘይብላ ኣደ ቃልስን ተቓለስትን።ዕድመን ጥዕናን ይሃባ፡
መዘና Mother Tereza አያሞ ለውሃታ ኣመዝገብ ታሪኽ ህያው ኪኸዉን አዩ።